

Mangsa Advèn Natal 2024:

“Panjenengané Dedalem ing Antara Kita”

Hak Cipta © 2024, LPP Sinode GKJ dan GKI SW Jateng

Diterbitkan oleh:

**LPP SINODE GKJ & GKI SW JATENG**

Komplek LPP, Jl. Samirono Baru No. 77, Samirono, Caturtunggal, Kec. Depok, Kabupaten Sleman, Daerah Istimewa Yogyakarta 55281

Telp.: (0274) 514721; Hp/WA: 089652520386

E-mail: sekretariatlppsinode@gmail.com; info@lpps.or.id,

Website: lpps.or.id

Ganti Ongkos cetak (belum termasuk ongkos kirim) Rp. ………………………

Atur Cecala

Para mitranipun LPP Sinode ingkang dipun tresnani Gusti, Mangsa Advèn Natal kita mulyakaken malih kanthi suka rena. Manut pétangan liturgi, Mangsa Advèn Natal taun 2024 Masèhi punika kalebet **taun C**. Jejer ingkang katetepaken déning LPP Sinode inggih punika **“Panjenengané Dedalem ing Antara Kita”.** Lumantar jejer punika, umat kaatag kanggé ngraos-raosaken keparengipun Sang Sabda dedalem ing antawis kita, nglabeti dhateng jagad ingkang mbetahaken kawilujengan awit saking pakaryanipun Gusti Allah. Bab wigatos ingkang dados underaning kawigatosan ing Mangsa Advèn Natal taun punika wonten ing timbalanipun gréja kanggé ndhèrèk nglabeti kapenuhaning, pakurmataning, saha patraping njejegaken *Hak Asasi Manusia* (HAM). Timbalan punika kadhasaraken wonten ing lelampahanipun Sang Kristus ingkang nélakaken Lelabetanipun dhumateng titahipun Allah. Sang Kristus rawuh ing jagad saha dedalem ing antawis kita punika karana tepa-sliranipun Sang Kristus tumraping jagad. Kanthi makaten, mahargya Natal mboten namung kanggé nikmati kabingahaning Natal kémawon, ananging ugi ndhèrèk wonten ing pakaryanipun Gusti Allah ing Gusti Yésus Kristus, Putranipun Allah.

Bahan Mangsa Advèn Natal 2024 punika saged dumugi ing astanipun para mitra sadaya amargi saking sengkuding lelabedanipun saha panyambutdamelipun sesarengan saking tim panyerat. Tim sampun nyambutdamel wiwit wulan Mei 2024. Dhumateng tim ingkang sampun ndhèrèk ndhapuk bahan punika, kula ngaturaken panuwun ingkang tanpa pepindhan. Wondéné tim punika dumados saking:

1. Pdt. Erni Ratna Yunita - PWG GKJ
2. Pdt. Kristin Andini - PWG GKJ
3. Pdt. CL Sutrisno - Bidang Persekutuan GKI SW Jateng
4. Pdt. Sucahyono - GKJ Kenalan
5. Pdt. Risang Anggoro Elliarso - GKJ Condongcatur
6. Pdt. Raditya Wisnhu P - GKJ Karang Dowo
7. Pdt. Yogi Hapsoro - GKJ Jenar
8. Pdt. Siti Rokhayati - GKJ Sumber
9. Pdt. Eunike Trikayadsuddi - GKJ Rawamangun
10. Pdt. Diah Nooraini - GKI Jombang
11. Pdt. Kukuh Aji Irianda - GKI Pengampon
12. Pdt. Sari Haswaraningtyas (Dian Penuntun GKI - GKI Bintaro Utama)
13. Pdt. Danny Purnama (Dian Penuntun GKI - GKI Gading Serpong)
14. Bp. Sujarwo - GKI Pondok Indah

Atur panuwun ugi kacaosaken dhateng para juru pertal, inggih punika: Bp. Pdt. Em. Yusak Tri Darmanto (Fakultas Teologi UKDW), Bp. Pdt. Em. Tanto Kristiyono (GKJ Margoyudan Sala), Bp. Pdt. Uri Christian Sakti Labeti (GKJ Danukusuman), Bp. Pdt. Indar Prasetyotomo (GKJ Wonosari Klaten), Bp. Pdt. Hery Windarto (GKJ Gantiwarno), Pdt. Agung Jatmika (GKJ Grobogan), Pdt. Wiwik Wulandari (GKJ Gumulan), Bp. Pdt. Mardita G. Kusuma (GKJ Ngempon), Ibu Pdt. Em. Widdwissoeli M. Saleh (LPP Sinode), Bp. Pdt. Em. Darsono Eko Noegroho (LPP Sinode).

Dhumateng para mitra sadaya, kula ugi ngaturi pirsa bilih bahan punika sanès bahan ingkang saged kaginakaken manut tèksipun kanggé saben papan. Kula nyumanggakaken para mitra ngginakaken bahan punika kanthi daya kréasi trep kaliyan kabetahanipun piyambak-piyambak. Pangajeng-ajeng kula, kanthi kaginakaken kanthi daya kréasi, para mitra saged manggihaken beblesing makna saking bahan punika.

Saking Kompleks Samironobaru 77 Yogyakarta, kula ngaturaken panuwun ingkang ageng awit saking pambiyantunipun para mitra kanggé LPP Sinode GKJ lan GKI SW Jateng. Kathah pambiyantu ingkang kawula tampi, dadosa awujud pandonga, redana, daya, pamrayogi, miwah marupi-rupi pambiyantu sanèsipun. Ing satengahing sadaya kawontenan saha geguletaning manah kawula, pambiyantu panjenengan maédahi sanget. Lumantar bahan punika, kawula ugi ngaturaken cathetaning pasumbang ingkang sampun kakintun awujud pisungsung. Para mitra saged nggatosaken ing pérangan pungkasan saking buku punika. Manawi dipunpanggihaken cathetan ingkang gèsèh, kula nyuwun keparengipun para mitra karsaa tepang rembag kaliyan kawula.

Minangka patunggilaning sariranipun Sang Kristus, sumangga kita sami kekah-ingekahan wonten ing katresnanipun Sang Kristus. Saiba saé miwah éndahipun menawi gréja-gréja/pasamuwan-pasamuwan, bebadan-bebadaning gréja (YAKKUM, LP3S, YSGK, Komisi Bea Siswa Sinode GKJ dan GKI SW Jateng, Yayasan Pendidikan Kristen Sinode GKJ-GKI SW Jateng saha Pomahan-pomahanipun Pamulangan Luhur Kristen) tansah nyambutdamel sesarengan saha ngobaraken grengsenging paladosan sesarengan. Mugi-mugi amargi kita sesarengan dados berkah tuwin mangaribawani kanggé jagad.

Wusananipun, kawula ngaturaken sugeng nyawisaken saha nindakaken Mangsa Advèn Natal 2024. Immanuèl.

LPP Sinode GKJ dan GKI SW Jateng,

Wiwitaning wulan September 2024

Pdt. Wisnu Sapto Nugroho

Isinipun Buku

**Atur Cecala** i

**Isinipun Buku** v

**Bahan Khotbah**

Minggu Advèn I [1 Desember 2024] 1

Minggu Advèn II [8 Desember 2024] 7

Minggu Advèn III [15 Desember 2024] 11

Minggu Advèn IV [22 Desember 2024] 17

Malem Natal [24 Desember 2024] 21

Natal [25 Desember 2024] 27

Minggu I Sasampunipun Natal [29 Desember 2024] 33

Malem Warsa Énggal [31 Desember 2024] 39

Warsa Énggal [1 Januari 2025] 45

Minggu II Sasampunipun Natal [5 Januari 2025] 49

Minggu Baptisanipun Gusti Yésus [12 Januari 2025] ............ 55

**Bahan Liturgi**

Minggu Advèn I [1 Desember 2024] 61

Minggu Advèn II [8 Desember 2024] 71

Minggu Advèn III [15 Desember 2024] 79

Minggu Advèn IV [22 Desember 2024] 87

Malem Natal [24 Desember 2024] 97

Natal [25 Desember 2024] 107

Minggu I Sasampunipun Natal [29 Desember 2024] 115

Malem Warsa Énggal [31 Desember 2024] 123

Warsa Énggal [1 Januari 2025] 131

Minggu II Sasampunipun Natal [5 Januari 2025] 139

Minggu Baptisanipun Gusti Yésus [12 Januari 2025] ............ 147

**Bahan Panyuraos Kitab Suci *Intergenerasional***

Bahan Panyuraos Kitab Suci I 155

Bahan Panyuraos Kitab Suci II 161

Bahan Panyuraos Kitab Suci III 165

Bahan Panyuraos Kitab Suci IV 171

Bahan Panyuraos Kitab Suci V 174

Bahan Panyuraos Kitab Suci VI 179

**Bahan Pakempalan Pandonga**

Bahan Pakempalan Pandonga I 185

Bahan Pakempalan Pandonga II 249

Bahan Pakempalan Pandonga III 255

Bahan Pakempalan Pandonga IV 261

Bahan Pakempalan Pandonga V 265

Bahan Pakempalan Pandonga VI 271

**Bahan Alternatif Kegiatan**

Bahan Alternatif Kegiatan 277

**Cathetaning Pisungsung**

*Daftar Persembahan* 287

“BAHAN KHOTBAH”

**Bahan ingkang kaladosaken ing buku menika**

**saged kaolah kajumbuhaken kaliyan kawontenan saha kabetahanipun gréja utawi pasamuwan sapanggénan.**

Reksanen Atimu Murih Santosa

🙦0🙤

**KHOTBAH**

**Minggu Advèn I**

*Minggu, 1 Dhésèmber 2024*

Waosan 1: Yérémia 33:14-16

Tanggapan: Jabur Masmur 25:1-10

Waosan 2: 1 Tésalonika 3:9-13

Injil: Lukas 21:25-36

**KHOTBAH JANGKEP**

**“Reksanen Atimu Murih Santosa”**

Para sadhèrèk ingkang dipun tresnani Gusti,

Puji sokur konjuk dhumateng Gusti Allah, dinten punika kita dipun parengaken lumebet ing Mangsa Advèn. Punapa kautamènipun mangsa punika kanggé gesang kita? Mangsa Advèn mujudaken wekdal kanggé nindakaken ngilo utawi nenimbang dhiri tuwin ngéwahi sadaya ingkang prelu dipun éwahi, ngucapaken sokur menggahing prakawis ingkang kedah dipun sokuri, saha nampèni prakawis-prakawis ingkang mboten saged dipun éwahi wonten ing gesang kita. Ing Mangsa Advèn punika, kita ugi dipun paringi wewengan kanggé ngraos-raosaken malih kadospunapa pasrawungan kita kaliyan Gusti Allah, sesarengan kaliyan sesami tuwin kaliyan titahipun Allah sanèsipun. Punapa pasrawungan-pasrawungan ingkang kita lampahi dados berkah utawi kosokwangsulipun? Lumantar Mangsa Advèn, kita ugi dipun-émutaken menggah rawuhipun Gusti malih. Gusti badhé rawuh malih wonten ing wekdal ingkang mboten dipun-mangertosi. Rawuhipun Gusti mboten dipun-mangertosi déning sinten kémawon. Ingkang wigatos piyambak ing ngriki sanès mangertosi bénjing punapa saha kadospundi rawuhipun Gusti punika, ananging kadospundi ngraos-raosaken dinten-dinten pangantu-antu kanthi manah ingkang kiyat ngadhepi werni-wernining panggodha, tulus, ambek welasan, kabingahan tuwin lestantun wonten ing kasucèn.

Supados ing mangsa pangantu-antu punika manah kita kiyat, sabdanipun Gusti ingkang dados sumbering patrap nyantosakaken. Pawartos Injil nggelaraken wigatosing umatipun Allah gesang ing kawaspadan salebetipun ngantu-antu rawuhipun Gusti malih. Sabdanipun Gusti ingkang kita waos ing dinten punika nélakaken wontenipun ngalamat-ngalamating jagad ingkang nggegirisi, mawalikaning saganten tuwin gonjingipun langit. “25 "Apadéné bakal ana ngalamat ing srengéngé, ing rembulan lan ing lintang-lintang, sarta ing bumi, para bangsa bakal padha wedi lan bingung marga saka gumleger lan mawalikaning sagara.” (Lukas 21:25). Satunggaling gegambaranipun kawontenan ingkang saged ndamel tiyang ngalami kuwatos saha pejah kewedèn. Ananging punika sanès wekasaning samukawisipun. Punapa ingkang kelampahan punika kaleresan dados tenger wiwitaning mangsa rawuhipun Putraning Manungsa. Gegayutan kaliyan prakawis punika, Gusti Yésus ngandika, “27 Ing nalika iku wong bakal padha nyumurupi Putraning Manungsa rawuh nitih méga, ngagem pangwaos lan kamulyan gedhé. 28 Anadéné menawa iku kabèh wiwit kelakon, padha njenggèlèka lan tumengaa, amarga wus cedhak anggonmu bakal kaluwaran." (Lukas 21:27-2). Dhumateng Murid-muridipun, Gusti Yésus maringi pitedah supados sami rumeksa utawi jagi-jagia. “Njenggèlèka”, “tumengaa” dados pamrayogi supados para murid mboten ketlompèn saha kéntir ing salebeting kawontenan ingkang damel judheg tuwin ngajrih-ajrihi. Kawaspadan badhé wonten menawi manungsa tansah ngèngeti utawi nggatosaken (nitèni). Ing jagading tetanèn, gumantosing mangsa limrahipun badhé dipun-tengeri kanthi tuwuhipun trubusan-trubusan utawi semèn-semèn énggal ing wit-witan. Nalika trubusan utawi semèn punika wiwit tuwuh, mila mangsa bedhidhing ingkang ndamel tuwuh-tuwuhan mboten saged panggah gesang; badhé kèndel saha gantos mangsa bentèr ingkang mbekta pangajeng-ajeng. Gusti Yésus ngagem pasemon punika kanggé nggambaraken kawontenan ingkang badhé kelampahan sasampunipun ngalamat-ngalamat ingkang nggegirisi punika. Lumantar pasemon punika, Gusti Yésus ngersakaken nandhesaken bilih sasampunipun mangsa ingkang ngrekaos punika, badhé ngatingal mangsa ingkang kebak pangajeng-ajeng. Mangsa ing pundi Kratonipun Allah kababar. Rawuhipun Putraning Manungsa ngéwahi kawontenan ingkang ngrekaos, awrat, saha nggegirisi sanget, dados mangsa ingkang kebak pangajeng-ajeng.

Para sadhèrèk ingkang dipun tresnani Gusti,

Supados saged nggatosaken (nitèni), dipun-betahaken wontenipun landheping pangraos salebedipun nyuraos saben ngalamat. Awit saking punika Gusti Yésus maringi pitutur makaten:

* "Padha jaganen awakmu dhéwé, supaya atimu aja nganti mung mikir bab pésta gedhèn lan endem-endeman, apadéné kasusahaning urip, .......... (Lukas 21:34). Wonten ing gesang punika, wonten kathah prakawis ingkang ndamel tiyang mendem. Wonten kathah prakawis ingkang ndamel tiyang kuwatos. Sadaya punika ndamel manungsa kécalan landheping pangraos.
* “Padha tansah jaga-jagaa lan ndedongaa, supaya kowé diparingi kakuwatan kang njalari padha ora bakal ngalami lelakon iku lan supaya kowé padha bisa sembada anggonmu ngadhep Putraning Manungsa." (Lukas 21:36). Menawi para pandhèrèkipun Gusti Yésus tansah ndedonga, para pandhèrèkipun Gusti Yésus tansah kagayutaken kaliyan Gusti. Pasrawunganipun kaliyan Gusti ndamel gesang dados kiyat. Gusti badhé mbabar pitulungan saha pangajeng-ajeng.

Landheping pangraos ndamel tiyang émut tuwin siyaga, saha tiyang ingkang siyaga punika tiyang ingkang tahan ngadeg ing ngarsanipun (sembada anggènipun ngadhep) Putraning Manungsa. Werdinipun ngadeg inggih punika kasagedan panggah ing salebeting warni-warnining geguletaning pagesangan. Ngadeg ugi saged dipun-jarwani minangka kasantosaning batos kanggé lestantun ndhèrèk pakaryanipun Sang Kristus ing satengahing marupi-rupi éwah-éwahaning jaman. Ing ngriki kita saged sinau saking Rasul Paulus. Minangka rasulipun Gusti, Paulus nuladhanaken wigatosipun gesang ing salabeting iman (pangandel) ingkang santosa dhumateng Gusti Allah saha wigatosipun patunggilan ingkang samidéné nyantosakaken.

Wonten ing seratipun dhumateng pasamuwan Tésalonika (1 Tésalonika 3:9-13), Rasul Paulus ngajeng-ajeng supados imanipun (pangandelipun) pasamuwan lestantun tuwuh. Iman (pangandel) mujudaken tetales ingkang kiyat ing salebeding ngantu-antu rawuhipun Gusti malih. Kanggé punika, Rasul Paulus ndongakaken tuwin ngajeng-ajeng pasamuwan ing Tésalonika lestantun gesang suci minangka umatipun Sang Kristus ngantos dumugi rawuhipun Gusti malih. Ing salebeding pandonganipun, Rasul Paulus maringi sawetawis panyuwunan dhumateng Gusti Allah, antawisipun:

* Mugi Gusti Allah Sang Rama ing Gusti Yésus Kristus maringi wewengan supados saged pepanggihan kaliyan warganing pasamuwan Tésalonika (1 Tésalonika 3:11). Pepanggihan mujudaken kangening dhirinipun Rasul Paulus amargi kanthi pepanggihan, Rasul Paulus dalah pasamuwan ing Tésalonika saged samidéné nyantosakaken.
* Nyuwun supados Gusti karsa ndadosaken saya wewah lan lubèring katresnan ing antawisipun para sadhèrèk warganing pasamuwan (1 Tésalonika 3:12). Gesang ing salebeding katresnan mujudaken tetenger saking patunggilanipun para pandhèrèkipun Sang Kristus. Ing salebeding katresnan, sadaya samidéné nyengkuyung saha samidéné nggatosaken.
* Pasamuwan ingkang ngantu-antu rawuhipun Sang Kristus malih dipun dongakaken supados manahipun kiyat, tanpa cacad, tuwin suci wonten ing ngarsanipun Gusti Allah Sang Rama (1 Tésalonika 3:13). Rawuhipun Gusti mboten dipun mangertosi déning sinten kémawon. Ingkang wigatos piyambak ing ngriki sanès mangertosi bénjing punapa saha kadospundi rawuhipun Gusti punika, ananging kadospundi ngraosaken dinten-dinten pangantu-antu kanthi manah ingkang kiyat ngadhepi warni-warnining panggodha, tulus, ambeg welasan, kabingahan tuwin lestantun ing salebetipun kasucèn. Prakawis punika dipunlampahi amargi Panjenenganipun, Allah Sang Rama wonten ing Gusti Yésus Kristus nresnani Umatipun.

Para sadhèrèk ingkang dipun tresnani Gusti,

Minggu Advèn Kapisan ingkang dipungegilut ing wiwitaning wulan Dhésèmber punika cecaketan kaliyan *Hari AIDS sedunia (tanggal 1 Desember); Hari pencegahan polusi sedunia (tanggal 2 Desember); Hari Penyandang Disabilitas (tanggal 3 Desember).* Kanthi dipun-talesi déning sabdanipun Gusti, Minggu Advèn Kapisan ngajak umat njarwani Dintenipun Pangéran kanthi nggatosaken patraping ngleksanani hak gesang tumrap sadaya tiyang, tanpa kejawi.

Reksanen Atimu supaya Kuwat ingkang dados jejer ibadah dinten punika ngémutaken umat supados gesangipun kapenuhan kawaspadan, mboten ing salebetipun endem-endeman. Manah ingkang kiyat ndamel tiyang landhep pangraosipun. Landheping pangraos maujud wonten ing kapredulèn dhumateng pagesangan. Kanggé punika, umat dipunajak kanggé mempeng ing pangudi sesarengan Gusti amargi menawi piyambakan, umat mboten badhé saged. Sinambi methukaken rawuhipun Gusti, dadosa kiyat supados manah panjenengan dipunkebaki déning ambeg welasan, kamirahaning manah lan pangajeng-ajeng methukaken Panjenenganipun ingkang badhé rawuh malih. Amin.

[WSN-den]

🕮

Gusti

Sampun Celak

🙦0🙤

**KHOTBAH**

**Minggu Advèn II**

*Minggu, 8 Dhésèmber 2024*

Waosan 1: Maléakhi 3:1-4

Tanggapan: Lukas 1:68-79

Waosan 2: Filipi 1:3-11

Injil: Lukas 3:1-6

**KHOTBAH JANGKEP**

**“Gusti Sampun Celak”**

Para sadhèrèk kula sadaya ingkang kinasih, Gusti sampun celak!

Punapa ingkang panjenengan penggalih tuwin raosaken nalika mireng pawartos bilih Gusti sampun celak? Sami bingah lan asukerena? Punapa ajrih, utawi, limrah-limrah kémawon. Waosan Kitab Suci kita ing wanci punika, netepaken prelunipun kita sami cecawis kanggé mapag rawuhipun Gusti.

Ing gesang padintenan kita, asring kita pireng tembung “cecawis”, ingkang asring kita tindakaken kanggé nyawisaken satunggaling acara. Cecawis kanggé ngadhepi ujian, upaminipun, kanggé ngadhepi nenikahan, kanggé peladosan khotbah lan sapiturutipun. Sadaya punika kalawau, underanipun dumunung ing “ujian”, “nenikahan”, lan “peladosan Pangandika”. Dados ingkang winastan “cecawis” punika pancèn mboten sami kaliyan underaning lampah ingkang kacawisaken, nanging lumampahaning cecawis punika saèstu ndarbèni makna ingkang ugi wigatos. Punapa ingkang katindakaken ing salebeting tumindak cecawis, saèstu nemtokaken kasil lan mbotenipun acara ingkang badhé kaadanan.

Inggih kados makaten punika ugi, mila kita prelu nglengganani bilih kanggé mapag rawuhipun Gusti, kita prelu nindakaken pacawisan ingkang saèstu. Nabi Maléakhi ngandika: “Sapa kang bisa kuwat tahan ing dina rawuhé lan sapa kang bisa lestari ngadeg samangsa Panjenengané ngatingal? Marga Panjenengané iku kaya geniné pambesot logam lan kaya sabuné tukang penatu”(Maléakhi 3:2). Padamelan kita badhé kauji déning “latu” lan “sabun”. Punapa badhé pinanggih suci lan asli?

Inggih awit saking punika rasul Paulus ndongakaken pasamuwan ing Filipi: “... supaya kowé padha dadia resik lan ora cacad ngarepaké dinané Sang Kristus”(Filipi 1:10). Katingalipun gesangipun pasamuwan ing Filippi sampun saé. Saben-saben ndedonga, Rasul Paulus tansah abebingah lan caos sokur ngèngeti pasamuan Filipi kalawau. Nadyan makaten, rasul Paulus taksih kepareng maringaken pitedahipun, supados pasamuwan Filipi saged tetep ngrimati, njagèni lan ndamel sangsaya saé kawontenanipun, ingkang èstunipun sampun saé punika.

Waosan kitab Injil ing wanci punika, martosaken bab miyosipun Yohanes Pambaptis saking ara-ara samun. Piyambakipun martosaken: “*Padha mratobata, lan pasrahna awakmu supaya dibaptis, Gusti Allah bakal ngapura dosamu kabèh*” (Lukas 3:3). Rawuhipun Yohanes Pambaptis mujudaken panjangkeping pamecanipun kitab nabi Yésaya. Yohanes Pambaptis punika utusan ingkang pinesthi déning Allah kanggé nyawisaken margi rawuhipun Sang Juru Wilujeng. Gusti ngersakaken wontenipun pacawisan ingkang kedah kalampahan kanggé mapag rawuhipun Sang Mesih. Menggah kados pundi lan mbénjang punapa Gusti rawuh, sawetahipun wonten ing panguwaosipun Allah piyambak. Nanging pacawisan mujudaken tugas lan tanggel-jawabipun para umatipun Gusti. Pacawisan punika tugas lan tanggel jawab kita sadaya. Pangertosan punika ingkang mesthinipun mbereg kita sadaya wiwit nindakaken pacawisan.

Pawartos bilih rawuhipun Gusti sampun celak dados tandha lan pangènget kita sadaya. Punapa kita sampun saèstu cecawis mapag rawuhipun kanthi prayogi? Mangké jebul kita taksih kadlarung ing kawontenan gesang samangké ingkang awut-awutan. Pawartos punika ngèngetaken kita sadaya kanggé énggal-énggal gumrégah nindakaken pacawisan. Kénging punapa kita kedah nindakaken pacawisan? Ingkang *sapisan,* awit rawuhipun Gusti punika mujudaken prekawis ingkang prelu. Nembé kanggé mapag pangarsaning masyarakat kémawon kita kedah sami cecawis, punapa malih menawi kita kedah mapag rawuhipun Gusti. Ingkang *kaping kalih*, Gusti piyambak ngersakaken supados kita sami nindakaken pacawisan. Pacawisan punika kawujud ing salebeting pamecanipun para nabi lan ugi katindakaken déning Yohanes Pambaptis. Awit saking punika, ing wekdal samangké Gusti kepareng ngutus kita sadaya kanggé cecawis mapag rawuhipun ingkang kaping kalih. *Kaping tiga*, mapag rawuhipun Gusti tanpa pacawisan, mujudaken tumindak ingkang tanpa gina. Gusti Yésus paring katerangan bab punika lumantar pasemon bab abdi ingkang awon (Matius 24) lan prawan gangsal ingkang bodho ingkang mbekta diyan nanging mboten mbekta lisah andhungan/sedhiyan (Matius 25). Malah kanthi cetha Gusti Yésus ngandika: “Anadéné abdi kang ngreti marang karsané bendarané, mangka ora cecawis utawa ora nindakaké apa kang dikarsakaké déning bendarané, iku bakal digebugi marambah-rambah” (Lukas 12:47). Inggih makaten punika mila kita prelu sami cecawis kanthi prayogi.

Lajeng, kados pundi caranipun cecawis kanggé mapag rawuhipun Gusti? Punapa ingkang prelu kita tindakaken? Ingkang *sapisan*, kadosdéné ingkang dipunwartosaken déning Yohanes Pambaptis: “padha mratobata!” Mratobat tegesipun mboten nindakaken piawon malih lan wangsul tumolèh dhateng Allah. Ingkang kaping kalih, sumarah kanggé kabaptis ingkang ateges masrahaken saranduning gesang supados kasucèkaken déning Allah. Salajengipun kita satunggal lan satunggalipun kedah sami gumreget nindakaken gesang ingkang suci. Gesang suci inggih punika gesang ingkang resik, lan leres wonten ing ngarsanipun Allah sarta tansah setya tuhu netepi sadaya karsanipun. Punapa pancèn kita saged nglampahi gesang ingkang makaten punika? Menawi ngendelaken kasagedan kita pribadi minangka manungsa, mesthi kémawon mboten saged. Nanging sumangga kita sami pitados bilih: “*Panjenengané kang miwiti pakaryan becik ana ing antaramu, iku bakal mbacutaké nganti tumeka ing wekasané ing dinané Sang Kristus Yésus*” (Filipi 1:6). Dados, ingkang paling wigatos punika sanès bab bebantahan punapa kita saged utawi mboten, nanging sumangga kita sami miwiti nindakaken punapa ingkang saged kita tindakaken kanthi prayogi, lan langkung saking punika kersanipun Gusti piyambak ingkang makarya ing kasampurnanipun.

Sugeng cecawis dhiri mapag rawuhipun Gusti. Èngeta, Gusti sampun celak!

[ERY-ytd]

🕮

Kabingahan

Ing Salebeting Patobat

🙦0🙤

**KHOTBAH**

**Minggu Advèn III**

*Minggu, 15 Dhésèmber 2024*

Waosan 1: Zéfanya 3:14-20

Tanggapan: Yésaya 12:2-6

Waosan 2: Filipi 4:4-7

Injil: Lukas 3:7-18

**KHOTBAH JANGKEP**

**“Kabingahan Ing Salebeting Patobat”**

Nalika tnggal 6 Dhésèmber 1938, satunggaling laré anama Nicky Cruz kalairaken ing San Juan, Puèrto Rico. Laré punika lair ing salah satunggaling leladan ingkang saèstu mboten saé ing wewengkon San Juan punika. Tiyang sepuhipun mujudaken pasangan dhukun ingkang nindakaken praktèk sihir (Brujería; basa Spanyol). Ing salebeting kawontenan gesang ingkang kados makaten punika, Nicky Cruz asring ngalami panganiaya ing manahipun, saking tiyang sepuhipun. Ibunipun, paring paraban dhateng anakipun kanthi sebatan *anak sétan*. Mila mboten ngéramaken manawi laré punika tuwuh sangsaya ageng kanthi ndarbèni watak ingkang nakal lan remen nglawan karsanipun tiyang sepuh. Nalika laré kalawau ngancik umur 16 tahun, piyambakipun dipunkéntun dhateng Brooklyn New York, supados manggèn sesarengan kaliyan sadhèrèk sepuhipun. Wonten ing mrika, piyambakipun nggabung kaliyan gèng (pakempalanipun laré-laré nasar) kanthi nama Mau-Maus. Namung ing salebeting wekdal 6 wulan, Nicky sampun kapilih dados pangarsanipun gèng kalawau, ingkang tetéla saged mbekta gèng kalawau dados salah satunggaling gèng ingkang saèstu dipun ajrihi ing New York.

Nuju satunggaling dinten, wonten penginjil ingkang asma Wilkerson rawuh wonten ing leladan mriku. Piyambakipun kasembadan ndamel Nicky Cruz ngraosaken panalangsa ingkang lebet. Malah sesarengan kaliyan anggota gèng sanèsipun ingkang ugi sami nalangsa, piyambakipun ndhatengi kantor polisi saprelu ngakeni sadaya kalepatan lan masrahaken sadaya pirantos ingkang kanggé nindakaken tumindak awon. Nicky Cruz lajeng wiwit nyinaoni Kitab Suci, lan wusananipun dados satunggaling penginjil ingkang misuwur ing jagad raya punika.

Para sadhèrèk ingkang kinasih wonten ing patunggilanipun Sang Kristus. Lelampahan ingkang kacariosaken ing nginggil punika, saèstu lelampahan ingkang nyata-nyata kelampahan wonten ing gesangipun Nicky Cruz. Kagulawenthah ing salebeting kawontenan gesang ingkang kebak tumindak awon, anjalari Nicky Cruz ndarbèni watak gesang ingkang remen nindakaken piawon dalah tansah lelawanan kaliyan tiyang kathah. Sarana ndamel tiyang kathah ajrih, Nicky Cruz rumaos saged ngendhalèni lan nguwaosi dhiri pribadinipun piyambak punapadéné tiyang sanès. Nanging jebul wusananipun piyambakipun rumaos bilih gesangipun punika saèstu karaos adi sarana anggènipun mratobat lan mareg wonten ngarsanipun Gusti kanthi sawetahing manah. Piyambakipun rumaos manggihaken kabingahan ingkang satuhu mboten sarana damel ajrihipun sesami, ananging kabingahan awit mratobat dhateng Gusti ingkang saèstu nresnani dhirinipun.

Punapa ingkang dipun alami lan dipunraosaken déning Nicky Cruz punika, rak inggih kelampahan wonten ing gesangipun tiyang kathah ta? Kathah tiyang ingkang nganggep bilih sarana nindakaken lampah dosa, tiyang-tiyang punika sami rumaos saged pikantuk punapa ingkang dipun péngini lan dipun gayuh. Tiyang ingkang dora lan ngapusi nganggep bilih punapa ingkang sami kalampahaken punika mujudaken margi ingkang paling saé kanggé nggayuh punapa ingkang dipun péngini lan dipunbetahaken. Kathah tiyang ingkang ngombé ombèn-ombèn ngantos mabuk, nganggep menawi tumindak punika saged mitulungi piyambakipun nyupèkaken kasisahaning gesang. Kathah tiyang ingkang sami nampik Gusti namung kanggé nylametaken dhiri dalah tumindak dosa sanèsipun. Nanging sejatosipun, mboten wonten tumindak dosa ingkang mbekta dhateng kabingahan ingkang satuhu. Gesang ing salebeting dosa malah badhé mbekta kita sadaya lumebet ing gesang ingkang kebak raos ajrih. Émanipun, kathah tiyang ingkang mboten purun lan saged nilaraken gesangipun ingkang kebak dosa, sanadyan adhedhasar manéka warni alesan. Kathah tiyang ingkang nganggep badhé kécalan kathah prekawis menawi nilaraken gesangipun ingkang kebak dosa. Nanging inggih dhateng tiyang ingkang kados makaten punika Gusti karsa rawuh lan paring timbalan mrarobat, supados kanthi makaten tiyang-tiyang ingkang taksih sami “tetileman” ing salebeting dosa saged ningali pepadhang, lan lumebet ing margining pepadhang paringipun Gusti. Punika sadaya katélakaken ing salebeting waosan kita dinten samangké, inggih punika bilih ing salebeting patobat, wonten kabingahan ingkang sejati.

Injil Lukas bab 3: 7-18 punika nyariosken lelampahanipun Yohanes Pambaptis, ingkang nguwuh-uwuh sora ing ara-ara samun, martosaken timbalan mratobat dhateng umat Israèl. Ing waosan ingkang sami kita pirengaken kalawau, kawartosaken bilih Yohanes Pambaptis nyarwé tiyang kathah ingkang sami dhateng, sarana tetembungan ingkang saèstu landhep menawi kapireng. Pangandikanipun: “Hèh tetesaning ula bedhudhak”. Pangandika ingkang landhep punika saèstu prelu kita gatosaken. Wonten ing salebeting cariyos bab dumadinipun jagad, sawer punika kagambaraken minangka kéwan ingkang julik lan saged nasaraken, ingkang anjalari manungsa dhumawah ing dosa. Nalika sebatan “ula” punika dipunanggé nyebat tiyang kathah ingkang andhatengi Yohanes Pambaptis, mila saged dipun mangertosi bilih Yohanes Pambaptis nembé nglantaraken panyarwénipun dhateng lampah gesangipun para umat nalika samanten, ingkang nebih saking Gusti, ingkang julik lampahipun saha kebak panasaran, ingkang saged nasaraken sesamining gesang. Tiyang-tiyang punika sami nggadhahi panganggep bilih sarana nengenaken kaperluanipun piyambak, tiyang-tiyang punika badhé sami pikantuk kacekapan tumrap sadaya ingkang dipun péngini lan betahaken. Wonten ugi ingkang rumaos bilih sarana narik pajeg ingkang nglangkungi punapa ingkang kedah kabayar, badhé anjalari sami nglampahi kasukan ingkang linangkung karana raja brananipun sangsaya mindhak dinten sangsaya tambah kathah. Inggih dhumateng tiyang-tiyang ingkang kados makaten punika pawartos patobatipun Yohanes Pambaptis katujokaken.

Nadyan kapireng dados wartos ingkang landhep, éwasamanten saben panyarwé èstunipun ngajak sadaya umat supados sami mratobat kanthi tulusing manah, lan mboten namung sadremi ngumukaken kalenggahanipun minangka umat prajanjian tedhak turunipun bapa Abraham. Malah wonten ing ayat kaping 18 sinebataken: “... akèh piwulangé kang diparingaké sajroné nggelaraké ***Injil*** marang wong akèh”. Nadyan kapireng landhep, éwasamanten panyarwé punika èstunipun mujudaken “kabar kabingahan”, awit wonten pangapuntening dosa lan kabingahan ing salebeting patobat ingkang sejati. Saèstu mujudaken kabar kabingahan menawi ing wekdal samangké Gusti taksih kepareng ngundhangaken timbalan tobat lan karsa ugi nampèni saben umatipun ingkang sami mratobat kanthi éklasing manah. Awit saking punika, mboten samesthinipun manawi kita sami nglirwakaken timbalan tobat punika minangka wewengan kanggé nampèni pangapuntening dosa. Patobat ingkang sami dipun lampahi punika saged ngéjawantahaken woh-wohing patobat, ingkang awujud lampah gesang ingkang saé wonten ngarsanipun Gusti.

Ingkang winastan tobat, punika mboten sadremi ngluwari umat saking raos ajrih kémawon, nanging ugi kalebet pakaryan mulihaken gesangipun umat. Kawontenan ingkang kados makaten punika ingkang èstunipun mujudaken kabingahan sejati ingkang badhé dipun tampi déning saben tiyang ingkang sami mratobat kanthi sawetahing manah. Sampun samesthinipun menawi tobat ingkang satuhu punika ngedalaken woh-wohing patobat, ingkang badhé sangsaya ngatingalaken aosing gesang ingkang kakersakaken déning Gusti. Kadosdéné katresnanipun Gusti sinandhang déning saben tiyang pitados, pramila inggih makaten ugi katresnan punika sami kita éjawantahaken wonten ing tengah-tengahipun masyarakat umumipun. Kabingahan sejati ingkang dipunraosaken déning tiyang ingkang sami mratobat, ugi badhé ngéjawantah wonten gesangipun warga masyarakat sarana anggènipun sami anyengkuyung satunggal lan satunggalipun. Nadyan taksih kedah ngadhepi ruwet rentenging gesang ingkang mboten naté kalis saking sadaya godha lan rencana, ewadéné gesang punika badhé saged dipun lampahi kanthi kebak kabingahan, awit saking sih susetyanipun Gusti, lan tebih saking raos was lan sumelang. Kados ingkang sinerat wonten ing Yésaya 12: 2-6, bilih umatipun Allah badhé ngangsu toya kanthi kebak kabingahan awit Allah punika karaharjan kita. Salaminipun kita taksih gesang wonten ing donya punika, kita taksih kedah rumagang kadosdéné tiyang ingkang ngangsu toya kanggé pagesangan padintenan kita. Nadyan makaten anggèn kita ngangsu punika mboten badhé karaos kadosdéné momodan ingkang ngajrih-ajrihi awit Allah badhé tansah ngrawuhi.

Awit saking punika, sumangga kita sami miwiti saking dhiri pribadi kita piyambak-piyambak kanggé nengga rawuhipun Gusti sarana patobat ingkang sejati. Patobat ingkang ngasilaken woh, jumbuh kaliyan maknaning patobat ingkang sejati. Patobat ingkang ngéjawantah wonten raos tanggel jawab saha preduli kita dhateng sadaya pagesangan ing jagad punika. Patobat ingkang makaten badhé andhatengaken kabingahan. Sumangga kita sami dados umatipun Gusti ingkang tumut nyawisaken margi ambah-ambahanipun Gusti ingkang badhé rawuh malih, lan sumangga kita sami tumut ngraosaken kabingahan awit saking anggèn kita sami mratobat wonten ngarsanipun Gusti. Sugeng ngraos-raosaken Minggu Advèn III, Minggu Gaudété utawi Minggu kabingahan awit patobat kita Amin.

[DN-ytd]

🕮

Punapa Samekta

Nratab?

🙦0🙤

**KHOTBAH**

**Minggu Advèn IV**

*Minggu, 22 Dhésèmber 2024*

Waosan 1: Mikha 5:2-5

Tanggapan: Lukas 1:46b-55

Waosan 2: Ibrani 10:5-10

Injil: Lukas 1:39-45

**KHOTBAH JANGKEP**

**“Punapa Samekta Nratab?”**

Para sadhèrèk ingkang dipun tresnani Gusti,

Menawi kasowanaken pandangu, “Punapa samekta nratab?” mesthinipun badhé kawangsulan “Boten samekta... awit menawi samekta, sanès nama nratab!” Pancèn saèstu nratab punika salah satunggal cara nanggapi kawontenan nalika kita aben ajeng kaliyan kawontenan utawi kedadosan ingkang boten kanyana sadèrèngipun. Raosing manah kanthi nratab punika mujudaken tanggapan ingkang limrah nalika wonten sumbering prakawis ingkang boten kanyana. Sangsaya anteng lan mendha kawontenaning manah, raos nratab dangu-dangu badhé ical. Kosok wangsulipun, sangsaya mantheng lan kawontenan angèl dipun kendhalèni, raosing manah ingkang nratab sangsaya wuwuh malih. Contonipun nalika kita nembé nonton filem *horor* (medeni, memedi) lajeng wonten adegan ingkang nama *jumpscare*, kita lajeng kaget sanget satemah nratab lan jantung kita dheg-dheganipun kenceng sanget. Nalika kita nonton filem *komedi* (guyonan, dagelan) raos nratab kita tuwuh ngleresi adegan barang ingkang dhawah; raos nratab magepokan prakawis kasebat taksih saged dipun kendhalèni.

Raos nratab punika ugi saged kita raosaken gayut kaliyan gesanging kapitadosan kita. Kita mangretosi bilih sesambetan kita kaliyan Gusti Allah boten saged dipun watesi déning pamawas lan pangajeng-ajengipun manungsa. Panjenenganipun punika Gusti ingkang makarya kanthi cara ingkang boten kanyana, ing wekdal ingkang boten saged dipun mangretosi, lan wohipun ugi boten saged kanyana. Gusti Allah kita nandukaken pakaryan ingkang boten saged kanyana. Makaten ugi pakaryan karahayon ingkang satuhu sampurna tumrap umat manungsa, Sinten ingkang nginten, Panjenenganipun piyambak ingkang rawuh ing jagad manjalma kanthi adeg Dhiri minangka Putraning Manungsa. Kados pundi Gusti Allah ingkang ngéramaken karsa miji margi kanthi manjalma dados Putraning Manungsa ingkang winates?

Punika warta ingkang damel trataban ingkang kapratélakaken déning Nabi Mikha tumrap bangsa Israèl ingkang wekdal samanten nemahi pangancam kagempur bangsa Asyur. Tiyang-tiyang ingkang ningali sadhèrèkipun ing Israèl sisih Lèr sampun teluk ing tanganipun Asyur, samangké kaancam nemahi kawontenan ingkang sami. Punapa malih kawontenan sosial politik ing salebeting negari ingkang dipun temahi wekdal samanten lan mangsa ngajengipun. Ing wekdal-wekdal ingkang mrihatosaken punika, pamecanipun Nabi Mikha dados warta ingkang damel trataban nanging ndhatengaken pangajeng-ajeng. Badhé kawiyos satunggaling panguwaos sanès saking Yérusalèm nanging saking dhusun alit ingkang nama Bètlehèm. Sinten ingkang nginten déné ingkang kuwaos badhé mardikaken Israèl kasebat badhé miyos saking dhusun alit ingkang boten kapétang déning kathah tiyang. Nanging saking dhusun alit punika Gusti mratélakaken prajanjinipun ingkang langgeng, ingkang sanyata sampun ketingal buktinipun wiwit jaman rumiyin. Kados déné cariyosipun Dawud ingkang paling alit katimbang sadhèrèk-sadhèrèkipun, nanging Gusti njebadi piyambakipun dados pemimpin agung tumraping Israèl. Kanthi cara punika Gusti Allah mratélakaken karahayon lan katentremaning Israèl, caranipun kanthi netepi ingkang boten naté saged kanyana.

Kedadosan ingkang damel trataban kalajengaken kanthi cariyos ingkang saèstu ngéramaken, inggih punika cariyos Maria lan Èlisabèt. Kalih pawèstri, ingkang satunggal prawan taksih anèm sanget lan ingkang satunggalipun sampun yuswa adi. Kalih pawèstri punika sami déné ngandhut. Kandhutanipun sami-sami mrihatosaken prelu dipun waspadani. Nanging ing salebeting kandhutan kekalihipun, badhé rinoncé cariyos ingkang winengku kabingahan tumrap sadhéngah titah. Maria lan Èlisabèt ugi trataban nampi warta gayut anggènipun sami ngandhut, nanging anggènipun trataban punika boten ateges ngendheg anggènipun sami mbagé kabingahan. Anggènipun sami pepanggihan kalih pawèstri kasebat njalari sukabingahing pangajeng-ajeng ingkang nuwuhaken raos ajrih ing satengahing kawontenan angèl ingkang badhé dipun temahi. Sawijining pawèstri anèm ingkang dèrèng ningkah nanging sampun ngandhut, punapa panyaruwénipun tiyang kathah mangkénipun? Sawijining adi yuswa ingkang tata kajasmanèn mokal anggènipun badhé ngandhut, punapa boten badhé dados pepoyokan tiyang sanès? Ing kawontenan kasebat kepara pepujèn, kidungan, lan pangucap sokur ingkang kalair saking tutukipun.

Kabingahaning pangajeng-ajeng punika kababar awit kekalihipun pitados bilih ingkang dipun temahi punika pérangan saking karsa saha rancanganipun Gusti Allah ingkang saèstu éndah (boten namung tumrap kekalihipun, nanging ugi tumrap sadaya bangsa lan sawarnining titah). Kayakinan gayut karsa saha rancangan Panjenenganipun punika kawujudaken ing tumindak mbagun-turut dhateng karsanipun Gusti Allah. Maria boten nampik warta ingkang kabekta déning malaékating Gusti, temahan ing kawontenan trataban piyambakipun tetep saged mratélakaken “Sumangga, kawula punika abdinipun Pangéran, kadhatengana kadosdéné ingkang Paduka ngandikakaken” (Lukas 1:38).

Para sadhèrèk ingkang dipun tresnani Gusti,

Lumantar cariyos-cariyos saking waosan lèksionari dinten Minggu Advèn IV punika, kita mangretosi lan nglenggana bilih trataban punika pérangan saking ombyaking kapitadosan kita dhumateng Gusti Allah. Satunggaling wekdal kita mapan ing kawontenan ingkang awrat lan guleting batos (*pergumulan*) ingkang nempuh gesang kita. Adreng anggèn kita ngantu-antu Gusti jumeneng juru pitulung kita ingkang prakosa, ingkang ing satléraman nétra ngrampungi tuntas manéka warni prakawis kita. Kita kapéngin Gusti maringi pangluwaran prakawising gesang kita manut pamawas kita. Kathah pepénginan utawi pangajeng-ajeng ing gesang kita gayut pakaryanipun Gusti Allah wonten ing gesang kita punapa déné tumrap jagad punika. Nanging, Panjenenganipun madeg Gusti Allah ingkang tanpa wates. Panjenenganipun kuwaos ngginakaken cara punapa kémawon murih kita kuwagang ngraosaken ingkang sinebat tentrem rahayu langgeng. Underanipun inggih punika ing sikep mbangun-turut, sinaosa kita trataban lan kaget awit saking caranipun Panjenenganipun. Sampun ngantos kita meksakaken pepénginan lan pamawas kita ingkang winates punika.

Tuladha pambangun-turut dhateng karsanipun Gusti Allah sampun kasampurnakaken wonten ing Dhirinipun Sang Kristus piyambak. Paseksi ing serat Ibrani mratélakaken bilih pangurbananipun Gusti punika pangurbanan ingkang sampurna winengku pambangun-turut dhateng karsanipun Sang Rama. Prakawis punika sangsaya neguhaken kapitadosan kita minangka tiyang pitados ingkang sampun winengku ing sih-nugraha karahayon saking Panjenenganipun supados sangsaya wuwuh sikep mbangun-turut kita badhéa nemahi kedadosan trataban ingkang kados punapa kémawon. Sampun ngantos kita namung mandheg ing raos trataban lan ngungun, nanging kedah trataban kanthi sukabingah ing pangajeng-ajeng.

Para sadhèrèk ingkang dipun tresnangi déning Gusti,

Sumangga sami siyaga nemahi trataban lan kapasrahna gesang kita wonten ing rancanganipun Gusti ingkang rinengga ing kasaénan. Kados déné jantung ingkang mandheg satléraman awit kawontenan ingkang awrat, lajeng trataban murih wangsul malih daya gesang saha langkung mangaribawani malih daya karosan kita. Tundhonipun sami déné mbagé lan nyebarna kabingahan. Amin.

(KA/ucsl)

🕮

Katresnané Panjenengané

Mulihaké Kauripan

🙦0🙤

**KHOTBAH**

**Malem Natal**

*Selasa, 24 Dhésèmber 2024*

Waosan 1: Yésaya 9:2-7

Tanggapan: Mazmur 96

Waosan 2: Titus 2:11-14

Injil: Lukas 2:1-20

**KOTBAH JANGKEP**

**“Katresnané Panjenengané Mulihaké Kauripan”**

Pasamuwan ingkang dipun tresnani lan nresnani Gusti,

Ecap utawi cap ingkang awon (*stigma negatif*) katandukaken tumrap sadhèrèk ingkang miskin kanthi pamawas kesèd, dados momotan tumrap ingkang sugih, utawi ngawrat-awrati paladosaning masyarakat lan pasamuwan; cap punika angèl saged dipun icali saking pamawasipun satunggaling tiyang. Makaten ugi cap awon ingkang kaparingaken tumrap sadhèrèk kita ingkang nandhang cacad kajasmanèn (*disabilitas*) sadhèrèk-sadhèrèk punika asring dipun sebat tiyang cacad, gumantung tiyang sanès, boten migunani, lan ingkang langkung mrihatosaken dipun cap kénging bebendu, dadosa awit pokal tiyang sepuhipun utawi dhirinipun piyambak. Makaten ugi ingkang nandhang cacad jiwanipun, kita asring nyebat kanthi tembung “ora waras” utawi édan. Prakawis punika saèstu damel gorèhing manah, kepara wonten sapérangan tiyang Kristen ingkang nyebat golongan punika golonganing tiyang dosa. Dados, badhéa miskin utawi nandhang kajasmanèn punika kawawas wohing dosa. Punika prakawis ingkang saèstu damel sedhih...

Cap awon kados makaten punika padatanipun dipun trepaken tumrap warga pasamuwan ingkang nemahi nandhang kajiwan, bab ékonomi ingkang mosak-masik, pambudidaya nuju gegadhangan ingkang dèrèng kasil, makaten ugi prakawis bebrayatan. Asring sanget cap ingkang kawangun lan kasambetaken kaliyan kalepatan ing mangsa kapengker utawi kasambetaken kesèd anggènipun ndhèrèk kegiyatan pasamuwan utawi upacara agami. Tembung sanès, masyarakat asring ndhawahaken “kalepatan” ngawohaken dosa. Cobi kagalih, iba sungkawanipun para sadhèrèk ingkang miskin, nandhang cacad kajasmanèn utawi ingkang (naté) boten angsal damel anggènipun mbudidaya satunggal prakawis lajeng nampi cap ingkang makaten punika.

Ing sisih sanès, masyarakat ugi asring ngadili para sadhèrèk ingkang kasil dadosa ing bab ékonomi, sosial, utawi politik minangka tiyang ingkang julig saha boten jujur anggènipun nggayuh gegadhangan. Juru dagang ingkang kasil dipun cap julig, boten jujur, ngandelaken dhukun sinaosa taberi ngibadah. Para kadang ingkang kasil ing prakawis sanès dipun cap nindakaken punapa kémawon kalebet ingkang boten kalal, awit ngagungaken kekancan (*nepotisme*), nylingkuhaken arta (*korupsi*), utawi tumindak nyadé ajining dhiri. Prakawis-prakawis makaten punika ingkang asring kedadosan ing satengahing masyarakat punapa déné pasamuwan. Awit wontenipun cap-cap ingkang makaten punika asring para kadang rumaos kapeteg déning pamawas masyarakat. Ingkang langkung mrihatosaken, ngantos tuwuh juranging crah bibrahing sesambetan wonten ing gesang padintenan. Pramila sampun ngantos nggumun déné ing pasamuwan wonten golongan ingkang sugih bandha, golongan tiyang miskin, utawi golongan-golongan sanèsipun. Saben golongan punika rebat bebeneripun piyambak-piyambak saha sami déné ngrèmèhaken satunggal lan satunggalipun. Pangaribawanipun, patunggilan ingkang kawangun inggih punika patunggilan ingkang “kados-kados” guyub, nanging sajatosipun sami déné nyubriyani lan sapanunggilipun. Mugi-mugi kedadosan makaten punika boten dumados ing pasamuwan kita ing ngriki.

Para sadhèrèk ingkang dipun tresnani lan nresnani Gusti,

Ing dalu ndungkap Natal punika, sumangga kita sami ngraos-raosaken kedadosan miyosan nDalem Sang Kristus, Sang Timur Agung ingkang kuwagang mulihaken pagesangan dados padhang saha ngrubuhaken singget ingkang meteg patunggilanipun minangka pasamuwan punapa déné masyarakat sadangunipun punika. Saboten-botenipun wonten tigang prakawis ingkang saged kita raos-raosaken:

1. Pangajeng-ajeng Maring Sang Timur ingkang Ringkih

“Para pangèn” punika wewayangan ugi pratandha tumrap masyarakat ingkang ringkih. Para pangèn nampi cap inggih punika boten kuwagang nindakaken pranatan agami kanthi prayogi, jalaran (pamawas ingkang kaanggep leres/*asumsi*) ngrémpyag tugas lan tanggel jawab ingkang mbetahaken pamawas, raos pangraos, lan tenaga inggih punika njagi pepanthan kéwan. Pramila sinebat golongan ingkang boten murwat nampi tugas tanggel jawab ing satengahing masyarakat kepara ing gesanging pepanthan agami. Golongan punika déning Yésaya sinebat “Bangsa kang lumaku ing pepeteng” (Yes. 9:1). Gesangipun golongan punika surem awit kalindhih déning kakiyatan politik panguwaos ingkang ndadosaken golongan kasebat boten pikantuk margi sambet prakawis politik, margi sambet prakawis ékonomi, kasarasan badan, pawiyatan, lan sumber karosan (Yes. 8:23). Wonten ingkang nginten “para pangèn,” “gegambaran” lan para kadang ingkang nampi “cap ringkih” wonten ugi ing salebeting pepanthan pasamuwan. Saged kémawon para kadang punika warga miskin, ingkang nandhang cacad, para kadang ingkang winates adegipun sanès péhak ingkang nyepeng pancasan, para kadang ingkang ajrih ngluntakaken pamawasipun, sadhèrèk ingkang dipun cap remen obong-obong (*provokator*), lan sapiturutipun. Miturut Yésaya, para kadang punika golongan ingkang katandukan tumindak boten ngremenaken, ajining dhiri dipun jarah rayah, nampi pameteg panindhes, boten saged ngraosaken asiling panèn kanthi prayogi awit katindhes cengkolak (*tengkulak*) lan tukang ijon, para kadang ingkang nandhang aniaya sacara tata kajasmanèn, aniaya bebudèn, saha aniaya batos saking panguwaos (Yès. 9:2-3). Tumrap para kadang ingkang nemahi pameteg satata kajasmanèn, bebudèn, lan batos punika Lukas mbagé pawartos: “Aja padha wedi, lan kowé padha dakwartani kabungahan gedhé, kang bakal tumrah marang sabangsa kabèh” (Lukas 2:10). “Kabungahan gedhé” papanipun ing pundi? “Awitdéné sih-rahmaté Gusti Allah kang nylametaké manungsa kabèh iku wus kababar” (Titus 2:11). Gusti rawuh boten namung kanggé sawenèh manungsa, boten namung kanggé pepanthan tertemtu ingkang mirungga (*eksklusif*), nanging Panjenenganipun ugi netepaken para kadang “ingkang ringkih” dados seksi ugi abdinipun Gusti Allah. Buktinipun malaékating Gusti Allah ngatingal dhateng para pangèn lan boten dhateng pepanthan sanèsipun. Pitadosa ingkang ringkih, miskin, nemahi cacad badanipun ugi piniji déning Gusti. Tegesipun Gusti Yésus maringi pangajeng-ajeng énggal, mbabaraken “pepadhang gedhé” (Yès. 9:1) lan mangsa ngajeng tumrap kita.

1. Sadaya Manungsa punika Mirungga (*Istimewa*)

Boten wonten manungsa ingkang langkung mirungga ing ngarsanipun Gusti Yèsus kados ingkang kapratélakaken Rasul Paulus: “Sabab wong Yahudi lan wong Yunani iku ora ana bédané. Ujer Gusti Allah mung siji, kang dadi Gustiné wong kabèh, sarta lubèr kadarmané marang sadhéngah wong kang padha nyebut marang Panjenengané” (Roma 10:12). Punika mratélakaken bilih sadaya manungsa ndarbèni hak mirunggan (*hak istiewa*) ingkang sami wonten ing ngarsanipun Gusti Allah. Sadaya tiyang minangka warga pasamuwan ugi warga masyarakat ndarbèni hak ingkang sami murih kacathet (*didata*) supados pikantuk hak cacah jiwa kados déné Yusuf lan Maria.

Kados déné cacah jiwa ingkang katindakaken déning bangsa Romawi ingkang ngener ancas politik, sosial, lan ékonomi nedahaken bilih sinten kémawon ingkang namanipun kacacah jiwa nedahaken talénta ingkang dipun darbèni. Saking sisih punika, Lukas badhé mratélakaken tumrap sadaya tiyang kalebet ing wewengkon karajan Romawi inggih punika tiyang-tiyang dadosa ingkang wonten dhusun utawi kitha, ingkang ngulandara utawi ingkang ndarbèni talénta bab sosial, politik, lan ékonomi; sadaya sami wradin awit perlu kacacah jiwa.

Cariyos Lukas ugi nggambaraken taléntanipun para pangèn satemah suka pratéla, “Ayo, padha menyang ing Bètlehèm, ndeleng apa sing wis kalakon ing kana, kaya sing wis dipangandikakaké déning Pangéran marang kita” (Luk. 2:15). Prakawis kasebat ngemu teges bilih anggènipun Gusti Allah miji punika boten klèntu. Para pangèn wewayangan ingkang sakawit kaanggep ringkih déning golongan ortodoks Yahudi kasunyatanipun ndarbèni sikep trengginas lan talénta nindakaken dhawuhipun Gusti kanthi prayogi. Para pangèn punika énggal mangsuli mangu-manguning pitakènanipun masyarakat lan ugi ngorakaken pamawas ingkang ngrembaka wekdal samanten. Para pangèn punika ndarbèni talénta, aku mesthi bisa... kepara kapratélakaken “Bareng wus padha nyumurupi, banjur padha nyritakaké apa kang wis dipangandikakaké tumrap Sang Putra iku. Kabèh wong kang padha krungu, padha gumun marang critané pangon-pangon mau” (Luk. 2:17-18). Ingkang katindakaken déning para pangèn kepara nglangkungi pangajeng-ajengipun tiyang kathah. Warta wigati Injil Lukas inggih punika, sajatosipun sadaya warga pasamuwan boten wonten ingkang ndarbèni kasagedan ingkang pinunjul nglangkungi sanèsipun, nanging saben tiyang ingkang ndarbèni talénta ingkang manéka warni kedah manunggal murih sangsaya sumebar ngrembaka Injiling Yésus Kristus. Sampun ngantos kuwatos lan sampun ngantos sedhih, panjenengan sadaya saèstu aji wonten ing pamirsanipun Gusti.

1. Gusti Yésus Rawuh Mbabar Katentreman tumrap Sadaya Manungsa

Pepanggihanipun “para pangèn” lan “malaékat” ugi salajengipun kaliyan “Ratu” Yésus ingkang miyos ing Bètlehèm punika dados pratandha bilih Gusti Yésus rawuh saprelu ngrubuhaken singget lan let-letan ingkang ginelar. Rawuhipun Gusti Allah ingkang suci ingkang boten jinajagan, ing Dhiri Manungsa Sajati Yésus Kristus ndadosaken Gusti Allah kanthi kawicaksananipun nedahaken bilih singget suci lan boten suci, saé utawi awon, panandhang cacad badan utawi ingkang seger saras badanipun punika sanès prakawis wigati ingkang prelu dipun dadosaken bèncèng-cèwèng (*dipersoalkan*). Gusti Yésus sanyata sampun ngluwari kita saking bebudèn ingkang duraka inggih punika ngrèmèhaken tiyang sanès lan nganggep dhiri kita langkung pinunjul. Panjenenganipun rawuh ing jagad supados manungsa ugi ngraosaken kasucèn ingkang pinangkanipun saking Panjenenganipun (Titus 2:14), supados saben manungsa nampèni kabingahan karahayon. Ingkang utami inggih punika kados pundi warta “pepadhang gedhé” punika lajeng saged kawartosaken (Titus 2:15) tumrap sadhéngah bangsa bilih karahayon punika ugi katujokaken tumrap sadaya manungsa saha bangsa.

Pasamuwan ingkang kinasih,

Gusti Yésus rawuh mbabar pamulihaning gesang: Panjenenganipun ngluwari manungsa saking manéka warni pameteg awit wontenipun tumindak duraka dursila. Panjenenganipun rawuh mbabar bedhamèn saha ngrubuhaken singget ingkang misahkan manungsa lan sesaminipun. Sumangga kita sami gandhèngan ing salebeting manah lan raos pangraos minangka tunggiling pakempalan kanthi sami déné mbagé pambereg lan ngiyataken satunggal lan satunggalipun kanthi ngucap, “Gusti Yésus mulihaken panjenengan, panjenengan saèstu ngéramaken lan mirunggan (*istimewa*).” Sugeng riyadi Natal. Gusti Yésus tansah mberkahi. Amin.

(YH/ucsl)

🕮

Panjenenganipun Dedalem Ing Antara Kita

🙦0🙤

**KHOTBAH**

**Natal**

*Rebo, 25* *Dhésèmber 2024*

Waosan 1: Yésaya 52:7-10

Tanggapan: Jabur Masmur 98

Waosan 2: Ibrani 1:1-12

Injil: Yohanes 1:1-14

**KHOTBAH JANGKEP**

**“Panjenenganipun Dedalem Ing Antara Kita“**

Para sadhèrèk ingkang dipun tresnani Gusti, Sugeng Natal!

Ing dinten ingkang mbingahaken punika, mugi kita sadaya saged mahargya lan ngraos-raosaken Natal minangka sih-nugraha saking Allah. Mugi Natal dados pahargyan ingkang dipun pahargya déning sadaya umat manungsa lan sadaya titahipun Allah sanèsipun. Wonten sastrawan ingkang asmanipun Subagio Sastrowardoyo, piyambakipun sanès tiyang Kristen. Sanadyan mekaten, piyambakipun kasengsem déning rawuhipun Yésus wonten ing alam donya lumantar geguritan. Punika geguritan ingkang dipunserat piyambakipun, ingkang sinerat ing buku "*Transformasi*" anggitanipun Goenawan Mohamad: (*kapertal ing basa Jawi déning hw)*

Nalika Kristus miyos  
Jagad dadi putih  
Langit kang mauné peteng amarga getih lan jina  
dadi lembut kadya tangan bayi sepuluh dina.

Manungsa ngadeg adhem kadya arca-arca Mesir  
srana paningal mandeng mung ing siji arah.

Ora ana getih sing wutah.

Kain sing matèni saduluré durung uga lair.

Kabèh sarwa putih. Salju tumiba  
Sssst, menenga. Kristus rawuh.

Goenawan Mohamad nglairaken pangaken bilih Subagio mangertosi éwah-éwahan (*transformasi*) ingkang élok ing cariyos Natal. Pangakenipun Goenawan Mohamad punika mboten tanpa sebab. Lebetipun makna sawaliking geguritan Natal punika ingkang ndadosaken Goenawan Mohamad njarwakaken bilih Subagio mangertosi *transformasi* ingkang élok wonten ing lelampahan Natal.

Para sadhèrèk ingkang dipun tresnani Gusti,

Natal punika margining Allah mujudaken *transformasi* kanggé jagad. Panjenenganipun rawuh ing tengahing jagad ingkang mbetahaken pitulunganipun Gusti Allah. Kawontenan donya ing jaman sapunika ugi mekaten. Manungsa kécalan tentrem rahayu amargi mboten samidéné ngajèni. Dosa ndadosaken manungsa égois, namung nggatosaken dhirinipun piyambak lan nglirwakaken sesaminipun manungsa saha titahipun Gusti sanèsipun. Pratandhanipun bilih manungsa mboten samidéné ngajèni ing kanyataning bangsa-negari Indonesia katingal saking laporanipun *Amnèsty Internasional* ing wulan April 2024. Ing ngriku kasebat bilih Indonesia sangsaya kajiret ing lampah panerak *HAM sistematis.*

Saged ugi wonten ingkang ngendika: “Lha... iki Natalan, napa kok kudu ngrembug babagan HAM?” Wonten ing wedharing pangandika punika dipun ngendikakaken bilih krana kita nembé ngraos-raosaken Natal, pramila bab HAM ugi kedah dipunrembag. Kénging punapa mekaten? Amargi rawuhipun Gusti Yésus wonten ing jagad punika kanggé milujengaken manungsa saking blengguning dosa. Lampah panerak dhateng HAM punika dosa ageng. Pramila punika, para tiyang ingkang sami nerak, saé pribadi punapadéné bangsa-negari, kedah dipunèngetaken supados mratobat lan mirengaken pangandikanipun Gusti Allah. Mirengaken Panjenenganipun ingkang manjalma dados manungsa lan dedalem ing antara kita kanggé mbabaraken kawilujengan.

Gusti Allah ingkang dedalem ing antara kita inggih punika Gusti Allah ingkang mbabaraken welas-asihipun dhateng jagad. Kitab Ibrani 1:1-12 nyariosaken kadospundi Gusti Allah mbabaraken kawilujengan dhateng manungsa wiwit manungsa dhumawah ing dosa kanthi anéka cara. Gusti Asring ngagem para nabi kanggé nyariosaken pawartos kawilujengan, nanging karawuhanipun para nabi punika mboten dipunmangertosi déning umat. Mila wonten ing jaman wekasan, Gusti rawuh piyambak martosaken pawartos kawilujengan dhateng umatipun lumantar Putranipun. Srana ngagem wujud manungsa, Gusti martosaken pawartos kawilujengan. Panyerat kitab Ibrani mbèntenaken kridhanipun para nabi kaliyan Yésus. Menawi para nabi namung nyuwantenaken swantenipun Gusti Allah, mila Yésus punika swantenipun Gusti Allah piyambak. Panyerat kitab Ibrani nyebataken, bilih Yésus punika dados swantenipun Allah ingkang ketingal. Panjenenganipun punika cahya kamulyanipun Gusti Allah lan pasemon wujudipun Allah ingkang nyanggi-nyrambahi sadaya ingkang wonten srana Pangandikanipun ingkang saèstu kuwaos.

Suraosing kitab Ibrani punika ugi kapanggihaken ing pangandikanipun Gusti ingkang sinerat ing Injil Yohanes 1:1-14. Yohanes miwiti pawartos bab rawuhipun Yésus srana nyebat, “*Ing kala purwa Sang Sabda iku ana, déné Sang Sabda iku nunggil karo Gusti Allah sarta Sang Sabda iku Gusti Allah* (1:1). Ukara ‘*ing kala purwa*’ punika dipun agem déning Yohanes kanggé ngémutaken para umat (lan ugi para umat Yahudi) srana cariyos purwaning dumadi (PD. 1:1). Yohanes karsa nyandhingaken karawuhanipun Allah nalika nitahaken jagad-raya kaliyan karawuhanipun Gusti Yésus. Nalika Gusti Allah nitahaken jagad-raya, Panjenenganipun ngandika, temah sami dumados kados ingkang dipun ngendikakaken. Pangandika (Sabda) punika nunggil kaliyan Gusti Allah sarta Sang Sabda punika Gusti Allah piyambak. Saking Pangadika punika katitahaken gesang, lan Yohanes nggambaraken gesang punika dados pepadhang. Pepadhang punika sumunar sajroning pepeteng, sarta mboten kalindhih déning pepeteng. (Yoh. 1:5).

Ing pérangan punika, Yohanes mbèntenaken pundi gesang ingkang dipun kuwaosi déning Sabda kaliyan gesang ingkang boten dipun kuwaosi déning Sabda. Ing kuwaosing Sabda, pepeteng kalindhih lan mboten saged nguwaosi pepadhang. Menawi pepeteng mboten saged nguwaosi pepadhang, mila pepeteng punika sejatosipun taksih wonten. Pepeteng mboten sirna salaminipun, nanging sanadyan pepeteng taksih wonten, pepeteng punika mboten nggadhahi daya nalika pepadhang sumunar ing antaranipun pepeteng. Punika maknanipun bilih srana rawuhipun Gusti Allah ing Gusti Yésus mboten ateges bilih kadurakan sirna. Kanyataning kadurakan lan patrap mboten pitados tetep wonten. Yohanes dados seksi lan martosaken rawuhipun Gusti Allah ingkang mbekta pepadhang /gesang (Yoh. 1:6). Yohanes sanès pepadhang punika, panjenenganipun rawuh minangka seksi kanggé maringi paseksi bab Pepadhang punika, supados lumantar panjenenganipun sadaya tiyang dados pitados (Yoh. 1:7-8). Punika nedahaken bilih tiyang ingkang martosaken punika namung sarana kémawon, sanès pawartos punika piyambak. Pawartos sejatosipun inggih punika Sabdanipun Allah ingkang manjalma dados manungsa. Yohanes nggambaraken wigatosipun sikep andhap-asoring manahipun juru warta.

Pawartos bab rawuhipun Allah kados ingkang dipun ngendikakaken Yohanes punika ugi dipun tanggapi srana anéka cara. Wonten ingkang nampi, wonten ingkang nampik. Sinten ingkang nampik rawuhipun Sang Pepadhang? Yohanes nyariosaken, “Rawuhé murugi kagungané, nanging para kagungané iku ora gelem nampani.” (Yoh. 1:11). Sinten ingkang nampik pawartos punika tebih saking Pepadhang. Kosok wangsulipun, sadaya tiyang ingkang nampi Panjenenganipun dipunparingi kakiyatan supados dados putra-putranipun Gusti Allah, inggih punika tiyang ingkang pitados wonten ing asmanipun Gusti (Yoh. 1:12). Peparinging kuwaos nedahaken bilih hak mirunggan minangka putra-putranipun Gusti Allah punika mboten namung gadhahanipun tiyang Yahudi kémawon.

Sabda ingkang manjalma dados manungsa inggih punika gagasan ingkang dipunwartosaken Yohanes dhumateng para umat supados sami wantun nglampahi gesang, sanadyan mboten gampil lan kebak geguletaning gesang. Kanthi sora, pangandikanipun, "*Anadéné Sang Sabda wus dadi daging sarta makuwon ana ing antara kita, lan aku wus padha nyawang kamulyané, iya iku kamulyan kang kaparingaké marang Panjenengané kang jumeneng Putrané ontang-anting Sang Rama, kang kapenuhan ing sih-rahmat lan kayektèn*." (Yoh. 1:14). Tembung "makuwon" (LAI 2016 sinerat “dedalem”) punika ngémutaken umat Ibrani ing lelampahanipun saking Israèl tumuju tanah wutah-rahipun. Gusti Allah rawuh lan dedalem wonten satengahing umat wonten ing Tarub Paséwakan. Ing Gusti Yésus, rawuhipun Gusti Allah dados nyata. Rawuhipun saèstu caket. Panjenenganipun nyagedagen manungsa ngraosaken sih-nugrahanipun Gusti Allah ingkang nyata, satemah umatipun Allah saged gesang kanthi kebak welas-asih lan kayektèn. Lumantar rawuhipun Gusti Allah ingkang dedalem ing antara kita, manungsa saged nglampahi gesang salebeting pepadhang lan sih-nugrahanipun Gusti Allah.

Para sadhèrèk kinasih,

Gusti Allah rawuh lumantar Kristus Yésus, lan karsa dedalem ing antara kita kanggé mbabaraken béla raos, welas-asih, kapredulèn lan kawilujengan. Kita tinimbalan kagem nuladha Kristus. Sumangga kita sami mahargya Natal kanthi suka-bingah, sinarengan welas-asih, kapredulèn, lan sumanggem nggatosaken lan preduli dhateng sesami ingkang mbetahaken. Ing tengahing anéka prakawis HAM sajagad, karisakan lingkungan, konflik/pasulayan, tumindak mboten adil, sumangga kita sami mbekta pawartos Natal. Pawartos tentrem-rahayu saking Gusti Allah. Mugi sadaya saged ngraosaken rawuhipun Gusti Allah, temah umat sami saèstu ngraosaken tentrem-rahayu ing manah lan ugi tentrem-rahayu wonten ing bumi. Amin.

[WSN-hw]

🕮

Sangsaya Dipun Remeni Déning Allah

lan Sesami

🙦0🙤

**KHOTBAH**

**Minggu I Sasampunipun Natal**

*Minggu, 29 Dhésèmber 2024*

Waosan 1: I Samuèl 2: 18-20, 26

Tanggapan: Jabur Masmur 148

Waosan 2: Kolosé 3:12-17

Injil: Lukas 2:41-52

**KHOTBAH JANGKEP**

**“Sangsaya Dipun Remeni Déning Allah lan Sesami”**

Sadhèrèk kinasih, kadospundi raosipun manawi ing lampahing gesang punika panjenengan dipun remeni (renani) déning tiyang sanès, langkung-langkung déning kathah tiyang? Mesthinipun manah panjenengan dados remen lan bingah, mekaten ta sadhèrèk? Kanthi dipun remeni tiyang sanès, mesthi kita dipun tepangi, kathah tiyang ingkang sumerep lan caket kaliyan kita. Awit dipun remeni tiyang sanès punika pancèn prakawis ingkang ngremenaken, mboten nggumunaken menawi tiyang sami mbudidaya supados saged dipun remeni tiyang sanès. Asring ugi tiyang ingkang gadhah médhia sosial kados ta *Facebook, Instagram, YouTube*, lan sapiturutipun, mbudidaya ngunggahaken kontèn-kontèn (katrangan-katrangan ingkang cumawis ing médhia sosial) ingkang saged damel tiyang sanès kasengsem lan remen kaliyan piyambakipun. Mekaten ugi ing gesang padintenan, tiyang mbudidaya damel prakawis ingkang migunani, supados dipun remeni tiyang sanès.

Menawi kita dados pribadi ingkang dipun remeni déning sesami manungsa, saèstu bingah lan bagyanipun, langkung-langkung menawi kita dados pribadi ingkang dipun remeni déning Gusti Allah. Dados pribadi ingkang dipun remeni déning Gusti Allah temtu dados pepinginanipun sadaya tiyang pitados. Pribadi ingkang dipun remeni déning Gusti Allah punika pribadi ingkang binerkahan déning Gusti Allah lan gesang miturut kaliyan Karsanipun. Berkah utawi sih-nugraha saking Gusti Allah punika ndadosaken manungsa tinimbalan supados gesang kanthi andhap asor, mituhu dhateng karsanipun Allah kanthi gumolonging manah. Srana punika, ing lampah gesang padintenan, patrap-pandamelipun tiyang ingkang dipun remeni déning Gusti Allah inggih punika nglampahi patrap-pandamel ingkang saé, mboten nguciwani tiyang sanès. Sedaya patrap-pandamel saé punika minangka atur panuwun awit sih-nugrahanipun Gusti Allah.

Minangka wujud atur panuwun sokur dhumateng Allah, wujud gesang ingkang kerenan déning Gusti katingalaken ing gesang padintenan sesarengan kaliyan sesami. Krana punika, ing sesambetan sesarengan kaliyan sesami, pangucap lan tumindak kita kedah dipun gatosaken kanthi saèstu. Mboten prayogi menawi kita ngucapaken tetembungan dhateng sesami kanthi sembrana. Kita kedah nyingkiraken pangandika ingkang mboten prayogi, srana tetembungan ingkang ngakimi sesami. Saben pandamel ingkang katindakaken kedah dados berkah. Pramila punika, dadosa pribadi ingkang migunani, maédahi kagem sesami. Menawi ing gesang punika kita saged dados pribadi ingkang migunani lan maédahi kagem sesami, mugi kita badhé dipun remeni déning sesami, sanadyan ancasipun tumindak saé punika mboten supados kita dipun remeni déning sadaya tiyang. Amargi menawi ancasipun namung supados dipun remeni sadaya tiyang, punika klèntu lan temtu Gusti Allah mboten dipun remeni.

Sadhèrèk kinasih,

Ing dinten Minggu sasampunipun Natal punika, kita ngraos-raosaken saking cariyos brayat Nazarèt ingkang pantes tinuladha, inggih punika brayatipun Yusuf lan Maria. Brayat punika dados conto lan sangsaya mantepaken manah kita salebeting nglampahi gesang. Kadospundi gesang ingkang kebak pepalang dipunlampahi kanthi tansah sumédhé dhumateng Allah, lan nindakaken Karsanipun kanthi tumemen. Nalika Yésus yuswanipun 12 tahun, Maria lan Yusuf sesarengan Yésus tindak ing Padaleman Suci ing Yérusalèm. Punika mboten nembé sapisan kémawon Yésus tindak ing Padaleman Suci, amargi Yusuf lan Maria sesarengan Yésus tansah tindak ing Padaleman Suci ing saben riyaya ageng. Ing wekdal sadèrèngipun, lelampahanipun Yusuf lan Maria ingkang saben taun tindak ing Yèrusalèm mboten dipun cariyosaken déning panyerat Injil Lukas. Nanging lelampahan sapunika dipun serat kanthi peprincèn. Cariyos ingkang narik kawigatosan ing lelampahan punika, sarampungipun pahargyan, nalika sami kondur, Yésus kantun wonten ing Yérusalèm, tiyang sepuhipun sami mboten pirsa, sesampunipun tigang dinten nembé pinanggih ing Padaleman Suci. Katingal Panjenenganipun nembé wawan pangadikan kaliyan para alim-ulama, midhangetaken sarta mundhut pirsa piwulangipun. Kitab Suci nyariyosaken bilih para alim ulama punika kaéraman kaliyan kapinteranipun Yésus. Saking pundi kapinteranipun? Kapinteranipun Yésus asalipun saking kawicaksanan ingkang kaparingaken déning Gusti Allah, lan kababar wonten ing gesangipun Yésus.

Brayatipun Yusuf lan Maria dados papan tuwuhing nèm-nèman Yésus. Lukas 3:51 nyariyosaken bilih Panjenenganipun tetep gesang wonten ing panggulawenthahipun rama-ibunipun. Punika nedahaken karsanipun Yésus kanggé tetep mituhu salebeting gesang sesarengan rama lan ibunipun. Punika nedahaken andhap asoripun Yésus. Sinaosa Panjenenganipun punika Allah, Panjenenganipun karsa dedalem satengahing brayatipun Yusuf ingkang gesang prasaja. Minangka brayat, mesthi ugi gadhah geguletan tartamtu. Maria ing pungkasipun mangertosi sinten Yésus punika, nanging tetep nyimpen sedaya prakawis babagan Yésus ing salebeting manahipun.

Salebeting gesang sesarengan ing brayat lan masyarakat, Lukas nyariyosaken tuwuh-gesangipun nèm-nèman Yésus. Piwulanganipun Yusuf lan Maria ingkang wetah njalari tuwuh-gesangipun Yésus ugi wetah. Yésus saya mindhak ageng, katingal ing sariranipun. Saya mindhak kawicaksananipun, katingal anggenipun nglampahi gesang kanthi saé lan leres, saged mbédakaken pundi ingkang kedah dipun lampahi lan pundi ingkang dipun singkiri. Dipun ngendikakaken bilih Yésus saya wuwuh antuk sihing Allah lan manungsa.

Bapak, Ibu, Sadhèrèk lan anak-anak kinasih,

Sinau saking Injil punika kita manggihaken piwulang, bilih tuwuh gesangipun manungsa gegayutan kaliyan brayat, lingkungan sosialipun. Manungsa mboten tuwuh piyambakan. Pangaribawanipun brayat dados kekiyatan ingkang ageng. Yusuf lan Maria paring piwulang kados pundi dados tiyang sepuh ingkang mulangaken gesang pitados dhumateng Allah lan dados berkah kagem sesami. Mulang punika mboten dadakan. Saben tuwuh-ngrembakaning gesang mbetahaken prosès (reruntutaning lampah). Maria lan Yusuf mulangaken bab prosès piwulang. Sinaosa mulang anak punika mboten gampil, kathah tantanganipun, Maria lan Yusuf tetep nglampahi kanthi setya. Ing jaman sapunika, mulang anak saya awrat amargi tiyang sepuh kedah nindakaken pakaryanipun. Nalika tiyang sepuh, kalih-kalihipun sami ribet, saged njalari tiyang sepuh sami supé nggatosaken anakipun. Asring kita mireng cariyos tiyang sepuh duka-duka, sami repot kaliyan kahanan anakipun. Anak-anak punika saèstu mesakaken. Wontenipun dipun anggep ngrépotaken, damel sayahipun tiyang sepuhipun.

Sinau saking Injil punika, kita ugi saged sinau saking Yésus. Panjenenganipun tuwuh ing satunggaling brayat. Pambangun-turutipun dhumateng tiyang sepuhipun katingal saking karsanipun ndhèrèk bapa Yusuf lan ibu Maria. Mbangun turut dhumateng tiyang sepuh punika dhawuhipun Gusti Allah. Nalika tiyang sepuh taksih wonten, piyambakipun kedah dipun pirengaken, dipun dongakaken, lan dipun sengkuyung. Kita sinau ugi saking Yésus ingkang tuwuh kanthi wetah. Tuwuh gesangipun kanthi wetah tumuju ing gesang ingkang dipun tresnani déning Gusti Allah lan manungsa. Pambangun turut ing pitados ugi kababar ing pambangun turut sosial. Menawi kalih-kalihipun mboten lumampah sesarengan, gesang dèrèng wetah.

Bapak, Ibu, Sadhèrèk lan anak-anak kinasih,

Ing jaman sapunika, tuwuhing gesang ingkang dipun tresnani déning Allah lan manungsa punika mawujud ing gesang kados ingkang dipun ngendikakaken Rasul Paulus wonten ing Kolosé 3:12-17. Padha nyandhanga asih welas, kaloman, andhap-asor, alusing bebudèn, sabar lan pangapura. Ingkang nglangkungi sedaya punika, ngginakaken katresnan, minangka pangiket ing gesang sesarengan. Kadosdéné piwulangipun Rasul Paulus dhumateng pasamuwan Kolosé, kita ugi kedah nalesi sedaya ingkang kita lampahi kanthi prakawis-prakawis punika. Wonten ing gesang punika kita ugi kedah sabar dhateng tiyang sanès, upaminipun wonten tiyang sanès ingkang ngarani awon tanpa dhasar dhateng kita, sumangga kita adhepi kanthi sabar, andhap-asor lan alusing budi. Ampun gampil duka, kita titi-priksa punapa dhasaripun ingkang dipun ucapaken tiyang punika. Punapa ingkang dipun ucapaken punika leres utawi klèntu, punika *fakta* utawi *hoax*. Menawi kita wonten ing sisih ingkang leres, ampun ajrih. Salajengipun, samidéné asung pangapunten satunggal lan sanèsipun, upaminipun wonten tiyang ingkang damel lepat dhumateng kita lan piyambakipun sampun nglengganani lepatipun lan nyuwun pangapunten, mangga kita ngapunteni tiyang punika. Sedaya ingkang kita lampahi punika sejatosipun kanthi tetales sih-tresnanipun Kristus minangka pangiket ingkang nunggilaken lan nyampurnakaken. Mugi tentrem-rahayunipun Kristus ngerèh wonten ing salebeting manah kita. Mugi pangandikanipun Kristus dumunung ing antara kita kalawan lubèr, satemah anggèn kita sami wulang-winulang lan éling-ingélingaken nganggé sakathahing kawicaksanan. Gesang kanthi samidéné ngajèni lan nampèni wonten ing sih-tresnanipun Kristus, punika pepujèn kita ingkang nyata dhumateng Gusti, lan sedaya ingkang kita lampahi kanthi pangandika utawi pandamel, kita tindakaken ing asma lan kagem kamulyan asmanipun Gusti Yésus. Ing sedaya punika, sumangga kita sami tuwuh ing Gusti kanthi nuladhani Yésus Kristus Gusti kita. Amin.

[CLS-hw]

🕮

**KHOTBAH**

**Malem Warsa Énggal**

*Selasa, 31 Dhésèmber 2024*

Waosan 1: 1 Para Raja 3: 5-14

Injil: Yohanes 8: 12-19

Mawas Dhiri miwah

Tata-tata

🙦0🙤

**KHOTBAH JANGKEP**

**Mawas Dhiri miwah Tata-tata**

Para sedhèrèk ingkang dipun tresnani Sang Kristus, kacarios wonten tiga kanèman ingkang sami sêdhèrèkan. Tetiganipun sregep anggènipun ngibadah, tetunggilan, lan caos pisungsung. Tetiganipun rêmên sanget nganggé *“aksesoris”* (rerenggan awujud ali-ali, kalung, lambang) agami. Ewasemanten, patrap lan pambêg tetiganipun boten mratélakaken gesanging kapitadosanipun. Tetiganipun rêmên ngêbrèh-brèh bandha, damel kapitunan. Cak-cakaning tumindak asring kasar, gampil nepsu, lamis, asring padudon lan cecongkrahan.

Nuju sawijining dinten, kanèman kapisan nandhang raga, sakit. Rikala saweg sakit punika, piyambakipun nyuraos, *“Wis awit suwé aku sregep ngibadah, aku uga manganggo rerenggan lambang agama. Nanging patrapku, tumindakku ora nuduhaké pangibadahku. Yèn aku tetep urip ginubel ing panerak lan dosa mangkéné terus, njur aku dadi apa? Aku kudu mratobat lan ndandani patrapku.”*

Kanèman kapisan punika lajeng nggêgladhi dhiri murih dados langkung saé. Nalika dumadakan mrêntul pepénginan kangge nepsu ing manahipun, piyambakipun nyobi ngêmudhèni dhiri. Nalika nggadhahi sedya gunêman lamis, piyambakipun énggal ngrumaosi lan ngéwahi sedyanipun murih dados jujur. Piyambakipun nggêgladhi dhiri supados tansah gesang ing kautaman.

Kanèman kapisan punika dados tuladha tumrap kanèman kaping kalih. Kanèman kaping kalih mungêl, *“Kangmasku wis ngupaya supaya ana owah-owahan ing uripé. Mula aku uga kudu malih.”* Ananging rikala godha ngrêridhu, hawa-nepsu taksih nguwaosi, kanèman kaping kalih punika menggalih, *“Ora dadi ngapa tumindak dosa. Jênêngé waé manungsa lumrah. Mengko ya bisa nyuwun pangapunten marang Gusti.”* Piyambakipun asring gorèh nalika ngadhêpi manéka-warni godha. Kadospundi kanèman ingkang kaping tiga? Kanèman kaping tiga nggadhahi pambêg nggêga pikajengipun piyambak. Piyambakipun gêmang wawas dhiri lan nggadhahi patrap “sakarêp-karêpku”.

Tumindak ingkang dipun lampahi tetiga kanèman kalawau; murangtata, cecongkrahan, padudon, lamis, gampil nepsu, kasar, nggambaraken gesang ing salebeting pêpêtêng. Kanèman kaping kalih, asring kita sebat “kapok lombok”. Tetembungan ingkang ngemu suraos bilih patrap pamratobat nanging boten saèstu (lelamisan). Kanèman ingkang kaping tiga boten purun mranata gesangipun. Piyambakipun langkung nêngênakên gesang salebeting panguwaosing pepeteng. Ewasemanten, kanèman kapisan sumadya wawas dhiri. Piyambakipun ngrumaosi patrapipun lajeng langkung milih nebih saking pepeteng lan mranata gesangipun nuju patrap ingkang langkung utami.

Para sêdhèrèk ingkang dipun tresnani Gusti,

Manungsa punika titah ingkang ringkih lan winates, ingkang asring kakawonaken déning dosa. Awit saking punika, ing tata pangabekti dinten minggu wonten pérangan pangakên dosa. Mekaten ugi ing ukara-ukara pandonga, asring wonten atur: “Mugi Gusti ngapunteni kalepatan kawula.” Bab punika nedahaken bilih manungsa saèstu titah ingkang ringkih, ingkang taksih asring tumindak lepat lan dosa.

Ing salebeting karingkihan, manungsa merlokaken wawas dhiri. Niti-priksa manah, pikiran, tumindak, lan pêpénginan. Punapa sadanguning kita gesang taksih wonten rêrêgêd ing manah lan pikiran kita? Mbokmenawi ing panggegilut lan wawas dhiri taksih dumunung dosa utawi reregeding manah lan pikiran, ing pungkasaning warsa punika, kita kabêrêg supados purun ndandosi lan ngéwahi.

Wawas dhiri saged kalampahan nalika kita sawêg lumebet ing eninging manah. Ing swasana ening, kita saged manggihi dhiri piyambak lan marak ing ngarsanipun Gusti. Bab kados mekaten ingkang katindakaken déning Sang Prabu Suléman nalika saweg lenggah ing Gibéon, rikala panjenenganipun kepanggih kaliyan Gusti Allah. Sang Prabu Suléman nglenggana bilih panjenenganipun taksih timur lan kirang ing pengalaman. Panjenenganipun rumaos alit, mindher lan rumaos asor. Sang Prabu Suléman rumaos mangu-mangu lan boten kwagang mimpin bangsa ingkang ageng. Awit saking punika Sang Prabu Suléman nyuwun pangreksa, panuntun, lan kawicaksanan saking Gusti Allah. Panjenenganipun nyuwun kawicaksanan, supados saged mbèntenaken pundi ingkang saé lan awon, murih saged mutusaken saben prakawis kanthi adil. Lumantar cariyos punika kita saged ningali bilih Prabu Suléman miwiti wekdal kalenggahanipun minangka pangawaking bangsa kanthi kapitadosan lan pambangunturut dhumateng Gusti Allah. Kapitadosan lan pambangunturutipun Prabu Suléman punika dados Dipun remeniing Allah. Inggih awit iman-kapitadosanipun, Gusti Allah nandukaken berkah kasugihan, kamulyan, lan panjang yuswa tumrap Sang Prabu Suléman.

Para sêdhèrèk ingkang dipun tresnani Gusti,

Prabu Suleman miwiti kalenggahanipun minangka pangarsa kanthi ngrumaosi kawontenan dhirinipun ingkang taksih timur lan ringkih. Kanthi sadhar panjenenganipun nyenyuwun kawicaksanan saking Gusti. Panjenenganipun ngersakaken nggadhahi kasagedan mbèntênakên pundi ingkang saé lan ingkang awon. Mekaten ugi kita, nalika mungkasi warsa 2024 punika. Wekdal punika kita kabereg supados mawas dhiri, ngrumaosi kawontenan dhiri kita. Punapa sadanguning warsa punika kita gesang ing salebeting pambangun-turut dhumateng Gusti Allah utawi kosok wangsulipun? Punapa ing gesang kita taksih wonten ingkang perlu dipundandosi? Kadosdéné Prabu Suleman, sampun samesthinipun kita nyuwun hikmat lan kawicaksanan saking Gusti kanggé nyawisaken dhiri lumebet ing warsa ingkang anyar. Kita kapang dhumateng panuntun utawi pangreksanipun Gusti. Kita ngajeng-ajeng ugi supados ing wekdal salajengipun kakiyataken mbèntênakên pundi ingkang saé lan ingkang awon.

Lumantar Injil Yokanan ingkang kita waos, kita kabereg supados gesang ing pepadhangipun Sang Kristus. Gusti Yésus ngendika: “Aku iki pepadhanging jagad”. Bab punika nyêthakakên sinten ta Gusti Yésus punika. Gusti Yésus rawuh paring kawilujengan tumrap sedaya manungsa. Kawilujengan boten namung kaparingaken tumrap pérangan lan kalenggahan mirunggan. Kawilujengan kaparingaken tumrap sedaya tiyang. Sok-sintena ingkang kepéngin kawilujengaken, mandeng lan tutwuria Gusti Yésus. Inggih Panjenenganipun Sang Pepadhang punika. Rawuhipun ngrengkuh, nresnani, mitulungi, mulihaken, lan milujengaken. Ing Gusti Yésus Sang Pepadhang, kita saged manggihaken Gusti Allah, amargi Gusti Yésus lan Sang Rama punika setunggal, kados ingkang cinêthakakên déning Gusti Yésus: “Sing sapa wus ndeleng Aku, iku wus ndeleng Sang Rama.”

Para sêdhèrèk ingkang dipun tresnani Gusti,

Gusti Yesus ngersakaken supados saben tiyang manggèn ing pepadhang. Rawuhipun ing jagad paring pepadhang. Salebeting pepadhang wonten kawilujengan tumrap manungsa lan kawilujenganing sumrambah kanggé sedaya manungsa. Katresnanipun Gusti Allah nglangkungi watês-watêsing suku, bangsa, ras, budaya, lan sanèsipun. Pepeteng punika lambang panguwaosing piawon. Kuwaosing piawon tansah ngupadi ngrungkêpi pepadhang. Gusti Yesus rawuh asarira pepadhang ingkang nedya nguwalaken jagad saking pepeteng.

Pratélan bilih Gusti Yesus minangka pepadhanging jagad mratélakaken bilih namung Gusti Yesus, pepadhang ingkang nguwalaken tiyang-tiyang kadagingan (tiyang ingkang gesang ing panguwaosing pepeteng) tumuju pepedhanging gesang lan nggadhahi gesang ingkang padhang. Sipat pepadhanging Gusti Allah ingkang Mahamirsa lan suci punika mbikak sedaya ingkang kaling-kalingan. Pitakènan mirunggan ingkang perlu kasuraos ing pungkasaning warsa punika, inggih punika: Punapa purun kita mbangun-turut ing pepadhang punika?

Para Sêdhèrèk ingkang dipun tresnani Gusti,

Menawi kita ngakêni minangka pandhèrèkipun Sang Kristus, sampun samesthinipun patrap kita saiyêg kaliyan Sang Pepadhang. Pangandikanipun ngèmutakên kita: “Sing sapa ngetut-buri Aku, ora bakal lumaku ana ing pepeteng, nanging bakal nduwèni padhanging urip.” Adhedhasar pangandikan kasebat, ing pungkasaning warsa punika, sumangga kita wawas dhiri kanggé nata lampah, mapag warsa anyar kanthi nyuwun kawicaksanan saking Gusti. Kita mitadosi ing Panjenenganipun kita tinuntun gesang ing kayektèn lan pepadhang katresnaning Sang Kristus. Imanuèl, Gusti mberkahi kita. Amin.

(SR – mgk)

🕮

Berkahipun Gusti

ing Salebeting

Resolusi

🙦0🙤

**KHOTBAH**

**Warsa Énggal 2025**

*Rebo, 1 Januari 2025*

Waosan 1: Wilangan 6:22-27

Tanggapan: Jabur Masmur 8

Waosan 2: Galatia 4:4-7

Injil: Lukas 2:15-21

**KHOTBAH JANGKEP**

Berkahipun Gusti ing Salebeting Resolusi

Para sedhèrèk ingkang dipun tresnani déning Gusti. Sugeng warsa anyar 2025 tumrap kita!

Wonten satunggaling tetembungan Yunani ingkang kinten-kinten nélakaken mekaten: *“Wiwitan ingkang saé, punika kadosdéné ngleksanani sepalih padamelan.”* Ateges, rikala kita miwiti sadhéngah prakawis kanthi prayogi, sejatosipun kita sampun saged mimpang saking manéka-warni ayahan ing dinten kasebat. Saben tiyang mesthi nggadhahi pakulinan lan tata cara ingkang bèntên anggènipun “miwiti dintenipun”. Mekaten ugi rikala miwiti dinten ing warsa ingkang anyar. Wonten ingkang miwiti warsa anyar kanthi pandonga lan pangibadah, wonten ingkang kanthi cara netepaken wekdal mirunggan sesarengan kaliyan brayat, wonten ingkang sami plesir. Ananging boten sekedhik ugi ingkang miwiti warsa anyar kanthi nganyaraken tékad ndandosi dhiri, ngéwahi sadhéngah tumindak lami tumuju tékading gesang ingkang langkung prayogi, lan cara sanèsipun.

Warsa anyar asring cinaketaken kaliyan tembung “*resolusi*”. Ing warsa anyar asring kaginakaken déning kathah tiyang kanggé ngrêrantam lan netepaken “*resolusi-resolusi*” ingkang wekdal candhakipun. *Resolusi* warsa anyar manut *Kamus Cambridge* kategesaken janji ingkang kadamel tumrap dhiri pribadi nuju kawontenan ingkang langkung saé, lan nilar pakulinan tumindak ala kawiwitan saking dinten sepisanan ing warsa ingkang anyar. Gampilipun, “*resolusi*” inggih punika ngrerantam pêpénginan lan pangajeng-ajeng, saé ingkang sinerat utawi ingkang boten. Lajeng pitakènanipun, rikala para sedhèrèk lumebet ing warsa anyar punika punapa ugi ngrerantam utawi damel “*resolusi*”? Kinten-kinten bab punapa? Lan dumugi pundi “*resolusi*” punika sampun kaleksanan?

*(PS paring wêwêngan pasamuwan kinèn paring wangsulan)*

Para sedhèrèk ingkang dipun tresnani déning Gusti.

Manut ancasipun “resolusi”, saben tiyang gadhah krêntêg murih saged ngéwahi pakulinan ala ing warsa kawuri, dados pakulinan ingkang langkung saé. Wonten ingkang nggadhahi “resolusi” nyuda bobot, boten ngrokok malih, sregep olahraga, sregep sinau utawi nyambut damel, lan sanès-sanèsipun. Malah wonten ugi ingkang ngrerantam “resolusi” ing babagan karohanèn, upaminipun: sregep ndedonga, maos Kitab Suci, sregep ngibadah, sregep ndhèrèk ing paladosaning pasamuwan lan taksih kathah malih. Kadospundi kasunyatanipun? Manut asiling *survei*, “resolusi” ingkang sampun karantam asring gagal. Malah manut *data statistik* saking Universitas Scranton, namung 8% saking tiyang-tiyang ingkang sami damel “resolusi” ing warsa anyar, ingkang ngèstokakên rerantamanipun kanthi tumêmên. Ing Minggu sepisanan warsa anyar, sampun wonten 25% ingkang mbedhal, lan nem wulan salajengipun, sampun langkung saking 50% ingkang gagal candhakipun.

Wonten kathah tiyang ingkang ngrumaosi kagagalan kasebat lajeng nglepataken dhiri pribadi, wonten ingkang nganggep bilih piyambakipun boten tumemen lan namung nggrantês ngraosaken bab punika. Malah wonten ingkang dados nglokro lan ajrih damel “resolusi” candhakipun. Gusti Allah boten ngersakaken kita nglampahi bab kados mekaten, ananging Gusti Allah ngersakaken kita nggadhahi patraping gesang ingkang mantep lan kebak ing pangangen-angen, bilih wonten berkahipun Gusti. Kanthi mekaten, ing salebeting “resolusi” wonten berkahipun Gusti.

Kadospundi berkah punika saged kagegilut? Ing purwakaning warsa 2025, kita maos Kitab Wilangan 6: 22-27. Waosan punika minangka pangandikan berkah ingkang kapangandikakaken déning Gusti Allah tumrap Musa supados kalajengaken katur Harun lan tedhak-turunipun. Gusti Allah paring dhawuh Harun kinèn nglisanaken pangandika berkah punika saben ngladosaken berkah kanggé pasamuwan Israèl. Berkah punika boten saking Harun lan putra-putranipun, ananging saking Gusti Allah piyambak. Gusti Allah ingkang kagungan kersa mberkahi pasamuwanipun murih pasamuwan saged lestantun gesang lan nglajengaken lampah tumuju tanah prasetyan. Pamungkasing berkah inggih punika “maringi tentrem rahayu” utawi *syallom*. Syallom boten namung tetembungan kaprah utawi adhapur salam wiwitaning pirembagan. Syallom nggadhahi teges bab jejangkep, bêdhamèn, kacekapan, kamantepan, lan sedaya ingkang saé. Berkah punika, menawi kajajaraken kaliyan Jabur 8, saged mangsulaken jejering manungsa ing tatanan sakawit, inggih manungsa ingkang kebak ing kamulyan lan mèh sami kaliyan Gusti Allah.

Waosan Injil dinten punika ngandharaken bilih berkahipun Gusti Allah ugi kajengkepan lumantar miyosipun Sang Kristus ing Bètléhèm. Lelampahan punika sineksénan lan dipun gesangi déning para pangèn, kados ingkang sinerat ing Injil Lukas 2: 15-22. Wontening berkah ndadosaken wontening éwah-éwahan gesanging para pangèn. Éwah-éwahan punika kaleksanan ing salebeting icaling raos ajrih dados kabingahan. Sedaya kadadosan awit wontening berkah kawilujengan ingkang sampun kasumerepan lan karaosaken déning para pangèn kasebat. Salajengipun, Injil ngandharaken bilih pawartos bab wiyosanipun Sang Kristus punika boten namung dipun raosaken déning para pangèn, ananging ugi minangka berkah tumrap jagad. Nalika Gusti Yésus Kristus rawuh, tiyang-tiyang pitados boten kaanggep batur malih, ananging minangka putra-putraning Allah, dados ahli waris déning Gusti Allah (Galatia 4: 4-7).

Para sedhèrèk ingkang dipun tresnani déning Gusti.

Lumebet ing warsa anyar 2025 punika, wonten lelampahan-lelampahan mirunggan ingkang nyagedaken nganyaraken tékad lan “resolusi”. *Resolusi* punika saged kelampahan kakanthi berkahipun Gusti ingkang sampun cumawis. Sumangga tansah mitadosi bilih Gusti tansah mberkahi, nunggil, mitulungi, ngreksa, lan ngrimati. Ing sadhéngah kanyataning gesang, Gusti tansah nyarengi. Panganthinipun Gusti Allah punika kadosdéné cakepan ing lelagon “Tuhan Selalu Menolongku”punika.

(<https://www.youtube.com/watch?v=qaf0E0PXOEQ>) –

*(PS saged nuntun pasamuwan ngidungaken sesarengan, sinaosa ngginakaken lelagon ing Bahasa Indonesia)*

*“Musim akan selalu berganti, kasih Tuhan tetap abadi,  
Tak akan berubah sampai selamanya, ku tetap percaya,*

*Ku yakin Tuhan memberkati, ku yakin Tuhan melindungi,  
Burung di udara Tuhan pelihara, karena kasih-Nya.*

*Tuhan selalu menolongku, selalu menjagaku,  
Sehelai di rambutku takkan terjatuh, tanpa seizin-Mu,  
Tuhan selalu menolongku, selalu menjagaku,  
Dia mengenyangkanku dan peliharaku, seumur hidupku.”*

Para sedhèrèk ingkang dipun tresnani déning Gusti.

Sumangga kita lumebet lan nglampahi warsa anyar 2025 kanthi nglampahaken “resolusi positif”, boten namung resolusi mligi bab pikajeng lan kepentingan pribadi. Ananging resolusi lan gesang ingkang ndadosaken berkah tumrap sesami. Sampun ajrih! Sami pitadosa bilih Gusti Allah Sang Sumber tentrem rahayu badhé nyawisaken berkah-berkahipun. Sugeng warsa anyar! Wonten berkahipun Gusti salebeting resolusi.

Amin.

(Scyn-mgk)

🕮

Pakaryaning Katresnanipun Allah

🙦0🙤

**KHOTBAH**

**Minggu II Sasampunipun Natal**

*Minggu, 5 Januari 2025*

Waosan 1: Yérémia 31:7-14

Tanggapan: Jabur Masmur 147:12-20

Waosan 2: Éfesus 1:3-14

Injil: Yohanes 1:10-18

**KHOTBAH JANGKEP**

**“Pakaryaning Katresnanipun Allah”**

Kula sampun naté manggèn piyambakan ing satunggaling griya ingkang celak kaliyan pasabinan satemah asring manggihi sawer mlebet griya. Sawijining dinten, kula sumerep sawer mlebet griya, lan amargi kula ajrih, kula kaliyan satungalaning kanca ingkang nyipeng tumunten medal saking griya. Dumugi njawi pinanggih satungggaling bapak ingkang pitakèn: “Wonten punapa?” kula kekalih mangsuli wonten sawer mlebet griya. Bapak wau lajeng pratéla: “Oh nggih sampun, ngatos-atos nggih.” Kaliyan nilaraken kula kekalih. Kula kekalih pandeng-pandengan lan tumunten nyambeti kanca ingkang kulina mbiyantu menawi wonten sawer mlebet.

Namung pitembungan “ngatos-atos” tanpa wonten tumindak punika pancèn bab ingkang mbok menawi kalampahan nalika piyambakipun inggih ajrih dhateng sawer. Nanging ngèndelaken tanpa tumindak nyata ing kahanan tintrim pranyata dados pengalaman ingkang mboten ngremenaken.

Waosan pangandikanipun Gusti dinten punika nedahaken kadospundi Gusti Allah ingkang mboten namung paring pangandikan kémawon, nanging Gusti Allah nindakaken pakaryan ingkang nyata lan makarya ing gesangipun manungsa. Salebeting kasangsaran karana kabucal wonten ing Babil, Gusti Allah prasetya badhé nindakaken pakaryaning katresnan lan kabingahan tumraping umat. Gusti Allah pranyata mboten nilar lan ngèndelaken umat salebeting kahanan ingkang angèl lan kebak kasangsaran. Kabingahan awit pakaryaning katresnanipun Allah punika ketingal wonten ing Jabur ingkang nyebataken manéka pakaryanipun Gusti.

Wonten ing waosan Injil lan serat Éfesus, kita sumerep katresnanipun Allah kanthi tumindak nyata lan mboten mèndel tumrap gesangipun manungsa ingkang gesang ing salebeting dosa. Gusti Allah karenan paring kanugrahan lumantar panebus wonten ing Gusti Yésus lan ndadosaken umat ingkang nampèni Panjenenganipun sinebat para putraning Allah. Kanggé nindakaken sadaya wau, Gusti Allah rawuh wonten ing Gusti Yésus lan makuwon ing antawis kita. Sang Sabda nunggil kaliyan Allah lan inggih Allah punika ingkang karsa ngrawuhi kita lan manjalma manungsa. Gusti Allah ingkang langgeng manjalma manungsa tujuwanipun nindakaken pakaryaning katresnanipun Allah, milujengaken jagad. salebeting Gusti Allah nindakaken pakaryanipun, Panjenenganipun inggih ngalami dipun tampik déning para tiyang ingkang mboten wanuh dhumateng Panjenenganipun. Sanadyan dipun tampik, Gusti Allah tetep mbabaraken katresnanipun tumrap jagad. Para tiyang ingkang sami nampèni Panjenenganipun kaparingan panguwaos minangka para putraning Allah. Panguwaos minangka para putraning Allah punika saking tembung *exousia* ingkang tegesipun daya, kakiyatan. Nalika para putraning Allah kaparingan panguwaos, para tiyang wau lumebet ing pakaryaning katresnanipun Allah. Para putranipun Allah katimbalan ndhèrèk nindakaken pakaryan nyata nindakaken katresnanipun Allah.

Lumantar pangraosing pangandikanipun Gusti dinten punika, kita manggihaken kalih prakawis ingkang wigati. Sepisan, kita ngaturaken panuwun awit pakaryaning katresnanipun Allah wonten ing gesang kita. Gusti Allah kita sanès Allah ingkang mèndel tumrap sadaya tetarunganing gesang ingkang kita adhepi. Panjenenganipun ingkang mboten mèndel punika nindakaken pakaryaning katresnanipun sarana tumindak nyata. Gusti Yésus ingkang rawuh wonten ing jagad nedahaken anggènipun nindakaken katresnanipun dhateng kita. Malah Panjenenganipun karsa makuwon ing antawis kita, nyarengi tuwin tumut ngraosaken gesang minangka manungsa. Pramila, pitadosa bilih wonten ing manéka kahananing gesang kita, sayekti gesang kita tansah lumampah sesarengan kaliyan Gusti Allah ingkang nindakaken katresnan. Panjenenganipun mboten naté mèndel tumrap punapa ingkang kalampahan. Panjenenganipun punika Allah ingkang tansah makarya lan pakaryanipun temtu ndhatengaken kasaénan karana katindakaken adhedhasar katresnanipun dhateng kita. Pramila, mecaki dinten-dinten ing taun anyar punika kanthi kapitadosan bilih kita mlampah sesarengan kaliyan Gusti Allah ingkang tansah nindakaken pakaryaning katresnanipun wonten ing gesang kita.

Kaping kalih, kita gesang ing tengahing jagad ingkang nengenaken kapentinganing dhiri lan asring mboten migatosaken dhateng sesami. Minangka para putraning Allah ingkang sampun nampi lan pitados dhumateng Gusti Yésus, Sang Sabda ingkang manjalma punika, para putraning Allah kaparingan panguwaos kanggé tumut nindakaken pakaryaning katresnanipun Gusti tumrap jagad. Kita katimbalan tumut nindakaken tumindak nyata tumrap sadaya ingkang kalampahan ing sakiwa-tengen kita.

Tanggal 4 Januari dipun pèngeti minangka *World Braille Day* utawi Dinten Braille Sejagad. Wekdal ingkang makaten punika darbé tujuwan kanggé mèngeti wigatining Braille minangka cara sesambetan salebeting mujudaken hak-hak asasi manungsa tumrap tiyang ingkang nandhang tuna nétra. Tanggal pèngetan punika dipun pilih déning Majelis Umum Perserikatan Bangsa-bangsa (PBB) nalika Nopèmber 2018, minangka tengeran dinten pèngetan tanggap warsa tumrap ingkang nyipta tatacara panyerat punika inggih punika Louis Braille.

Nyuplik saking pawartos ing American Foundation for The Blind, Braille punika dados simbol alfabet lan angka arupi titik timbul ingkang saged kawaos sarana driji déning penyandhang tuna nétra utawi *gangguan penglihatan*. Braille sanès satunggaling basa, nanging susunan kodhe ingkang saged dipun serat punapadéné dipun waos ing manéka basa, kados ta basa Inggris, Spanyol, Arab, China, lan sapiturutipun.

Aksara Braille dipun serat ngginakaken piranti khusus ingkang naminipun *riglet*. Riglet dumadi saking piranti kados jarum kandel kanggé nyubles kertas lan nyerat kodhe Braille, tuwin papan ingkang wonten bolonganipun kanggé nyerat aksara, angka tuwin tandha kanggé maos wonten ing aksara Braille.

Kejawi kanggé ngaosi dinten lairipun Braille, Dinten Braille Sejagad inggih gadhah tujuwan ngindhakaken seserepanipun tiyang-tiyang menggah wigatinipun Braille minangka sarana sesambetan, tuwin saged ngraosaken bilih para panyandhang tuna nétra lan *gangguan penglihatan* nggadhahi hak asasi ingkang sami kaliyan sesaminipun ingkang normal. (Nyuplik saking: <https://health.detik.com/berita-detikhealth/d-7121456/4-januari-memperingati-hari-braille-sedunia-ini-asal-usulnya>)

Kita ngaturaken panuwun, déné para panyandhang tuna nétra pikantuk paladosan nyata tumrap hakipun ingkang sami kaliyan tiyang ingkang normal, ing babagan sesambetan. Mugi-mugi wonten ing patunggilan kita, kita sangsaya anggatosaken tuwin mbabaraken tumindak nyata minangka para putraning Allah. Tumindak nyata tumrap ingkang nandhang sungkawa, tatu utawi panyandhang cacad sanèsipun. Temahan lumantar tumindak nyata, pakaryaning katresnanipun Allah karaosaken déning sesami kita. Amin.

[SH-tk]

🕮

Baptisanipun Gusti Yésus Minangka Bélaraosipun Allah

🙦0🙤

**KHOTBAH**

**Minggu Baptisanipun Gusti Yésus**

*Minggu, 12 Januari 2025*

Waosan 1: Yésaya 43:1-7

Tanggapan: Jabur Masmur 29

Waosan 2: Lelakoné Para Rasul 8:14-17

Injil: Lukas 3:15-17, 21-22

**KHOTBAH JANGKEP**

BAPTISANIPUN GUSTI YÉSUS

MINANGKA BÉLA RAOSIPUN ALLAH

Para sadhèrèk ingkang kinasih wonten ing Gusti,

Satunggaling sastrawan Perancis naminipun Victor Hugo nyerat bab kasangsaran-kasangsaran (*les miserables*). Miturut piyambakipun, ingkang nama kasangsaran punika prakawis kamanungsan. Manungsa yektinipun remen nggresula. Panggresula-panggresula wau dados tandha bilih ing salebeting manungsa, raos nandhang sangsara minangka pérangan saking gesangipun. Wonten tiyang naminipun Anggoro Budi Nugroho nyebataken bilih raos sangsara minangka raos ing bab gesang ingkang angèl. Wonten sawatawis sabab ingkang ndadosaken gesang punika dados angèl lan awrat.

Manungsa ingkang ngraosaken bilih gesangipun angèl lan awrat mbetahaken pitulungan. Ing wekdal nalika Yokanan Pambaptis makarya ing tengahing bangsa Israèl, masyarakat nembé ngraosaken awrating panandhang. Minangka satunggaling bangsa, bangsa punika ngraosaken pameteg. Bangsa Rum kala samanten njajah negari Israèl. Minangka bangsa jajahan, kawontenanipun mboten mardika. Samudayanipun kedah nungkul dhateng panguwaos penjajah. Cetha punika damel gesang dados angèl. Kahanan ingkang makaten punika mbetahaken rawuhipun Sang Mesih. Rawuhipun sang Mesih (Mésias) dipun ajeng-ajeng sageda mitulungi bangsa punika lan ngentasaken saking tetangsulaning kasangsaran.

Para sadhèrèk ingkang kinasih,

Tiyang-tiyang Israèl kasengsem awit rawuhipun Yokanan Pambaptis. Para tiyang punika sami nginten bilih Yokanan punika satunggaling sang mesih. Yokanan saged ngraosaken kahananing manahipun tiyang-tiyang Israèl wau. Yokanan paring wangsulan bilih rawuhipun mboten badhé dados sang mesih. Yokanan rawuh saprelu nyawisaken margi kagem Sang Mesih. Tumrap panampi ingkang klèntu punika, Yokanan paring wangsulan: “Aku iki mbaptisi kowé nganggo banyu, nanging Panjenengané kang panguwasané ngungkuli aku, iku bakal rawuh lan sanadyan mung nguculi agemé trumpah baé, aku ora patut. Iku bakal mbaptisi kowé kalawan Roh Suci lan geni” (Lukas 3:16)

Yokanan Pambaptis badhé ngandharaken bilih piyambakipun ndhatengaken tandha pamratobat. Tiyang-tiyang ingkang badhé kapabtis ing lèpèn Yordan kedah gesang salebeting pamratobat. Sasampunipun Yokanan, badhé rawuh Panjenenganipun, inggih punika Gusti Yésus ingkang langkung kawasa. Gusti Yésus badhé mbaptis kanthi Roh Suci lan latu. Tumraping prakawis punika, wonten satunggaling penafsir naminipun Marthin Harun suka katrangan makaten: wonten ing Prajanjian Lami, baptisan salebeting roh lan latu dipun mangretosi minangka pangresikan ingkang ngéramaken (pangresikan ingkang jajar kaliyan tampah kagem ngresiki panuton-ayat 17). Saking panyawanging Injil Lukas, baptisan kanthi Roh Suci lan latu magepokan kaliyan Pentékosta. Awit saking punika, menawi kita maos Injil Lukas sawetahipun, ing pérangan pungkasan Injil Lukas lan pérangan wiwitan Lelakoné Para Rasul kaandharaken lelampahaning Roh Suci ingkang katedhakaken. Nalika Gusti Yésus sumengka dhateng swarga, Roh Suci katedhakaken lan ketingal ilat-ilatan latu tumedhak andhawahi pasamuwan ingkang wiwitan. Pentékosta punika sanès satunggaling lelampahan pangadilan ananging wiwitaning pawartosing salib, lan wungunipun Gusti Yésus, sarta pangapuntening dosa. Katranganipun Marthin Harun punika nandhesaken bilih baptisan Roh Suci lan latu minangka sih-rahmat tumrap ingkang purun gesang ing salebeting pamratobat. Wujuding gesang ingkang mratobat inggih punika gesang kanthi tumindak ingkang luhur, kados ta: adil, loma, mboten nerak hak-hakipun sesami. Pambudidayanipun Yokanan mbélani kayektèn lan kaadilan lumantar baptisan sanès prakawis ingkang gampil. Wonten ing ayat 19-20 dipun sumerepaken bilih piyambakipun kinunjara amargi ngèngetaken Herodhès jalaran mendhet Herodias, semahipun Filipus. Tumindakipun Herodhès cetha nerak paugeran. Nanging kanthi panguwaosipun, piyambakipun saged nindakaken punapa kémawon.

Para sadhèrèk ingkang kinasih wonten ing Gusti,

Cariyos pambaptisanipun Gusti Yésus (Lukas 3:21-22) kapapanaken sasampunipun cariyos Yokanan ingkang dipun kunjara. Cariyos punika kapapanaken ing ngriki kanggé nerangaken dhateng para maos ing bab béla raosipun Gusti Yésus. Panjenenganipun punika Ingkang Mahakawasa sayektinipun. Panguwaosipun sanès panguwaosing kadonyan. Panguwaosing kadonyan gampil ketaman déning sikep kejem. Ing ngriki Lukas kados badhé nandhingaken panguwaosipun Herodhès lan panguwaosipun Gusti Yésus. Herodhès ngginakaken panguwaosipun kanggé ngudi kauntunganing pribadi lan brayatipun. Punapa ingkang katindakaken (kalebet nerak paugeran lan HAM) kanggé nguja karemenanipun piyambak. Gusti Yésus mboten makaten. Minangka Mésias, Panjenenganipun ngasoraken sariranipun. Lukas 3:21-22 nyebataken: Kacarita, nalika wong akèh (tembung sanès: sadaya bangsa) iku wis padha kabaptis lan Gusti Yésus uga dibaptis sarta lagi ndedonga, langit tumuli piyak, banjur katedhakan ing Roh Suci apindha manuk dara. Nuli ana swara kang kaprungu saka ing langit mangkéné: “Sira iku PutraningSun kang Sunkasihi, kang dadi keparenging panggalihingSun.”

Kalih ayat ing Lukas 3:21-22 mengku sakathahing makna. *Sepisan*, baptisanipun Gusti Yésus minangka pucuking paladosanipun Yokanan. Baptisanipun Gusti Yésus mengku makna minangka caranipun Yokanan Pambaptis nedahaken dhateng tiyang kathah ing bab rawuhipun Mésias ingkang ngasta pangajeng-ajeng anyar. *Kaping kalih*, pandonganipun Gusti Yésus dados wekdalipun Roh Suci apindha peksi dara tumedhak ing nginggilipun. Jebadan lumantar Roh Suci punika ingkang mangkénipun adamel Panjenenganipun mbaptis kanthi Roh Suci. *Kaping tiga*, kapireng swanten saking langit nandhesaken: “Sira iku PutraningSun kang Sunkasihi, kang dadi keparenging panggalihingSun” minangka bab ingkang nandhesaken Gusti Yésus punika Putraning Allah. Putraning Allah punika Mesias. Wonten ing pakaryanipun, Putraning Allah ingkang kinasih mbabar béla raos tumrap jagad ingkang mbetahaken kawilujengan saking Allah.

Para sadhèrèk ingkang kinasih wonten ing Gusti,

Ing dinten punika gréja-gréja mahargya Minggu Baptisanipun Gusti Yésus. Baptisanipun wujud béla raosipun Allah wonten ing Sang Kristus Yésus. Karsanipun ngasoraken sarira, nampèni baptisan mboten karana Panjenenganipun punika tiyang dosa. Panjenenganipun nampèni baptisan amargi béla raosipun dhateng manungsa ingkang dosa. Awit saking punika, baptisanipun Gusti Yésus dados pancadan ngèngetaken ing bab baptisan kita sadaya. Sumangga kita ngèngeti, nalika kita kabaptis. Contonipun: Permadi Cahya Hermawan panjenengan kula baptis wonten ing asmanipun Allah Sang Rama, Sang Putra lan Sang Roh Suci, Amin (*pelados khotbah saged nyebataken nami sanèsipun*). Nyebat asma minangka satunggaling pakurmatan. Saking Yesaya 43:1-7 kita nyumerepi bilih Gusti Allah karenan nyebat nami kita lan nglebetaken wonten ing Panggalihipun karana Panjenenganipun nresnani umatipun. Sarana makaten, saben tiyang ingkang dipun tresnani mboten prelu ajrih, jalaran gesangipun kinanthènan ing Allah.

Baptisanipun Gusti Yésus minangka béla raos ingkang kedah kababar ing gesang padintenan. Baptisan ingkang sampun kita tampèni minangka sih-rahmat lan timbalan kanggé gesang wonten ing pamratobat ingkang mboten wonten pedhotipun. Kababaring gesang ing pamratobat inggih punika kanthi tumindak luhur, kados ta: adil, loma, mboten nerak hak-hakipun sesamining agesang. Kanthi makaten, ngraosaken baptisanipun Gusti Yésus ateges ndhèrèk Panjenenganipun ingkang ngeneraken manungsa supados gesang kanthi béla raos ing tengahing jagad ingkang mbetahaken kawilujenganipun Allah. Amin.

[WSN-tk]

🕮

“BAHAN LITURGI”

**Bahan ingkang kaladosaken ing buku menika**

**saged kaolah kajumbuhaken kaliyan kawontenan saha kabetahanipun gréja utawi pasamuwan sapanggénan.**

**BAHAN LITURGI**

**Minggu Advèn I**

*Minggu, 1 Desember 2024*

**Katrangan**

PL: Pelados Liturgi

PS: Pamedhar Sabda

P/D: Pinisepuh/Dhiaken

U: Umat

L: Lèktor

Reksanen Atimu Murih Santosa

🙦0🙤

|  |
| --- |
| Pacawisan   * Arak-arakaning para pelados pangibadah kajumbuhaken kaliyan pakulinanipun pasamuwan sapanggénan. * Menawi wonten kidung ingkang karaosaken énggal, saged dipun wonteni gladhèn sadèrèngipun pangibadah kawiwitan. * Umat kasuwun cecawis minangka pribadi. |

**TIMBALAN IBADAH** (*umat lenggah*)

PL: Minggu punika kita lumebet Minggu Advèn kapisan. Mangsa Advèn punika mangsa ing pundi kita, minangka umatipun Gusti ngraosaken makna pangantu-antu kita menggahing rawuhipun Gusti ing pagesangan kita. Awit saking punika, ing mangsa pangantu-antu punika, sumangga kita sesarengan lestantun nyawisaken dhiri kita saha saya tumemen anggènipun ngibadah dhumateng Gusti.

**KIDUNG PAMUJINIPUN UMAT** (*umat jumeneng*)

U: (*ngrepèkaken* ***KPJ 231:1, 2*** *“Kadospundi Dhuh Gusti”*)

KPJ 231. KADOSPUNDI, DHUH GUSTI

Do=Bes 4/4

1) Kadospundi, dhuh Gusti, nggèn kula sung urmat,

methukken klayan puji mring Ratuning jagad

Mugi Gusti madhangi lantaran Roh Suci

Salam kula ndadosna kepareng Paduka.

2) Saking dhampar kang mulya lan kluhuran swarga

Gusti tedhak ing donya nunggil lan pra-jalma,

tumut nandhang sangsara, ngrembat kasisahan,

ngrukunken tiyang dosa dhumateng Pangéran.

**VOTUM** (*umat jumeneng*)

PS: Pangibadah Minggu Advèn Kapisan punika lumampah ing asmanipun Allah Rama, Putra, tuwin Roh Suci.

U:(*ngrepèkaken* ***KPJ 464b*** *“Amin”*)

**Amin, Amin, Amin!**

**SALAM** (*umat jumeneng*)

PS: Bedhaminipun Sang Kristus nunggila ing panjenengan.

U: **nunggila ing panjenengan ugi.**

**ATUR BEBUKA** (*umat lenggah*)

PL: Para sadhèrèk ingkang dipun tresnani Gusti,

Pangibadah Minggu Advèn Kapisan punika miji jejer “Reksanen Atimu supaya Kuwat”. Jejer punika badhé dados marginipun nyuraos kanggé kita ing salebetipun ngraos-raosaken patrapipun Gusti Allah netepi Prasetyanipun. Panjenenganipun aprajanji badhé rawuh malih. Supados kekah santosa ngadhep ing ngarsanipun Gusti, kita mbetahaken sih kawelasanipun Gusti Allah.

Minggu Advèn Kapisan tahun 2024 punika cecaketan kaliyan *Hari AIDS sedunia* ingkang dipun pèngeti tanggal 1 Desember; *Hari pencegahan polusi sedunia* ingkang dipun-pèngeti ing tanggal 2 Desember; *Hari Penyandang Disabilitas* ingkang dipun-pèngeti tanggal 3 Desember. Amargi Minggu Advèn cecaketan kaliyan pèngetan dinten-dinten kasebat, prayogi menawi ing Minggu Advèn kapisan punika ugi katindakaken kanthi kapredulèn dhumateng sesami tuwin titahipun Gusti Allah sanèsipun. Mangsa pangantu-antu punika mangsa ing pundi kita tinimbalan déning Gusti Allah kanggé tumut makarya sesarengan kaliyan Gusti salebetipun mujudaken gesang ingkang salaras kaliyan karsanipun Gusti.

Sumangga kita ngantu-antu rawuhipun Gusti kanthi gesang ingkang ngener dhumateng Gusti, supados manah kita mboten katileman saha lestantun kiyat.

**KIDUNG PAMUJINIPUN UMAT** (*umat lenggah*)

U: (*ngrepèkaken* ***KPJ 242:1, 2*** *“Rawuha Sang Imanuèl”*)

KPJ 242. RAWUHA SANG IMANUÈL

Do=G 2/4 MM 72

1) Rawuha Sang Imanuèl ngluwari umat Israèl,

dènnya nandhang kasangsaran; ngantu-antu pitulungan.

Reff.: Gya surak a! Hé, Israèl !

Pethukna Sang Imanuèl.

2) Rawuha trubus Isai ngesorken dosa lan pati.

Umat kang nandhang sangsara luwara saking cintraka.

Reff.: Gya surak a! Hé, Israèl !

Pethukna Sang Imanuèl.

**PANGAKENING DOSA** (*umat lenggah*)

PL: Dhuh Gusti ingkang kebak ing sih-piwelas,

Paduka nélakaken prasetyan Paduka bilih Paduka badhé rawuh malih. Ing salebeting ngantu-antu kaleksananing prasetyan Paduka, kawula tinimbalan supados jumaga, ndedonga, tuwin setya ndhèrèk Paduka. Gusti, apuntenana kawula, kawula asring ngrèmèhaken dhumateng prasetyan Paduka, kawula sembrana ndedonga, kawula asring kécalan katemenan saha kasetyan dhumateng Paduka.

U: **Gusti, apuntenana kawula!**

PL: Ing Minggu Advèn Kapisan punika kawula kaémutaken wigatosipun gadhah émpati (ndarbèni raos-pangraos ingkang sami kaliyan pangraosipun tiyang sanès), preduli tuwin nresnani sesami kawula ingkang nandhang HIV-AIDS, tiyang ingkang nandhang kawontenan winates (*disabilitas*) saha kawula ugi tinimbalan kanggé preduli dhateng jagad raya titah Paduka. Gusti, apuntenana kawula awit saking anggèn kawula mboten preduli dhateng sesami saha dhateng titahipun Allah ingkang risak amargi saking dosanipun manungsa.

U: **Gusti, apuntenana kawula!**

PL: Kawula ngakeni, wonten kathah prakawis ingkang dèrèng saget kawula lampahi jumbuh kaliyan karsa Paduka. Mila, wekdal punika kawula sowan kanggé ngakeni dosa kawula minangka pribadi wonten ing ngarsa Paduka.

(*umat kacawisan wekdal kanggé ndedonga pribadi*)

PL: Punika pangaken kawula ing ngarsa Paduka. Kawula sampun damel dosa dhumateng Paduka. Apuntenana saha piyarsakna pandonga kawula. Amin.

**KIDUNG PANGAKENING DOSA** (*umat lenggah*)

U: (*ngrepèkaken* ***KPJ 242:3, 4*** *“Rawuha Sang Imanuèl”*)

KPJ 242. RAWUHA SANG IMANUÈL

Do=G 2/4 MM 72

3) Sang Surya kang nembé prapta, linipura umatira.

singkirna peteng nglimputi sarta wayanganing pati.

Reff.: Gya surak a! Hé, Israèl !

Pethukna Sang Imanuèl.

4) Tedhaké Daud, rawuha mbikak gapuraning swarga;

tinutup lawanging satru, mring umat tentrem-rahayu.

Reff.: Gya surak a! Hé, Israèl !

Pethukna Sang Imanuèl.

**PAWARTOS SIH-RAHMAT** (*umat jumeneng*)

PS: “Nanging Gusti iku setya-tuhu. Panjenengané bakal nyantosakaké atimu lan ngayomi kowé kabèh saka piala.” (2 Tésalonika 3:3)

U: **Puji sokur konjuk Gusti Allah!**

**SALAM BEDHAMÈN** (*umat jumeneng*)

PS: Kadosdéné Gusti sampun ngrukunaken kita kaliyan Panjenenganipun, sumangga kita sami bedhami satunggal kaliyan satunggalipun.

(*Umat sami salaman kaliyan tiyang ingkang pinarak ing sakiwatengenipun akanthi ngucap “salam bedhamèn”*)

**KIDUNG PAMUJINIPUN UMAT** (*umat jumeneng*)

U: (*ngrepèkaken* ***KPJ 197:1*** *“Kula Sampun Siyaga”*)

KPJ 197. KULA SAMPUN SIYAGA

Do=G 4/4

Kula sampun siyaga, Gusti;

sumadya nampèni sabdamulya.

Kula sujud manembah Gusti,

marak ngabyantara sapunika.

Mugi Gusti maringi berkah

dhumateng kawula ing samangkya.

Kawula cumawis ing manah

samekta ing gati.

Sabda Paduka datan éwah gingsir

saking mula buka;

ugi sapunika wah salaminya.

Sabda Paduka wonten gesang kula.

Manah kula sampun siyaga

nampi sabda mulya.

**PALADOSAN SABDA** (*umat lenggah*)

* PS: (*ngonjukaken pandonga épiklése*)
* Pamaosing Sabda

Waosan Kapisan

L: Waosan Kapisan saking **Yérémia 33:14-16** (*maos Yérémia 33:14-16*). Makaten sabdanipun Gusti.

U: **Puji sokur konjuk Gusti Allah!**

Masmur Tanggapan:

L: Sumangga kita nanggapi waosan kapisan kalawau srana **Jabur Masmur 25:1-10** (*maos Jabur Masmur 25:1-10, saged kawaos sesautan*).

Waosan Kaping Kalih

P/D: Waosan Kaping Kalih ing dinten Minggu punika kawaos saking **1 Tésalonika 3:9-13** (*maos 1 Tésalonika 3:9-13*). Makaten sabdanipun Gusti.

U: **Puji sokur konjuk Gusti Allah!**

Waosan Injil

PS: Waosan Injil ing dinten Minggu punika kawaos saking **Lukas 21:25-36** (*maos Lukas 21:25-36*). Makaten Injilipun Gusti kita Yésus Kristus.

Rahayu saben tiyang ingkang pitados miwah gesang ing kaleresaning sabdanipun Gusti. Maranata!

U: (*ngidungaken* ***“Maranata”*** *manut ungeling KPJ 468*)

**Maranata, Maranata, Maranata.**

* Kotbah
* Wekdal Ening

**PANGAKEN PITADOS RASULI** (*umat jumeneng*)

P/D: Sesarengan kaliyan umatipun Gusti ing sadhéngah wekdal saha papan, sumangga kita ngénggalaken iman kapitadosan kita kanthi ngucapaken sesarengan Pangaken Pitados Rasuli makaten ......

**PANDONGA SYAFAAT** (*umat lenggah*)

PS: (*ngonjukaken pandonga syafaat, kapungkasan ngrepèkaken* ***KPJ 152*** *“Rama Kawula Kang Wonten Swarga” sesarengan*)

U: (*ngrepèkaken* ***KPJ 152*** *“Rama Kawula Kang Wonten Swarga”*).

KPJ 152 RAMA KAWULA KANG WONTEN ING SWARGA

Do=D 2/4 lan 4/4

Rama kawula kang wonten swarga,

ingkang Asma kasucèkna.

Kraton Paduka rawuh,

karsa Paduka klampah

ing bumi kadya anèng swarga.

Ing dinten sapunika

sinunga cekap rejeki;

kula kaapuntenna,

kadya kula ugi ngapunteni tyang kalepatan;

sampun nandukken kula dhateng panggodha,

kalepasna kula saking piawon,

jer Gusti kang kagungan lan wisésa

sarta kamulyannya ngantos slami-laminya.

Amin, amin.

**PISUNGSUNG** (*umat lenggah*)

P/D: Sumangga kita nyaosaken pisungsung dhumateng Gusti kanthi atetales sabdanipun Gusti makaten:

“Padha nyaosna kamulyaning asmané marang Pangéran Yéhuwah, nggawaa pisungsung lan lumebua sowan marang ing ngarsané. Padha sujuda lan nyembaha marang Pangéran Yéhuwah kalawan ngrasuk kasucèn.” (1 Babad 16:29)

U: (*ngrepèkaken* ***KPJ 165:1-3*** *“Konjuk M’ring Kang MahaAgung”*)

KPJ 165 KONJUK M’RING KANG MAHAAGUNG

Do=C 3/4

1) Konjuk mring Kang Maha agung, kula soas pisungsung;

cihnaning bingahing manah, wit berkahing Allah;

sumengka wah sinengkera, lan temen rineksa

dadya srana munpangati mrih kamulyaning Gusti.

2) Konjuk Allah Kang Maluhur kawula saos sokur,

kebabaring raos urmat wit tansah rinimat,

dalah gesang kula mugi kagem déning Gusti,

dadya lantaraning berkah tumraha mring tyang kathah

3) Konjuk ing ngarsaning Allah kawula sung panrimah,

tandha ajrih asih kula wit gung sih rahmat-Nya.

Mugi Gusti nggih karenan temah binerkahan,

dadya margi Kratoning Allah binabar nèng bumi

**PANDONGA PISUNGSUNG** (*umat jumeneng*)

P/D: (*ngaturi umat jumeneng, kalajengaken ngonjukaken pandonga caos pisungsung*)

**KIDUNG PANGUTUSAN** (*umat jumeneng*)

U: (*ngrepèkaken* ***KPJ 446:1, 3*** *“Nalika Ngambah Margi Kang Sepi”*)

KPJ 446 NALIKA NGAMBAH MARGI KANG SEPI

Do=E 3/4

1) Nalika ngambah margi kang sepi,

giris uwas manah kula.

Sampun nilar kawula dhuh Gusti,

mugi tansah angamping ampingi.

Reff.: Mlampah pyambak datan kedugi,

Gusti mugi anganthi.

Mrih gesang maédahi sesami

wah mulyakaken asmané Gusti

3) Lamun thathit-kilat sesamberan,

peteng-ndhedhet lelimengan.

Manah kula kekes tan kantenan,

nanging Gusti paring pitulungan.

Reff.: Mlampah pyambak datan kedugi,

Gusti mugi anganthi.

Mrih gesang maédahi sesami

wah mulyakaken asmané Gusti

**PANGUTUSAN** (*umat jumeneng*)

PS: Enerna manah panjenengan dhumateng Gusti.

U: **Kawula ngeneraken manah dhumateng Gusti!**

PF: Dadosa seksinipun Sang Kristus.

U: **Puji sokur konjuk Gusti Allah!**

PF: Pinujia Gusti Allah!

U: **Samangké dumugi salami-laminipun!**

**BERKAH** (*umat jumeneng*)

PS: Tampènana berkahipun Gusti:

“Gusti Allah etuking tentrem-rahayu, Sang Pangèn Agung Yésus, Gusti kita muga mirantènana kowé kalawan samubarang kabèh kang becik kanggo nindakaké karsané, sarta nindakaké ana ing urip kita apa kang ndadèkaké keparengé, lantaran Yésus Kristus. Panjenengané iku kang sayogya kamulyakaké nganti salawas-lawasé! Amin.”

U: (*ngrepèkaken* ***Maranata, Amin*** *manut ungeling KPJ 472*)

**Maranata** (5x), **Amin** (3x)

[WSN-den]

🕮

**BAHAN LITURGI**

**Minggu Advèn II**

*Minggu, 8 Desember 2024*

**Katerangan**

PS: Pamedhar Sabda

M: Majelis (Pnt./Dkn.)

UK: Umat Kakung

UW: Umat Wanita

L: Lèktor

Gusti

Sampun

Celak

🙦0🙤

**PACAWISAN (kajumbuhna kaliyan padatanipun)**

* Organis/tim musik nglantaraken pepujèn instrumental
* Pasamuwan sami nyawisaken manah sarana ening sawatawis.
* Pamaosing pawartos pasamuwan.

**TIMBALAN PANGIBADAH** (*Jumeneng*)

M1: Para sadhèrèk pasamuwan ingkang kinasih, sumangga kita sami mirengaken suwantenipun tiyang ingkang nguwuh sora ing ara-ara samun: “Cawisna margi ambah-ambahané Pangéran! Sumangga kita sami jumeneng lan cecawis, awit Gusti énggal badhé rawuh nuwèni umat Kagunganipun. Panjenenganipun punika Sang Timur ingkang rawuh saking ngaluhur.

U: (*Mujèkaken Kidung Pasamuwan Jawi 236:1-3 “LINUHURNA GUSTI PAMARTA”*)

KPJ 236 LINUHURENA GUSTI PAMARTA

1. Linuhurna Gusti Pamarta, karsa rawuh ing donya (2X)

Jagad bilai, Kristus ngrawuhi, daweg kanca dèn pepuja  
Rawuhé Gusti, datan ngadili, malah nulungi tyang dosa

1. Linuhurna, Gusti Pamarta karsa mlasi tyang dosa (2 X)

Jagad bilai, Gusti ngrawuhi karsa nucèkken tyang dosa  
drapon muktia, saha mulyakna asmané Hyang Mawilasa

**VOTUM** (*Jumeneng*)

PS: Sumangga kita sami lumebet ing pangibadah Minggu Advèn ingkang kaping kalih, kanthi pangaken: Sumbering pitulungan kita punika namung wonten ing asmanipun Gusti Allah, ingkang sampun nitahaken langit lan bumi, ingkang setya tuhu ngrimati sagung dumadi saha mboten naté nilaraken pakaryaning Astanipun.

U: (*mujèkaken*) **Amin, Amin, Amin.**

**SALAM** (*Jumeneng*)

PS: Sih rahmat lan tentrem rahayu saking Allah Rama kita, lan saking Gusti kita Yésus Kristus mugi nunggila ing panjenengan sadaya.

U: **lan nunggila ing panjenengan ugi**.

**PAMBUKA** (*Lenggah*)

M2: Kita asring sami ngungun dhateng kanyataning gesang ingkang sami kita lampahi. Manékawarni momodaning gesang dalah tumindak ingkang mboten adil, asring nuwuhaken pitakènan: “Wonten ing pundi Allah kita punika? Punapa panjenenganipun saèstu midhangetaken sesambat lan sagunging pandonga kita?

**SOLO LAGU PKJ** 244 (VERSI JAWA):

SAWETAWIS KULA TUMOLEH

1. Sawetawis lun tumolèh mring margi ambahan kawula

Sih Tuwan kula raosken, ngungun manah kawula

Margi wau sanyata rumpil, asring kesaput ratri

Nanging Gusti tansah nuntun, ngantos kula kéraman

Sihing Gusti nganthi kula, tentrem manah kawula

1. Mboten krana kula saé, kekah cinepeng tangan kula

Ugi mboten krana pantes, ngantos kula kinekep

Oh saiba ta kula éram sinungan kasaénan

Kados pundi katélakna sihing Gusti kang éndah

Linampah wah winartosken, sihing Gusti kang adya

M2: Para sadhèrèk kula sadaya, èstunipun Allah kita punika Allah ingkang ndarbèni raos preduli. Panjenenganipun sanès Allah ingkang namung dhedhampar wonten ing swarga luhur. Nanging Panjenenganipun karsa tedhak ing bumi lan mboten nilaraken kita gesang piyambakan.

U: (*mujèkaken KPJ 337:1-2 “Dahat Nyawaku Arerem”*)

KPJ 337 DAHAT NYAWAKU AREREM

1) Dahat nyawaku arerem, lan atiku ayem tentrem

Wit Kang Makwasa karsa dadi, etuking karaharjanku,

Pamomongku setya tuhu,

wah bebètèng lan Pangungsènku.

Aku mesthi datan rebah

wit rineksa déning Allah.

2) Dhuh nyawaku saosena, reremira ing wardaya

Mring Allah kang dakanti-anti. Déné Yéhuwah Pangéran,

kang dadi parang santosa

pangauban lamun siniya;

Aku mesthi tan gumiwang

wit Allah kang mengku gesang

**PANGAKENING DOSA (Masmur 130:1-4)** (*Lenggah*)

PS: Pasamuwan ingkang kinasihan déning Gusti, sumangga kita sami ngakeni dosa-dosa kita lan nyuwun pangaksa-manipun.

UK: **“Saking jurang ingkang lebet, kawula sesambat dhumateng Paduka. Paduka mugi karsaa miyarsakaken swanten kawula, Paduka mugi nilingna dhumateng swantening pasambat kawula”.**

UW: **“Manawi Paduka ngènget-ènget dhateng durakaning tiyang, dhuh Pangéran, sinten ingkang saged lestantun?”**

PS: “Nanging Paduka kagungan pangapunten, supados tiyang sami ajrih-asih dhumateng Paduka.”

U: (*mujèkaken KPJ 58: 1-3 “Pangluwar Kang Sejati”*)

KPJ 58 PANGLUWAR KANG SEJATI

1. Pangluwar kang sejati, myarsakna pasambat kula

Gusti mugi ngresiki, manah kula sadaya

Reff.: Gusti mugi rah Paduka, nucèkken manah kawula

Temah suci saèstu, wah sirna najising kalbu

Suci, sèstu, suci sèstu, temah suci saèstu wah sirna najising kalbu

2) Pangluwar kang sejati, paringa kiyat mring kula

Setya ing lampah suci, ngetut wingking Paduka

Reff.: .......

3) Pangluwar kang sejati, mugi nuntun gesang kula

Mbangun turut mring Gusti, tansah ngèstokken Sabda

Reff.: .......

**PAWARTOS SIH RAHMAT** *(Jumeneng)*

PS: Wonten ing salebeting katresnan, Allah maringaken pangapuntening dosa kados ingkang sinerat wonten ing serat Ibrani 10:16b-17,

“Ingsun bakal maringi angger-anggeringSun ana ing atiné, sarta Sunserat ana ing budiné sarta Ingsun ora ngènget-ènget manèh marang sakèhing dosa lan paneraké”

Makaten pawartos sih rahmat saking Gusti

U: **Puji sokur konjuk ing Gusti**

U: (*Mujèkaken KPJ 203: 1,4 “Rahayu Kang Utama Lakuné*)

KPJ 203 RAHAYU KANG UTAMA LAKUNÉ

1. Rahayu kang utama lakuné, ngambah dalané

Préntahé Pangéran. Rahayu kang netepi dhawuhé

Wong kang manut ing sapangrèhé Gusti

Sarta tansah telatèn netepi,

Sakarsané klayan éklasing ati

4. Sabda Paduka minangka dilah, wonten ing ngajenging

suku kawula, margi kula tansah dèn padhangi

dhuh Gusti kawula sampun supaos, Kawula tansah

badhé netepi, préntah Paduka klayan trusing batos

**PAMEDHARING SABDA** (*Lenggah*)

PS: (*Pandonga Epiklésé*)

Waosan Kapisan

L1: Kapendhet saking kitab **Mikha 3:1-4**

Makaten sabdanipun Gusti

U: **Puji Sokur konjuk ing Allah**

Waosan Tanggapan

L2: Waosan Tanggapan dinten punika kapethik saking **Lukas 1:68-79**

(*saged kawaos sacara imbal-imbalan utawi kadarasaken*)

Waosan kaping kalih

L3: Waosan kaping kalih kapendhet saking serat **Filipi 1:3-11**

Makaten sabdanipun Gusti

U: **Puji sokur konjuk ing Allah**

Waosan Injil

PS: Waosan Injil kapendhet saking Injil **Lukas 3:1-6**

Makaten Injilipun Gusti kita Yesus Kristus.

Rahayu saben tiyang ingkang mirengaken saha nglampahi dhawuhipun Gusti wonten ing gesang padintenanipun.

U: (*memuji MARANATHA - NKB 222*)

**Khotbah “Gusti Sampun Celak”**

**Wekdal Ening**

**Donga Rama Kawula**

**Pangaken Pitados Rasuli** *(Jumeneng)*

M3: Sesarengan kaliyan sadaya tiyang pitados ing sadaya jaman lan papan, sumangga kita sami ngucapaken sahadat kalih welas ingkang makaten: ...

U: (*Sesarengan ngucapaken pangaken pitados rasuli*)

**Pandonga Syafaat** *(Lenggah)*

PS: (*Nglantaraken pandonga syafaat*)

**PISUNGSUNG** (*Lenggah*)

M4: Sumangga kita sami ngaturaken panuwun sokur dhumateng Gusti, sarana sesarengan ngaturaken pisungsung adhedhasar sabda ing Masmur 30: 5,

“Padha ngidungna masmur kagem Sang Yéhuwah, hé para wong kang dikasihi, sarta padha nyaosna pamuji sokur marang asmané kang suci!“

U: (*mujèkaken KPJ 212:1-3 “Aku mBok Caritanana”*)

KPJ 212 AKU MBOK CARITANANA

1. Aku mbok caritanana, bab Yésus Sang Pamarta

Pepadhanging wong sabumi, Putrèng Allah Masuci

Ya jatining kauripan, langgeng tan winatesan

Margané tumekèng swarga, Imam Agung sampurna

Juru Pangon kang utama, wah pangruwat manungsa

1. Aku mbok caritanana, bab Yésus Sang Pamarta

Yéku Sang Kristus Masuci, Gustining para gusti

Ratuning salir pra ratu, ya Sang Guru satuhu

Sabdèng Allah kang manjalma, wah putraning

Manungsa, jumeneng campéning Allah,

Abdining Sang Yéhuwah

1. Aku mbok caritanana bab Yésus Sang Pamarta

Panutaning wong pracaya, Ratu Adil sanyata

Sang Alfa lan Omega, pangrèh jagad lan swarga

Mustakaning pasamuwan, kang paring kauripan

Hakim ing dina wekasan, kang ngasta pangadilan

**Pandonga Pisugsung** (*Jumeneng*)

M4: (*Nglantaraken pandonga pisungsung lan panutup ibadah*)

**PANGUTUSAN** (*Jumeneng)*

PS: Sami ngenerna manah panjenengan dhumateng Gusti

U: **Kawula sami ngeneraken manah kawula dhumateng Gusti**

PS: Sami nampia timbalanipun Gusti dados para utusanipun ingkang setya

U: **Kawula sumadya dados para utusanipun**

(*Mujèkaken Kidung Pangutusan: KPJ 222: 1-3 “Dumeling Kapyarsi”*)

KPJ 222 DUMELING KAPYARSI

1. Dumeling kapyarsi, sabawa sung warti

Supados sami sadhiya, rawuhnya Njeng Gusti

Reff.: Gusti paringa, manah kang suci

Kénging kanggé ngurmati, rawuhnya Njeng Gusti

1. Kabingahan amba, saèstu nglangkungi

Jalaran rawuhing Gusti, jagad dèn resiki

Reff.: ......

1. Kasucèning manah, karesikaning tyas

Dédé saking lebet amba, kajawi mung sihnya

Reff.: .....

**LUMUNTURING BERKAH (Yésaya 40:31)** (*Jumeneng*)

PS Sami nampènana berkahipun Gusti

Tiyang ingkang kanthi setya tuhu ngantos-antos Gusti badhe dipunparingi kekiyatan énggal. Mila panjenengan badhé sami kadosdéné peksi rajawali ingkang minggah ndedel sarana swiwinipun ingkang santosa; panjenengan badhé mlajeng lan mboten badhé ngraos loyo; panjenengan badhé lumampah lan mboten badhé ngraos sayah. Punika sadaya kalampahan karana Gusti kepareng ngluntakaken berkahipun dhumateng panjenengan sadaya, samangké lan ing salaminipun. Amin

U: (*mujèkaken “MARANATHA! AMIN“ – KPJ 472*)

[ERY-ytd]



Kabingahan Ing Salebeting Patobat

🙦0🙤

**BAHAN LITURGI**

**Minggu Advèn III**

*Minggu, 15 Desember 2024*

Katerangan:

PS.: Pamedhar Sabda

M: Majelis (Pnt./Dkn.)

U: Umat

L: Lèktor

**PACAWISAN (kajumbuhna kaliyan padat-pakulinan pasamuwan piyambak-piyambak)**

* Organis/pianis nglantaraken lagu-lagu pacawisan lumebet ing pangibadah
* Umat sami ening sawatawis kanggé pacawisan pribadi
* Maosaken pawartos pasamuwan

**TIMBALAN PANGIBADAH** *(Jumeneng)*

M1: Kabingahan lan tentrem rahayu angrawuhi jagad punika, mila sumangga kita sami mapag Panjenenganipun ingkang jumeneng Ratuning Tentrem Rahayu.

U: Sami nyawisna margi ambah-ambahanipun Pangéran, sarana mbikak korining manah panjenengan.

M1: Tumungkul sujuda wonten ing ngarsanipun Pangéran sarana ajrih asih lan raos éring, minangka cihnaning patobat.

U: Rahayu saben tyang ingkang ngambah margining kayektèn lan ingkang tansah nilingaken kawicaksananipun Gusti ing salebeting lampah gesang padintenanipun.

U: (*Mujèkaken KPJ. 158: 1, 3, 4 “Ditansah Padha Bungaha”*)

KPJ 158 DITANSAH PADHA BUNGAHA

1. Ditansah padha bungaha, nampèni kabegjan swarga

Karana kita wong dosa, ingentas saking antaka

Reff.: Tansah bungah, ing patunggilané Gusti

Tansah bungah wit sinung gesang sejati

1. Ditansah mantep pracaya, tan was sumelang ing ati

Tegen nyenyuwun ndedonga, pasrah wit Gustimu nganthi

Reff.: .......

1. Ditansah padha bungaha, wit antuk tentrem raharja

Gustimu ngreksa slamanya, saparan salakunira

Reff.: .......

**VOTUM** (*Jumeneng*)

PS: Pangibadah Minggu Advèn ingkang kaping tiga punika kita sengker kanthi pangaken bilih: Pitulungan kita punika namung wonten ing asmanipun Gusti ingkang nitahaken langit lan bumi.

U: (*mujèkaken Amin*) **Amin, Amin, Amin.**

**SALAM** (*Jumeneng*)

PS: Sih rahmat lan tentrem rahayu saking Allah Rama kita lan saking Gusti kita Yésus Kristus, mugi nunggila ing panjenengan sadaya.

U: **Nunggila ing panjenengan ugi**

**PAMBUKA** (*Lenggah*)

PS: Ing alam donya punika taksih kathah tiyang ingkang mboten saged ngraosaken kabingahan. Saged kémawon punika karana pameteging dosa ingkang kalampahan ing salebeting gesangipun, saé déning dhiri pribadinipun piyambak, utawi ugi déning sesamining gesang. Kita sami pitados bilih namung karana antebing manah kanggé mratobat lan nampèni pangapuntening dosa ingkang saking Gusti kémawon, kabingahan ingkang satuhu punika saèstu saged karaosaken. Punika tetéla saking andharanipun kitab Masmur 32:1-2,

“Rahayu wong kang kaapura paneraké, kang dosané kaaling-alingan! Rahayu wong kang durakané ora kaétang déning Yéhuwah, sarta kang atiné ora kadunungan cidra!”

U: (*mujèkaken KPJ 96:1, 3, 4 “Tyas Kita Dimèn Slamanya Bungah”*)

KPJ 96 TYAS KITA DIMÈN SLAMANYA BUNGAH

1. Tyas kita dimèn slamanya, bungah lan sukarena

Déné Sang Rama ing swarga, nganggep putra mring kita

Reff.: Mara tansah abebungah,

saben dina antuk trang

Dalaning urip éndah apadhang,

mara tansah dèn girang

3) Lamun kita nyingkur Gusti, nèng ati peteng uwas,

Ilang kekuwatan kita, wah kabungahaning tyas

Reff.: ......

4) Balik wong kang amiturut, tansah padhang dalannya

Mula mara manut Gusti suminggah saking dosa

Reff.: ......

**PANGAKENING DOSA** (*Lenggah*)

PS: Sumangga kita sami ngaturaken panalangsa kita wonten ing ngarsanipun Gusti, ingkang kebak katresnan. Para sadhèrèk sami kaaturan sacara pribadi nalangsani dosanipun langkung rumiyin, lan ing pungkasanipun kula badhé ngaturaken panalangsa kita punika sacara sesarengan konjuk ing ngarsanipun Gusti. Sumangga kita sami ndedonga...

(*PS nuntun pandonga pangakening dosa*)

U: (*Mujèkaken KPJ 125:1-3 “Lamun Kula Mlampah”*)

KPJ 125 LAMUN KULA MLAMPAH

1. Lamun kula mlampah, nèng margining Allah

Kula sèstu ngraosken bingah,

kula yakin èstu Gusti nuntun tamtu,

mring tyang kang pitados satuhu

Reff.: Mung sawiji, kabegjan sejati,

nggih pitados mring Gusti,

wah manut lan bekti

1. Yèn peteng ing manah, kabidhung ing sisah

Kula nilingken sabdèng Allah,

uwas lan kuwatir wus tamtu sumingkir,

angger pasrah kang trusing manah.

Reff.: .......

1. Iba begja kula, sajroning ginodha,

kiniyatken déning sabdanya.

Rineksa rinimat, lan dhawah tan lesah,

wit saking sih rahmating Allah

Reff.: .......

**PAWARTOS SIH RAHMAT** (*Jumeneng*)

PS: Gusti punika karenan dhateng saben patobat ingkang katindakaken kanthi gumolonging manah tuwin ingkang tansah nglari Panjenenganipun. Awit saking punika, tumrap saben tiyang ingkang sami nalangsani dosa-dosanipun kanthi tulusing manah, Gusti kepareng maringaken pawartos sih rahmat, kados ingkang sinerat wonten ing kitab Masmur 107:1 ingkang makaten ijemanipun,

“Padha saosa puji sokur marang Sang Yéhuwah, awitdéné Panjenengané iku saé! Ujer sih-susetyané iku langgeng ing salawasé”.

Makaten pawartos sih rahmat saking Gusti.

U: **Puji sokur konjuk ing Allah**

U: (*Mujèkaken KPJ 102: 1,2, 5 “Allah Yéku Pangèn Kula”*)

KPJ 102 ALLAH YÉKU PANGÈN KULA

1. Allah yéku pangèn kula, kang gung sih tresnanya

Kula tansah rinimatan, srana gung kadarman

1. Kula tansah dèn ayomi, mila ayem yekti

Tinuntun ing margi adi, wit asmané Gusti

5) Kula rinoban kabegjan, salamining gesang

Saha manggèn lan memuji, ing dalemé Gusti

**PAMEDHARING SABDA** (*Lenggah*)

PS: (Pandonga Epiklésé)

Waosan Kapisan

L1: Waosan kapisan kapendhet saking kitab **Zefanya 3:14-20**

Makaten sabdanipun Gusti

U: **Puji sokur konjuk ing Allah**

Tanggapan

L2: Sumangga kita tanggapi waosan kapisan kalawau sarana maos sesautan utawi kapujèkaken saking **Yésaya 12:2-6**

Waosan kaping kalih

L3: Waosan kaping kalih kapendhet saking serat **Filipi 4:4-7**

Makaten sabdanipun Gusti

U: **Puji sokur konjuk ing Allah**

Pamaosing kitab Injil

PS: Waosan Injil kapendhet saking Injilipun Gusti Yésus Kristus miturut **Lukas 3:7-18**

Makaten Injilipun Gusti Yésus Kristus, ingkang rahayu inggih punika saben tiyang ingkang mirengaken sabdanipun Gusti saha ingkang sami nindakaken wonten ing gesang padintenan kanthi setya tuhu. Maranatha!

U: **Maranatha** (3x)

**Khotbah “Kabingahan Ing Salebeting Patobat”**

**Wekdal Ening**

**Pangaken pitados rasuli** (*Jumeneng*)

M3: Sesarengan kaliyan sadaya umatipun Allah ing sauruting jaman lan papan, sumangga kita sami ngikraraken saha ngantebaken malih punapa ingkang kita pitadosi sarana ngucapaken Pangaken Pitados Rasuli, makaten:

U: (*Sesarengan sami ngucapaken Pangaken Pitados Rasuli*)

**Pandonga Syafaat** (*Lenggah*)

PS: (*Nglantaraken pandonga syafaat lan kapungkasan kanthi Donga Rama Kawula*)

**PISUNGSUNG** (*Lenggah*)

M4: Sumangga kita sami ngaturaken pisungsung kita minangka cihnaning pamatur-nuwun dhumateng sadaya sih-katresnan dalah pangrimatipun Allah tumrap gesang padintenan kita sadaya. Atur pisungsung kita ing dinten punika, kita talesi sarana pangandikanipun Gusti ingkang pinanggih wonten ing Masmur 138:1-2a ingkang makaten ijemanipun:

“Paduka badhé kula puji kalayan gumolonging manah, wonten ing ngajenganipun para allah, kawula badhé ngidung masmur kagem Paduka. Kawula badhé sujud madhep ing padaleman Paduka ingkang suci, saha memuji dhumateng asma Paduka, awit saking sih-kadarman lan kasetyan Paduka”

U: (*mujèkaken KPJ 160:1-3 “Gusti Kawula Ngaturken Badan Nyawa”*)

KPJ 160 GUSTI KAWULA NGATURKEN BADAN NYAWA

1. Gusti kawula ngaturken badan nyawa kawula

Sumangga Paduka agem kawula kagunganta

Reff.: Bingah sisaha kula, marem nunggil Paduka

Dhuh Gusti purbèng tresna, kula pasrah Paduka

1. Datan wonten andel-andel, namung Paduka Gusti

Mila kawula kumandel, pasrah kang trus ing ati

Reff.: .......

1. Raja brana kasugihan, dalasan kasagedan

Kagema dados lantaran, babaring kabingahan

Reff.: .......

**Pandonga Pisungsung** (*Jumeneng*)

M4: (*Nglantaraken pandonga pisungsung*)

**Pepujèn Pangutusan**

U: (*Mujèkaken KPJ 428: 1,23 “Bungaha Sisaha Gusti Kula Puji”*)

KPJ 428 BUNGAHA SISAHA GUSTI KULA PUJI

1. Bungaha sisaha, Gusti kula puji

Kang mranata gesang kula,

Kula rinimatan klayan katresnan

Mila kula pasrah pangrèhnya

Reff.: Pasraha, pasraha,

ing sapangrèhé Kang Makwasa

1. Sapinten awrating momotan kawula

Godha rencana myang sisah

Yèn kawula énggal mulat Sang Putra

Manah kula ènthèng lan bingah

Reff.: .......

1. Sanadyan kawula kasinungan drajat

Kaluhuran miwah pangkat,

Tebih kula saking raos gumunggung

Nging tumungkul mring Kang Maagung

Reff.: .......

**PANGUTUSAN** (*Jumeneng*)

PS: Ing satengah-tengahing jagad ingkang taksih mbetahaken kabingahan, sami ngéjawantahna katresnanipun Sang Kristus ing gesang padintenan panjenengan sami. Ing antawisipun manungsa ingkang sami ngantu-antu welas-asihipun Gusti, sami mratélakna rangkulan katresnanipun Kristus dhateng sesami. Lan samangké sami ngenerna manah panjenengan dhumateng Gusti.

U : **Kawula sami ngeneraken manah kawula dhumateng Gusti**

PS: Sami dadosa seksinipun Sang Kristus ingkang mbabaraken kabingahan jati

U : **Puji sokur konjuk ing Allah**

PS: Pinujia Gusti

U : **Samangké lan ing salaminipun**

**LUMUNTURING BERKAH** (*Jumeneng*)

PS: Pangéran Yéhuwah mugi maringana berkah dhateng panjenengan (kita), lan ngayomana panjenengan (kita); Pangéran Yéhuwah mugi nyunarna cahyaning wedananipun dhateng panjenengan (kita) lan maringana sih rahmat; Pangéran Yéhuwah mugi karsaa nungkulaken wedananipun dhateng panjenengan (kita) lan maringana tentrem rahayu”. Amin.

U:` **Maranatha** (5x) **Amin** (3x)

[DNK-ytd]

🕮

**BAHAN LITURGI**

**Minggu Advèn IV**

*Minggu, 22 Desember 2024*

Katrangan:

Pkh.: Juru kotbah

Pns.: Pinisepuh

Dkn.: Dhiaken

Umt.: Umat

Lkt.: Lèktor

Punapa

Samekta  
Nratab?

**🙦0🙤**

**PACAWISAN (kacundhukna padatan ing pasamuwan piyambak-piyambak)**

* Pemusik nabuh *instrumen* musik nglagokaken kidung-kidung ingkang nuntun pasamuwan ngraos-raosaken pangibadah ingkang badhé katindakaken.
* Pasamuwan lumebet ing wekdal ening nyawisaken dhiri.
* Salah satunggal pradata lumebet ing papan pangibadah lan nyumet lilin Advèn IV.
* Pawartos Pasamuwan kawaos.

**TIMBALAN NGIBADAH** *(jumeneng)*

Pns 1 : Pasamuwan ingkang dipun tresnani Gusti, wekdal samangké ing wekdal pangantu-antu, inggih wekdal anggèn kita ndungkap pucakipun. Ing Advèn IV ingkang winengku ing pangajeng-ajeng magepokan tentrem rahayu ingkang sajati, kita badhé memuji Gusti kados déné Maria ingkang ngegungaken Asmanipun ing salebeting pambangun-turut rinengga katresnan tulus. Mugi Gusti Allah nresnani kita lan mberkahi kita, mugi Panjenenganipun nyunawi kita kanthi wadananipun,

Umt : **satemah margi Paduka dipun tepang ing bumi, | lan karahayon Paduka ing antawisipun bangsa-bangsa**.

Pns 1 : Mugi bangsa-bangsa ngonjukaken sokur dhumateng Paduka dhuh Allah; mugi bangsa-bangsa sami ngucap sokur dhumateng Paduka.

Umt : **Mugi suku-suku bangsa | sami bingah sukarena lan surak mawurahan, | awit Paduka nyepeng pamarintah | tumrap bangsa-bangsa | kanthi adil, | lan nuntun suku-suku bangsa | ingkang wonten ing bumi punika.**

Prdt 1 : Mugi bangsa-bangsa ngucap sokur konjuk Paduka, dhuh Allah, mugi bangsa-bangsa sadaya ngucap sokur dhumateng Paduka.

Umt : **Pasitèn sampun ngedalaken woh; | Gusti Allah, | Allah kita, | mberkahi kita.**

Pns 1 : Gusti Allah mberkahi kita; mugi dumugi ing poncot-poncoting bumi sami déné ajrih asih dhumateng Panjenenganipun! Sumangga kita sami surak-surak sesarengan bangsa-bangsa kanthi pepujèn **“PUJI MRING ALLAH.”**

KPJ. 23 PUJI MRING ALLAH

1. Puji mring Allah, Pangéran Kang Mahawisésa.

Muji ramya, binarung lan sawernining gangsa.

Pangidungnya klayan bingah ing manah,

nggunggung Gustining pratitah.

2. Puji mring Allah kang sèstu adil pangrèhira.

ngreksa lan ngrimati srana lubèring berkahnya.

wah saklangkung gung sihnya mring tyang dosa.

tinebus temah waluya.

***VOTUM***

Pkh : Pangibadah Minggu Advèn IV wekdal samangké kaladosaken awit “pitulungan kita ingkang pinangkanipun saking Gusti Allah ingkang nitahaken langit lan bumi.” Panjenenganipun kuwaos lan mbabar karsa ing salebeting kasaénan ingkang ngayomi sadaya titahipun.

Umt : (aklamsi) 4 . 3 . 6 . 5 . 4 . 3 2 1 . . . | **Amin, Amin, Amin**.

**SALAM**

Pkh : “Sih-rahmat lan tentrem rahayu saking Gusti Allah Rama kita, lan saking Gusti Yésus Kristus nunggila ing para sadhèrèk (kita) sadaya.”

Umt : **Nunggila ing panjenengan ugi.**

**PRATÉLAN PAMBUKA** *(lenggah)*

Pns 2: Pasamuwan ingkang kinasih, Minggu Advèn IV punika mujudaken minggu pangantu-antu winengku ing dayaning tentrem rahayu. Tentrem rahayu ingkang mujudaken idham-idhaman, gegadhangan, saha pangajeng-ajeng tumrap sadaya tiyang. Tentrem rahayu mujudaken pungkasan kababaring rancangan saha karsanipun Gusti Allah, lumantar Putranipun ingkang wiyosanipun énggal kita pethukaken. Minangka tiyang pitados, kita temtu sampun mangretosi wiwit kita tepang Injil. Nanging ing gesanging padintenan, asring kita trataban kanthi caranipun Gusti ingkang mbabar tentrem rahayu ing pagesangan kita. Tansah samekta anggèn kita nratab ing pakaryan katresnan Panjenenganipun...

Umt : (ngrepèkaken KPJ. 3:1-2)

KPJ. 3 “ALLAH MBABARKEN KWASANYA”

1. Allah mbabarken kwasanya,

pra kang nglawan buyar sirna lir lilin kénging brama,

nging gung tyang mursid raharja,

memuji lan sukarena, ngarsèng Allah Mamulya.

Pangéran jumeneng Rama

tumrap salir tyang sangsara,

ngluwari tyang siniya, temahan ngraosken begja.

Déné tyang wangkot mbaléla siniksa bebendunya.

1. Allah mbélani pra umat ngagem sarana mukjijat

wah salir kang nèng jagad;

Pangèran ngrentahken berkah

kang ngrimat sagunging titah,

temah kraharjan anjrah.

Wit kadarmaning Pangèran,

tyang tinindhes kaluwaran,

temah tan wonten panandhang

ing rèhing Ratu Kaswargan.

Dé para wadya-balanya, tyang nyebar kabar adya.

**PANGAKENING DOSA**

Pkh : Tilingna sabdanipun Gusti ingkang sinerat ing Roma 5:18-19, “Dadiné padha kaya panerak siji nekakaké paukuman marang wong kabèh, mangkono uga tumindaking kabeneran siji, njalari wong kabèh padha kabeneraké dadi lan uripé. Dadi padha kaya pambangkangé wong siji mau njalari wong kabèh dadi wong dosa, mangkono uga marga saka pambangun-turuté wong siji kabèh wong banjur padha dadi wong kang bener.”

Sabdaning Gusti kasebat ngèngetaken kita bilih pambangun-turut mujudaken prakawis ingkang wigati wonten ing gesanging kapitadosan. Pambangun-turut atetales katresnan dhumateng Gusti mujudaken kasetyan ing salebeting kayakinan awit karsaning Panjenengan-ipun ingkang ngener dhateng kasaénan. Kabecikan tumrap dhiri kita pribadi punapa déné tumrap pepanthan ing sakiwa tengen kita, kepara tumrap sadaya titah. Éwa samanten menawi kita purun jujur ing ngarsanipun Gusti Allah, asring bab pambangun-turut tumrap karsanipun malah kita tebihi nalika kawontenan lan pangari-bawanipun boten sami kaliyan pangajeng-ajeng utawi ndhatengaken kapitunan tumrap kita. Nanging èngeta bilih wonten patuladhan ingkang sajati, ingkang awit pambangun-turutipun Sang Putra ndadosaken manungsa kaleresaken. Wonten ing Sang Kristus sumangga kita naliti gesang saha pratingkah kita, Ing wekdal ening sumangga kita ngraos-raosaken.

Umt : (ngrepèkaken KPJ. 212:1-2)

KPJ. 212 “AKU MBOK CARITANANA”

1. Aku mbok caritanana bab Yésus Sang Pamarta;

pepadhanging wong sabumi, Putrèng Allah Masuci.

Ya jatining kauripan, langgeng tan winatesan.

Margané tumekèng swarga, Imam Agung sampurna.

Juru Pangon kang utama, wah pangruwat manungsa.

1. Aku mbok caritanana bab Yésus Sang Pamarta;

yèku Sang Kristus Masuci, Gustining para gusti,

Ratuning salir pra ratu, ya Sang Guru satuhu.

Sabdèng Allah kang manjalma,

wah putraning Manungsa.

Jumeneng cempéning Allah,

Abdining Sang Yéhuwah.

**PAWARTOS SIH-RAHMAT** *(jumeneng)*

Pkh : Rancanganipun Gusti punika rancangan kaleresan. Déning Panjenenganipun, dosa awit pambalélanipun manungsa boten kakendelaken ngrangkèt manungsa. Sih-katresnan, sih-nugraha, lan sih-rahmatipun nglakungi dosa punapa déné pepejah, sarta mulung manungsa ingangkat nuju karahayon langgeng lumantar pangurbananipun Sang Putra. Kados déné ingkang katandhesaken ing pawartos sih-rahmat dinten punika ingkang kapethik saking Ibrani 10:12-14, “Nanging Panjenengané, sawusé misungsungaké kurban siji baé marga saka dosa, banjur lenggah ana ing tengené Gusti Allah salawas-lawasé, sarta ing samengko Panjenengané mung ngantos-antos, nganti tumeka mungsuh-mungsuhé arep kadadèkaké ancik-anciking sampéyané. Sabab srana kurban siji baé Panjenengané wus damel sampurnané para kang kasucèkaké ing salawas-lawasé.” Makaten sih-rahmat saking Gusti.

Umt : **Puji sokur konjuk Gusti**.

Pkh : Sampun samesthinipun kita muji sokur awit sih-rahmatipun Gusti punika kanthi tansah prasetya murih gesang ing salebeting pambangun-turut dhumateng karsanipun Gusti. Sami nindakna kanthi tumemen ing gesang karohanèn panjenengan pribadi lan ugi ing patunggilan winengku ing karaharjan. Pasamuwan kaaturan sami déné tangkep asta utawi salaman lan sami déné ngucapaken “tentrem rahayu.”

Umt : (ngrepèkaken KPKA-BMGJ 211:1-4)

KPKA-BMGJ 211 “PAMUJINÉ MARYAM”

1. Nyawa lan atiku bungah ngluhurken mring Allah.

dak pujèkna kidung girang wit gunging kadarman,

dé Allah wus ngudaneni asoring kang abdi,

lah panganggepé pra bangsa aku wong kang begja.

2. Gung luhur pakaryanipun wah asmanya suci,

Sih-rahmatnya run tumurun mring tyang ajrih asih,

pangwasa nggih kamulyannya binabarken nyata,

wit pakaryaning astanya nylametkan manungsa.

3. Wong kang seneng nggunggung dhiri

tan bakal lestari,

dalah wong kang mengku kwasa tan langgeng rèhira,

wit samya tinundhung késah krana bramantyanya,

nging wong asor samya bingah linuhurken nulya.

4. Wong kang mursid ingeroban salir kang prayoga,

nging wong mursal tan keduman

sihing Kang Makwasa,

pra abdiné kaluberan sih-rahmat tan kendhat,

wit prasetyané kang adya mring wong kang pracaya.

**PALADOSAN PANGANDIKA** *(lenggah)*

Pkh : (mimpin donga pacawisan nampèni sabdanipun Gusti)

Waosan Kapisan

Lkt 1 : Waosan kapisan kapethik saking kitab **Mikha 5:2-5.** (sasampunipun maos)Makaten pangandikanipun Gusti.

Umt : **Puji sokur konjuk Gusti**.

Tanggapan

Lkt 2 : Sumangga kita tanggapi pangandikanipun Gusti, kanthi maos **Lukas 1:46b-55** sacara litani utawi imbal-imbalan *(saged ugi kalagokaken utawi kadarasaken)*.

Waosan Kalih

Lkt 3 : Waosan kalih kapethik saking kitab **Ibrani 10:5-10**

(sasampunipun maos)Makaten pangandikanipun Gusti.

Umt : **Puji sokur konjuk Gusti.**

Pamaosing Injil

Pkh : Pamaosing Injil, kapethik saking **Lukas 1:39-45**. (sasampunipun maos) Makaten Injiling Yésus Kristus. “Ingkang rahayu inggih punika ingkang sami mirengaken pangandikaning Allah lan dipun gatosaken.” Maranatha!

Umt : (aklamasi) 1 . 2 3 5 | 6 . 7 i 7 **Maranatha** 5X **Amin** 3X.

**Kotbah**

**Wekdal Ening**

**Pangaken Pitados** *(jumeneng)*

Pns : Sesarengan umatipun Gusti Allah ing sauruting jaman, sumangga kita ngucapaken lan kita teguhaken malih isining kapitadosan kita, kanthi mratélakaken Pangaken Pitados Rasuli.

Umt : (sesarengan ngucapaken Pangaken Pitados Rasuli)

**Donga Syafaat** *(lenggah)*

Pkh : (mimpin donga syafaat)

**PISUNGSUNG**

Dkn : Winengku raosing manah sukarena, sumangga kita ngucap sokur magepokan sadaya rancangan kayektosanipun Gusti ing sauruting gesang kita kanthi ngaturaken pisungsung ingkang sampun kita cawisaken ing misbyahing sokur. Pangucap sokur kita tinalesan pangandikanipun Gusti saking Jabur Masmur 52:11 “Kawula badhé ngunjukaken pamuji sokur wonten ing ngarsa Paduka ing salami-laminipun, margi saking pangrèh Paduka; awit asma Paduka punika saé, mila badhé kawula suwuraken wonten ing ngajengipun para kekasih Paduka!”

Umt : (ngrepèkaken KPJ. 181:1-3)

KPJ. 181 “PUJI SOKUR KONJUK GUSTI”

1. Puji sokur konjuk Gusti, wit sih-rahmat Paduka;

datan kendhat angasihi cihnaning kawlasanta.

Sokur paring ing pakaryan, nadyan badamba ringkih;

sokur déné kadang mitra tansah anandukken sih.

1. Sokur, déné sesekaran, sedhep, éndah ing warni

sokur méga ngantariksa, miwah surya ndadari.

Sokur krana bingah-sisah, Gusti tansah rumeksa;

awit Paduka kang tansah nuntun lampah kawula.

1. Sokur, wit brayat kawula rukun samnya sinihan;

sokur déné pasamuwan nuwuhken katentreman.

Sokur, krana wancinira bingah utawi sisah;

sokur dé gesang kawula nèng pamengkuning Allah.

**Donga Pisungsung** *(jumeneng)*

Dkn : (mimpin donga pisungsung lan Donga Rama Kawula)

**Kidung Pangutusan** (*tetep jumeneng)*

Umt : (ngrepèkaken KPJ. 226:1-3)

KPJ. 226 “HOSIANA, GUSTIKU”

1. Hosiana, Gustiku rawuh saking ngaluhur.

Hosiana, Gustiku rawuh saking ngaluhur.

Pra manungsa sajagad den paringi sih-rahmat,

gedhé cilik ywa kliwatan. Payo muji Pangéran.

1. Hosiana, Gustiku rawuh saking ngaluhur.

Hosiana, Gustiku rawuh saking ngaluhur.

Pra manungsa sadonya samya amanembrama;

samangkya sajagad bingah, wit katresnaning Allah.

1. Hosiana, Gustiku rawuh saking ngaluhur.

Hosiana, Gustiku rawuh saking ngaluhur.

Pra manungsa sabumi samya atur pamuji;

samangkya samya ngabekti

maring Sang Kristus Gusti.

**PANGUTUSAN** (*tetep jumeneng)*

Pkh : Yakin lan pitadosa bilih Gusti Allah tansah makarya murih enering gesang panjenengan nuju dhateng kaleresan saha tentrem rahayu. Pramila, enerna manah panjenengan dhumateng Gusti.

Umt : **Kawula ngeneraken manah dhumateng Gusti.**

Pkh : Dadosa seksi kagem Sang Kristus ingkang mratélakaken kayektosan tumrap sadaya titah.

Umt : **Kawula sumadhiya | dados seksi tumrap Sang Kristus lan mbagé sukarena pangajeng-ajeng.**

Pkh : Pinujia Gusti.

Umt : **Samangké éngga salaminipun.**

**BERKAH**

Pkh : “Pangéran Yéhuwah maringana berkah dhateng panjenengan (kita) lan ngayomana panjenengan (kita); Pangéran Yéhuwah nyunaraken cahyaning wadananipun dhateng panjenengan (kita) lan maringi sih-rahmat; Pangéran Yéhuwah nungkulaken wadananipun dhateng panjenengan (kita) lan maringi tentrem rahayu.” Amin.

Umt : (aklamasi) **KPJ. 472** **“Maranatha! Amin!”**

[KA/ucsl]



**BAHAN LITURGI**

**MALEM NATAL**

*Selasa; 24 Desember 2024*

Katrangan:

Pkh.: Juru kotbah

Prdt.: Pradata (Pns./Dkn)

Umt.: Umat

Lkt.: Lèktor

Katresnané Panjenengané Mulihaké

Kauripan

🙦0🙤

**PACAWISAN NGIBADAH**

* Pasamuwan lumebet ing wekdal ening, nyawisaken dhiri lumebet ing pangibadah.
* Organis, pianis, utawi pemusik ngungelaken kidungan ingkang mangun kawontenan lumebet ing pangibadah.
* *Loncèng utawi bèl pangibadah kaungelaken 1, palados pangibadah ndedonga ing konsistori.*
* *Loncèng utawi bèl pangibadah kaungelaken kaping 3, ingkang kadhapuk maos Warta Grèja lumebet ing papan pangibadah, nyumet lilin nDalu nDungkap Natal, maringi katrangan ingkang gayut kaliyan pangibadah.*

**TIMBALAN NGIBADAH** *(jumeneng)*

Pns : Pasamuwan ingkang dipun tresnani déning Gusti, sumangga kita mbekta pamawas kita ing ndalu ing wekdal Gusti Yésus miyos ing jagad punika. Gusti Allah ngaruh-aruhi sadaya tiyang ingkang gesang winengku ing pepeteng, kawontenan manah kopong, winengku ajrih giris, kécalan pangajeng-ajeng. Wiyosan Sang Bayi Suci Yésus Kristus mulihaken gesangipun manungsa. Sumangga kita mapag Sih-Katresnanipun ingkang mulihaken, kanthi repèning pepujèn sesarengan para malaékat ing swarga kanthi **“HALÉLUYA! YÉSUS KRISTUS.”**

Umt : (ngrepèkaken KPJ. 225:1-4)

**KPJ. 225 “HALÉLUYA! YÉSUS KRISTUS”**

1. Haléluya! Yésus Kristus ngrawuhi manungsa.

Padhanging kamulyanipun kawuryan nèng donya.

2. Haléluya! Rawuhipun awit welasipun

mring para umat sadarum, amrih gesangipun.

3. Haléluya! Yésus Kristus dados Juru Slamet,

Panutan kang setya tuhu tuwin Ratu Langgeng.

4. Haléluya! Haléluya! Putranipun Allah

sampun miyos ing Bètléhèm. Pinujia tansah!

**VOTUM**

Pkh : Para sadhèrèk ingkang kinasih, sumangga pangibadah punika kawiwitan kanthi tinalesan sih-kamirahaning Gusti Allah ingkang nitahaken langit kaliyan bumi punika, saha ingkang ngrimati, lan mulihaken titahipun.

Umt : (aklamasi) 5 . 7 . i . 5 . 7 . i . . . | **Amin, amin, amin**

**SALAM**

Pkh : Katentreman lan Sihipun Sang Bayi Natal nunggila ing para sadhèrèk (kita) sadaya.

Umt : **Nunggila ing panjenengan ugi.**

**PRATÉLAN PAMBUKA** *(lenggah)*

Pkh : Umat ingkang kinasih, kita ngambali malih ngriyadinaken sih-susetyanipun Gusti Allah tumrap jagad punika. Ingkang ka-Allahan manjalma dados Manungsa. Juru Wilujeng sampun rawuh ing madyaning gesang punika. Manungsa ingkang winengku dosa kapulihaken. Manungsa sanès satrunipun Gusti Allah malih, nanging katunggilaken kalayan Sang Sabda. Ing pepujèn, pandonga, saha sabda kita pinaringan wewengan nyawang, ngraos-raosaken, lan nampèni pakaryan Sih-katresnanipun ingkang saèstu mulihaken manungsa.

Umt : (ngrepèkaken KPJ. 227:1-2)

KPJ. 227 “IBA ÉNDAH CAHYÈNG RATRI”

1. Iba éndah cahyèng ratri kang nyunari jagad rat;

duk praduta swarga prapti

ngundhangaken sih-rahmat.

Raharja, prajalma kang sinungan kawaluyan,

lantaran Sang Pamarta, lantaran Sang Pamarta.

1. Puji konjuk Hyang Maluhur

kang melasi mring jalma;

nglepataken saking ukum, mitulungi raharja.

Pra jalma sayogya ndhèrèk muji Hyang Masuci,

langgeng ing salaminya, langgeng ing salaminya.

**PANGAKENING DOSA**

Pns : Sumangga kita sesarengan ngraos-raosaken sabdanipun Gusti Yésus ingkang sinerat ing Matéus 7:21 makaten: “Kang bakal lumebu ing Kratoning Swarga iku dudu angger wong kang ngucap marang Aku: Gusti, Gusti, nanging mung wong kang nglakoni sakarsané RamaKu kang ana ing swarga,” awit boten wonten satunggal kémawon ing antawis kita ingkang kuwagang netepi paréntah punika kanthi jangkep nindakaken karsaning Sang Rama ing swarga. Kita nglenggana bilih kita langkung asring mbaléla dhumateng Gusti, awit kita langkung nengenaken dhiri kita piyambak, pramila sumangga kita kanthi tulus saha kanthi gumolonging manah kita mratélakaken panalangsa sarta pamratobat ing ngarsanipun Gusti ugi sesami kanthi ngrepèkaken **“SUGENG RAWUH GUSTI.”**

Umt : (ngrepèkaken KPJ. 247:1-4)

KPJ. 247 “SUGENG RAWUH, GUSTI”

1. Sugeng rawuh, Gusti, Ratuning swarga

kang tumedhak nèng donya krana kula,

"Sugeng rawuh, Gusti saking dalemé Rama,

rawuhé nèng donya nunggil lan pra jalma"

Salam, salam!

1. Gusti ingkang dadya tuking sih-rahmat;

adreng panyuwun kula klayan urmat.

Kang ibu Maryam tansah manggya widada,

kang sampun dadya srana miyos Paduka.

Salam, salam!

1. Pra pangèn gumregah, cahya nelahi,

nulya nampi pawartos saking swargi;

"Gusti Yésus wus miyos, anèng kandhang kéwan

nulya ginedhong sumèlèh ing palungan."

Salam, salam!

1. Pra pujangga rawuh, lintang kang nganthi

nedya angaturken pangabekti;

mas lan blendok mur sinaosaken mring Gusti

kanthi yakin, yèku Sang Jurubasuki.

Salam, salam!

**PAWARTOS SIH-RAHMAT** *(jumeneng)*

Pkh : Pawartos sih-rahmat tumrap jagad awit saking wiyosan nDalem Gusti Yésus Kristus, inggih Sang Juru Wilujeng Sajati, kapratélakaken ing Yésaya 9:5, “Amarga ana Bayi kang wus miyos kanggo kita, ana Putra kang wus kaparingaké marang kita, lambanging papréntahan ana ing pamidhangané, lan asmané sinebut: Penaséhat Élok, Gusti Allah kang prakosa, Rama kang Langgeng, Ratuning Katentreman.” Makaten pawartos sih-rahmat tumrap kita sadaya.

Umt : **Puji sokur konjuk Gusti.**

(ngrepèkaken KPJ. 228:1-4)

KPJ. 228 “ING BÈTLÉHÈM KANG TAN AJI”

1. Ing Bètléhèm kang tan aji wus miyos Sang Bayi.

Kang kadya wus kaweca aneng Kitab Suci.

Refrein: Suraka, ya suraka! Kanthi suka rena,

"Sang Pamarta wus manjalma

nunggil klayan kita!"

1. Bayi papa kang kaweca agung pangwasanya;

mbirat salir sangsara wah pangrèhing dosa. Refrein:

1. Bayi suci kang ginusti tumedhak sing swarga;

ambabar asih-tresna, yogya tinuladha. Refrein:

1. Bayi adya wah sampurna tumedhak mring jagad,

nedya sung karaharjan, wit gung ing sih-rahmat.

Refrein:

**PALADOSAN PANGANDIKA** *(lenggah)*

Pkh : (Donga Nampèni Sabda)

Waosan Kapisan

Lkt : Waosan kapisan kapethik saking **Yésaya 9:2-7**.

(sasampunipun maos) Makaten pangandikanipun Gusti.

Umt : **Puji sokur konjuk Gusti.**

Masmur Tanggapan

Lkt : **Jabur Masmur 96**  kawaos litani utawi sesautan (utawi saged kadarasaken utawi kalagokaken)

Waosan Kalih

Lkt : Waosan kalih kapethik saking **Titus 2:11-14**.

(sasampunipun maos) Makaten pangandikanipun Gusti.

Umt : **Puji sokur konjuk Gusti.**

Pamaosing Injil

Pkh : Pamaosing Injil, kapethik saking **Lukas 2:1-20**.

(sasampunipun maos) Makaten Injiling Yésus Kristus. Ingkang rahayu inggih punika ingkang sami mirengaken pangandikanipun Gusti, dipun gatosaken, saha katindakaken kanthi setya ing gesang padintenanipun. Haléluya.

Umt : (aklamasi) **KPJ. 468** **“HALÉLUYA”**

**Kotbah “Katresnané Panjenengané Mulihaké Kauripan”**

**Wekdal Ening lan Donga Rama Kawula**

**Pangaken Pitados** *(jumeneng)*

Pns : Sesarengan umatipun Gusti Allah ing sadhéngah jaman, sumangga kita pratélakaken saha kita teguhaken malih ingkang kita pitados, kanthi ngucapaken Pangaken Pitados Rasuli.

Umt : (sesarengan ngucapaken Pangaken Pitados Rasuli).

**LITURGI CAHYA LILIN** *(lenggah)*

Pkh : Nalika manah kita njendhel, boten mredulèkaken Gusti punapa déné sesami, gesang kita sangsaya linggar saking Gusti, asrep njekut lan tebih; Puji sokur! Sang Pepajar sampun rawuh. Panjenenganipun mbabar angeting jagad, nglèlèhaken jagad ingkang njendhel. Kanthi katresnanipun ingkang mulihaken gesanging jagad, sumangga, ing ndalu ingkang suci punika kita ngraos-raosaken Pepajaripun ingkang sampun rawuh nggelar katentreman saha katresnan ingkang langgeng. Nyunarna Pepajaripun ing satengahing jagad satemah sunaring Katresnanipun madhangi jagad.

**(Pemusik ngungelaken instrumentalia kidung “Dalu Suci” (*Malam Kudus*) tanpa wonten ingkang nyanyi, lajeng lampu dipun pejahi lan juru kotbah mendhet latu saking lilin Natal lajeng kabagèkaken dhateng ingkang kapiji (*petugas*). Ingkang sami kapiji mbagé urubing lilin dhumateng umat).**

**(menawi sadaya lilin sampun gesang, umat jumeneng lan ngrepèkaken KPJ. 218 “DALU SUCI”)**

1. Dalu suci tidhem sami, Njeng Gusti Pamarta

tedhak manjalma krana kita

miyos wonten kandhang Bètléhèm

Gusti ning dumadi, Gustining dumadi.

1. Bayi suci, kang Ginusti, nebusi tyang dosa,

nilar kamulyané ing swarga,

sumèlèh ing rumput kang nistha;

nladhani mring kita, nladhani mring kita

1. Dalu suci, tidhem sami, Njeng Gusti angasta,

katentremané jagad-raya,

kados prasetyané Kang Rama.

Mila linuhurna, mila linuhurna.

1. Dalu suci, tidhem sami, Njeng Gusti angasta,

pirukuning tyang dosa sami

cinadhang prasetyan kang baka.

Amin, linuhurna! Amin, linuhurna!

**DONGA NATAL**

**Juru kotbah nuntun donga Natal. Sasampunipun ndedonga, juru kotbah mejahi lilin makaten ugi sadaya palados pangibadah ugi umat. Lampu dipun gesangaken malih.**

**PISUNGSUNG PAMAKANAN**

Dkn : Umat kekasihipun Gusti, sumangga kita mratélakaken pangucap sokur awit Gusti sampun karsa preduli dhateng jagad. Wujuding pangucap sokur kita kasebat inggih kanthi ngaturaken pisungsung. Sumangga kita nuladha para pandhita saking Wétan ingkang sinerat ing Matéus 2:11, “Banjur padha lumebu ing omah lan ndeleng Sang Timur karo Maryam kang ibu, nuli padha sumungkem sujud marang Panjenengané. Banjur padha mbukaki pethiné raja-brana, Panjenengané disaosi pisungsung arupa mas, menyan lan blendok mur.” Sumangga kita pratélakaken krenteg anggèn kita ngaturaken pisungsung kita ing ndalu ndungkap Natal punika.

Umt : (ngrepèkaken KPJ. 218:1-4)

KPJ. 218 “DALU SUCI“

1. Di dalam palungan, tiada yang lain,

terbaringlah Yesus berbalutkan kain.

Bintang-Nya di langit mengkilap terang

dan Yesus tertidur lelap dan tenang.

1. Ternak bersuara membangunkan-Nya,

tetapi Sang Bayi tiada resah.

Ya Yesus, sekarang hatiku tent’ram,

Engkaulah Temanku di malam kelam.

1. Ya Yesus, Tuhanku, dengar doaku:

tetaplah sertaku dengan kasih-Mu.

Semua anak-Mu berilah berkat

dan hidup serta-Mu di sorga kelak

**Donga Pisungsung** *(jumeneng)*

Dkn : (nuntun donga pisungsung lan pungkasan pangibadah).

**PANGUTUSAN** (*jumeneng)*

Pkh : Para sadhèrèk, sumangga kita nglampahi dinten-dinten ingkang badhé kita lampahi kanthi kabingahaning Natal. Wartosna kabingahan punika tumrap tiyang-tiyang ingkang wonten ing sakiwa tengen kita mirungga tumrap ingkang sami ringkih kanthi nandukaken tumindak-tumindak ingkang nedahaken sih-katresnan. Kadadosna jagad punika bingah kanthi rawuhipun Gusti Yésus ingkang mawujud wonten ing kapredulian lan sih-katresnan tumrap sesama sarta jagad!

Umt : (ngrepèkaken KPJ. 233:1-4)

KPJ. 233 “KANCA AGIYAKA”

1. Kanca agiyaka! Ing kandhang Bèthléhèm

karawuhan Rohing Pangéran.

Sang Bayi miyos pinaringken kita.

Refrein: Lah payo mrana sujud,

lah payo mrana sujud

ngabekti maring Gusti, Pamarta

1. Pamartaning jagad, Putra kang tumurun

sumèlèh anèng pamakanan.

Yèku wujudnya prasetyaning Allah. Refrein:

1. Sang Ratuning Jagad dahat kinurmatan,

rawuhé mbabar sih-kawelasan

marang manungsa kang samnya pracaya. Refrein:

1. Panebus sejati kang rawuh ing bumi

mrih manungsa sinung basuki.

Nulya sowana sarwi sumuyuda. Refrein:

**BERKAH**

Pkh : Umating Gusti, enerna manah panjenengan dhumateng Gusti lan nampènana berkahipun: Tentrem rahayu saking Allah Sang Rama ngayomi panjenengan (kita). Kapredulènipun Sang Kristus inggih Sang Timur ingkang Suci nunggila ing panjenengan (kita). Panuntunipun Sang Roh Suci nuwuhaken kabingahan ing salebeting manah panjenengan (kita); wiwit ing samangké éngga salami-laminipun. Amin.

Umt : (aklamasi) **KPJ. 472** **“HALELUYA! AMIN!“**

[YH/ ucsl]



Panjenenganipun Dedalem Ing Antara Kita

🙦0🙤

**BAHAN LITURGI**

**NATAL**

*Rebo, 25 Dhésèmber 2024*

Katrangan:

PS : Pelados Sabda

PL : Pelados Liturgi

P : Pradata

U : Umat

L : Lèktor

**PACAWISAN** (*jumbuh kaliyan padatanipun pasamuwan piyambak-piyambak*)

* Organis/Pianis ngungelaken lelagon ingkang mbekta umat lumebet ing swasana pangibadah.
* Umat sami tidhem, ngeningaken manah minangka pacawisan pribadi ing pangibadah.
* Pamaosing pawartos pasamuwan (menawi wonten).

**TIMBALAN PANGIBADAH** (*lenggah*)

P 1: Para sadhèrèk ingkang dipun tresnani Gusti, dinten punika kita mahargya rawuhipun Gusti ingkang karsa dedalem ing antara kita. Wiyosanipun Gusti Yésus Kristus dados margi pulihipun gesang. Ing Kitab Suci dipun-ngendikakaken: “*Anadéné sira, hé, Bètlehèm ing Efrata, sanadyan sira kalebu cilik ana ing antarané turuné Yehuda, saka sira bakal miyos lumadi marang Ingsun, wong kang bakal ngerèh Israèl; kang wus ana wiwit ing jaman purwa, wiwit ing jaman kuna... sarta Panjenengané bakal dadi kang kadunungan tentrem-rahayu.”*  Sumangga kita pethukaken karawuhanipun kanthi jumeneng nélakaken kamulyanipun Gusti srana pepujèn **KPJ** **233:1-3 “Kanca Agiyaka”**

U: (*ngidungaken kanthi jumeneng)* **KPJ 233:1-3 “Kanca Agiyaka”**

KPJ 233 KANCA AGIYAKA

1. Kanca agiyaka! Ing kandhang Bèthléhèm

karawuhan Rohing Pangéran.

Sang Bayi miyos pinaringken kita.

Ref: Lah payo mrana sujud, lah payo mrana sujud

ngabekti maring Gusti, Pamarta

1. Pamartaning jagad, Putra kang tumurun

sumèlèh anèng pamakanan.

Yéku wujudnya prasetyaning Allah.

Ref: .........

1. Sang Ratuning Jagad dahat kinurmatan,

rawuhé mbabar sih-kawelasan

marang manungsa kang samnya pracaya.

Ref: ..........

**VOTUM** (*jumeneng*)

PS: Pangibadah Natal punika kalampahan wonten ing asmanipun Gusti Allah ingkang nitahaken langit lan bumi, ingkang tansah setya ngrimati sadaya tumitah, ing purwa dumugi salami-laminipun.

U: *(ngidungaken)* **Amin, Amin, Amin**

**SALAM**

PS: Sih-rahmat lan tentrem rahayu saking Allah Rama kita, saha saking Gusti kita Yésus Kristus nunggila ing panjenengan sadaya.

U: **Nunggila ing panjenengan ugi.**

**PAMBUKA** (*lenggah)*

PL: Para sadhèrèk, Allah ingkang manjalma dados manungsa ing Yésus Kristus satemah mbikak pangajeng-ajeng anyar kagem gesang. Yohanes nyerat Sabda ingkang sakawit sesarengan Allah, sapunika sampun dados daging. Sabda punika mboten nebihi jagad, nanging wonten ing jagad lan dedalem sesarengan tumitah. Allah ingkang manjalma wonten ing Yésus punika margi ingkang anyar lan sampurna kanggé Allah nglairaken wujud nyatanipun. Allah ingkang karsa dedalem sesarengan kita mbabaraken kapredulènipun, mugi Natal punika ugi dados sarana kanggé kita sadaya mbangun kapredulèn antawising sesami manungsa lan titah sanèsipun, supados gesang punika saèstu wonten ing kanyatan tentrem-rahayu ing manah lan ugi tentrem-rahayu wonten ing bumi. Srana raos sokur kita ngluhuraken Panjenenganipun, Ratuning Katentreman.

Kamulyakna, Kamulyakna Panjenenganipun. ***(umat ngidungaken KPJ 232. Kamulyakna)***

U: (*ngidungaken**)* **KPJ 232. “Kamulyakna”**

KPJ 232 KAMULYAKNA

Kamulyakna Hyang Maagung,

ing suwarga, ing suwarga, ing suwarga.

Tentrem rahayu ana ing bumi,

ing manungsa kang sinarjonan

Kluhurna Allah nèng swarga,

kluhurna Allah nèng swarga!

Tentrem rahayu ana ing bumi,

tentrem rahayu ana ing bumi,

ing manungsa, ing manungsa kang sinarjonan,

ing manungsa kang sinarjonan, kang sinarjonan!

Pinujia, pinundhia

Hyang Maagung ing suwarga lan ing bumi.

Tentrem rahayu ana ing bumi,

ing manungsa kang sinarjonan. Amin, amin!

**PANGAKEN DOSA** (*lenggah*)

PL: Para sadhèrèk ingkang kinasihan déning Gusti, punapa ingkang dipun ajeng-ajeng nalika mahargya Natal? Punapa Natal punika namung kanggé kabagyaning dhiri lan brayat kemawon? Punapa Natal ingkang dipun pahargya punika nggadhahi daya kanggé ngémutaken kita bab kathahipun tiyang ingkang mbetahaken kawelasan awit hak-hakipun dipun-rampas? Punapa Natal ingkang dipun pahargya kanthi suka-bingah punika saged damel kita émut-preduli dhumateng tiyang ingkang sakit, ringkih, kaluwèn, lan kécalan pangajeng-ajeng? Wonten ing pandonga, sumangga kita sowan wonten ngarsanipun Gusti nyuwun pangapunten.

PL: (*mimpin donga pangakening dosa*).

**KIDUNG PANELANGSA** (*lenggah*)

U: (*ngidungaken)* **KPJ 216:1,2 “Bètléhèm Ing Éfrata**”

KPJ 216 BÈTLÉHÈM ING ÉFRATA

1. Bètléhèm ing Éfrata, sanyata prasaja,

kang cilik ing Yéhuda nging pinilih Gusti.

Ya anèng kandhang kéwannya, miyosing Sang Pamarta.

Allah sung waluya, tan mawang manungsa.

1. Pra pangon wong kang ringkih, asor, melas-asih,

winartanan mlaékat marganing sih-rahmat;

dé kang sinungan waluya, mung kang nlangsani dosa.

Allah Mahaasih mbélani wong ringkih.!

**PAWARTOS SIH-RAHMAT** *(jumeneng)*

PS: Gusti punika saèstu welas-asih. Tumrap tiyang ingkang srana andhap-asoring manah ngakeni sadaya kalepatanipun, Gusti nélakaken sih-rahmatipun. Pangandikanipun Gusti makaten: “Amarga ana Bayi kang wus miyos kanggo kita, ana Putra kang wus kaparingaké marang kita, lambanging papréntahan ana ing pamidhangané, lan asmané sinebut: Penaséhat Élok, Gusti Allah kang prakosa, Rama kang Langgeng, Ratuning Katentreman” (Yésaya 9:5).

Makaten pawartosing sih-rahmat saking Gusti.!

U: **Puji sokur konjuk Gusti Allah!**

**SALAM KATENTREMAN**

PS: Sumangga kita tampèni sih-pangapuntenan saking Gusti srana gesang ingkang samidéné ngapunteni. Sumangga kita sami jawat asta dhateng sadhèrèk ingkang lenggah sakiwa-tengen kita kalayan ngidung “Tentrem-Raharja” (*sadangunipun sami jawat asta umat sami ngidung “Tentrem-Raharja”*)

KPJ 460 TENTREM RAHARJA

Tentrem raharja sing Gusti kita, tumrah mring kita;

tentrem raharja sing Gusti kita, tumrah mring kita.

**KIDUNG PAMUJI** (*jumeneng*)

U: (*ngidungaken*) **KPJ 247:1-3 “Sugeng Rawuh Gusti”**

KPJ 247 SUGENG RAWUH GUSTI

1. Sugeng rawuh, Gusti, Ratuning swarga

kang tumedhak nèng donya krana kula,

Sugeng rawuh, Gusti saking dalemé Rama,

rawuhé nèng donya nunggil lan pra jalma. Salam, salam!

1. Gusti ingkang dadya tuking sih-rahmat;

adreng panyuwun kula klayan urmat.

Kang ibu Maryam tansah manggiya widada,

kang sampun dadya srana miyos Paduka. Salam, salam!

1. Pra pangén gumregah, cahya nelahi,

nulya nampi pawartos saking swargi;

Gusti Yésus wus miyos, anèng kandhang kéwan

nulya ginedhong sumèlèh ing palungan. Salam, salam!

**PALADOSAN SABDA** (*lenggah*)

**Pandonga Èpiklésé**

PS: (*nuntun pandonga nyuwun panuntuning Roh Suci*)

**Pamaosing Kitab Suci**

Waosan Kapisan

L 1: Waosan Kapisan saking **Yésaya 52:7-10**

Mekaten pangandikanipun Gusti!

U: **Puji sokur konjuk Gusti.**

Mazmur Tanggapan

L 2: Sumangga kita tanggapi Waosan Kapisan kalawau srana **Jabur Mazmur 98** (*saged dipun waos utawi kakidungaken*)

Waosan Kaping Kalih

L 3: Waosang Kaping Kalih saking **Ibrani 1:1-12**.

Mekaten pangandikanipun Gusti!

U: Puji sokur konjuk Gusti.

Pamaosing Injil

PS: Pamaosing Injil saking **Yohanes 1:1-14**

Makaten Injiling Yésus Kristus. Ingkang rahayu inggih menika ingkang mirengaken lan nggatosaken pangandikanipun Gusti. Haléluya!

U: (*ngidungaken* ***Haléluya 3x***)

**Khotbah**

PS: (*khotbah)* **Panjenenganipun Dedalem Ing Antara Kita**

**Wekdal Ening**

**PANGAKEN PITADOS RASULI** *(jumeneng)*

P2: Sesarengan kaliyan umatipun Allah ing sauruting wekdal, sumangga kita ikraraken saha kita santosakaken malih punapa ingkang kita imani kanthi sesarengan ngucapaken Pangaken Pitados Rasuli:

U: (*Sesarengan ngucapaken* ***Pangaken Pitados Rasuli***)

**PANDONGA SYAFAAT** (*lenggah*)

PS: (*nuntun* ***Pandonga* Syafaat)**

**PISUNGSUNG** (*lenggah*)

P3: Para sadhèrèk ingkang dipun tresnani Gusti, sumangga kita tumuju ing pamakanan kagem misungsungaken korban sokur. Injil **Matius 2:10-11** martosaken: ”*Bareng weruh lintang mau, padha banget bungahé. Banjur padha lumebu ing omah lan ndeleng Sang Timur karo Maryam kang ibu, nuli padha sumungkem sujud marang Panjenengané. Banjur padha mbukaki pethiné raja-brana, Panjenengané disaosi pisungsung arupa mas, menyan lan blendok mur*”

U: *(ngidungaken)* **KPJ 214: 1,2 “Anèng Pamakanan”**

KPJ 214 ANÈNG PAMAKANAN

1. Anèng pamakanan, iku dunungnya; ginedhong ing kain, sèstu prasaja.

Lelintang ing langit padhang nelahi, dé Yésus Gustiku saré kepati

*(Sasampunipun KPJ 214:1 kakidungaken, umat ngaturaken pisungsung kairingan musik instrumèntalia KPJ 214. Saparipurnaning kanthong pisungsung kaubengaken, umat jumeneng ngidungaken KPJ 214:2)*

1. Raja-kaya nywara, kang néndra wungu, nadyan piniyarsa nging tan ngreridhu

Samangkya atiku sèstu rahayu, wit Gusti, mitraku nentremken kalbu.

**Pandongan Pisungsung** (*jumeneng*)

P3: (*nuntun* ***Pandonga Pisungsung***)

**PANGUTUSAN** (*jumeneng*)

U: (*ngidungaken*) **KPJ 215: 1-2 “Anèng Salumahing Bumi“**

KPJ 215 ANÈNG SALUMAHING BUMI

1. Anèng salumahing bumi sru ngumandhang pamuji

Anèng ngaré miwah ardi, kidunging bala swargi,

Gloria in excelsis Deo! Gloria in excelsis Deo!

2. Pra pangon ing ara-ara, memuji manembrama,

kagem Raja kang wus prapta, ngumandhang suka-rena

Gloria in excelsis Deo! Gloria in excelsis Deo!

**PANGUTUSAN LAN BERKAH** (*jumeneng*)

PS: Umatipun Gusti, Gusti karsa dedalem ing antara kita. Gesanga kanthi ngeneraken manah panjenengan dhumateng Gusti lan tampènana berkahipun Gusti:

Sih rahmatipun Gusti Yésus saha sihipun Gusti Allah tuwin patunggilanipun Sang Roh Suci nunggila ing gesang panjenengan (kita). Mugi Allah ingkang karsa dedalem ing antara kita mbabaraken sih tresnanipun, pitulungan lan nucèkaken gesang panjenengan (kita), sapunika dumugi salaminipun.

Amin.

U: (*ngidungaken* ***Haléluya, Amin***) **Haléluya** (5x)**, Amin** (3x)

[WSN-hw]

🕮

Sangsaya Dipun Remeni Déning Allah

Lan Sesami

🙦0🙤

**BAHAN LITURGI**

**Minggu I Sasampunipun Natal**

*Minggu, 29 Dh**ésèmber 2024*

Katrangan:

PS : Pelados Sabda

P : Pradata

U : Umat

L : Lèktor

**PACAWISAN** (*jumbuh kaliyan padatanipun pasamuwan piyambak-piyambak*)

* Organis/Pianis ngungelaken lelagon ingkang mbekta umat lumebet ing swasana pangibadah.
* Umat sami tidhem, ngeningaken manah minangka pacawisan pribadhi ing pangibadah.
* Pamaosing pawartos pasamuwan.

**TIMBALAN PANGIBADAH** (*jumeneng*)

P1: Pasamuwan ingkang dipun tresnani lan nresnani Gusti, Sih-rahmatpun Gusti tansah anyar tumrap sadaya titahipun. Punika wekdal ing pundi kita mahargya ing patunggilan, manunggaling manah, panuwun sokur, sarta suka-bingah ingkang rinoncé salebeting pangibadah Minggu sasampunipun Natal sapunika.

Sumangga kita ngluhuraken asmaning Pangéran ingkang mahaagung lan mahamulya.

U: **Pinujia Gusti Allah ingkang nitahaken lan ngrimati sadaya titahipun!**

P1: Sumangga kita raosaken sih-katresnanipun ingkang nyata salebeting gesang kita:

U: **Pinujia Kristus sumbering sadaya sih-nugraha!**

P1: Sumangga kita nyawang dhateng kawicaksanan lan kayektèn:

U: **Pinujia Roh Suci sumbering kayektèn ingkang nuntun kita amrih gesang miturut karsanipun Allah Rama.**

P1: Kanthi suka-sokur kita luhuraken Gusti salebeting pepujèn KPJ 225:1-3 “Haléluya! Yésus Kristus”

U: *(ngidungaken)* **KPJ 225:1-3 “Haléluya! Yésus Kristus”**

KPJ 225 HALÉLUYA! YÉSUS KRISTUS

1. Haléluya! Yésus Kristus ngrawuhi manungsa.

Padhanging kamulyanipun kawuryan nèng donya.

1. Haléluya! Rawuhipun awit welasipun,


mring para umat sadarum, amrih gesangipun.

1. Haléluya! Yésus Kristus dados Juru Slamet,

Panutan kang setya tuhu tuwin Ratu Langgeng.

**VOTUM** (*jumeneng*)

PS: Srana nunggilaken manah, kita purwakani pangibadah Minggu sasampunipun Natal 1 punika kanthi pangaken bilih: Pitulungan kita punika wonten ing asmanipun Allah ingkang nitahaken langit kaliyan bumi, ingkang setya nuntun umatipun srana Roh lan kayektèn.

******U: *(ngidungaken)* **Amin, Amin, Amin**

**SALAM** (*jumeneng*)

PS: Sih-rahmat lan tentrem rahayu saking Allah Rama kita, tuwin saking Gusti Yésus Kristus nunggila ing para sadhèrèk (kita) sadaya.

U: **Nunggila ing panjenengan ugi!**

**ATUR PAMBUKA** (*lenggah*)

P2: Sangsaya dipun remeni déning Allah lan sesami, punika dados jejer ingkang nuntun pangraos kita ing Minggu sasampunipun Natal. Menawi kita ngraos-raosaken, sejatosipun gesang punika satunggaling reroncèning pilihan-pilihan. Dinten punika kita milih kanggé gesang sangsaya dipun remeni déning Allah lan sesami. Prakawis punika pancèn mboten gampil, nanging punika ingkang kedah kita budidaya minangka panuwun sokur kita dhumateng Allah.

Kristus ingkang sampun miyos ing jagad minangka wujud katresnanipun Allah dhumateng jagad punika. Sumangga kita luhuraken asmanipun ingkang suci kanthi kidung pamuji KPJ 234 :1, 3 “Kaprungu Swara Gumyak”

U: (*ngidungaken*) **KPJ 234 :1,3 “Kaprungu Swara Gumyak”**

KPJ 234 KAPRUNGU SWARA GUMYAK

1) Kaprungu swara gumyak ngumandhang saka swarga

paring warta kabungahan tumrah mring pra manungsa.

Nyata Allah tresna; kongsi ngutus Putranya

maringken tentrem rahayu mring para wong pracaya.

Ref: Rungokna, swaranya paring warta basuki!

Rungokna swaranya! Pangéran asih mring jalmi.

3) Loncèng Injil ngumandhang, kaundhangaké terus

sih-katresnan kang sampurna, srana kurban Panebus.

Yéku pawartanya tumraping wong sadonya:

Wus miyos Yésus Pamarta, Juru Slameting jalma.

Ref: ............

**PANGAKEN DOSA** (*lenggah*)

PS: Kanthi andhap-asoring manah, kita ngrumaosi ringkihing dhiri kita srana nilingaken pangandikanipun Gusti : “*Awit mungguh ing aku urip iku Sang Kristus, dén**é mati iku kabegjan. Nanging manawa aku kudu urip ana ing donya iku, iku tumraping aku ateges nyambut-gawé metokaké woh. Dadi endi kang kudu dakpilih, aku ora ngandhakaké”* (**Filipi 1:21-22**).

Sesarengan Rasul Paulus kita kaatag kagem nggegilut pilihan ingkang asring mboten gampil. Kanggé tetep manggèn punapadéné késah, kanggé ngrampung-aken ing wekdal sapunika utawi terus makarya ngedalaken woh. Semanten ugi gesang kita ingkang ringkih punika, nemtokaken pilihan punika prakawis ingkang mboten gampil. Punapa malih nalika kathah prakawis ingkang nggodha kita kagem namung nggatosaken dhiri kita katimbang ngèstokaken karsanipun Gusti. Kita ugi asring kedah ngakeni ing ngarsanipun Gusti, “Gusti, kula mboten mangertos”. Punika wekdalipun kita masrahaken dhiri salebeting panuntuning kayektèn. (*wekdal ening sawetawis*)

U: (*ngidungaken*) **KPJ 434 :1-3 “Gusti Mugi Sampun Ngantos Nilar”**

KPJ 434 GUSTI MUGI SAMPUN NGANTOS NILAR

1. Gusti mugi sampun ngantos nilar kawula;

kula tansah ngraosaken berkah Paduka.

Ref: Gusti, mugi nuntun kawula

kula tansah ngraosaken berkah Paduka.

1. Gusti, mugi myarsakaken pasambat kula

awit kawula punika putra Paduka.

Ref.: ........

1. Nggèn kula darbé panyuwun, mung sih Paduka

ingkang dados paugeran miwah landhesan.

Ref.: ........

**PAWARTOS SIH-RAHMAT** (*jumeneng*)

PS: Sih-katresnanipun Gusti kagem umat lan sadaya tumitah punika katresnan ingkang mboten winates. Ing karingkihan kita, Panjenenganipun karsa ngiyataken lan mirantosi kita srana kawicaksanan kayektènipun satemah gesang kita saged manggihaken margi tumuju sih-rahmatipun Gusti. Pangandikanipun Gusti makaten “*Manawa kowé padha ngantepi ing pituturku, kowé sanyata padha dadi siswaku, sarta bakal padha mangreti ing kayekt**èn, lan kayektèn iku bakal mardikakaké kowé.”* (**Yohanes 8:31b-32**). Mekaten pawaros sih-rahmat saking Gusti.

U: **Puji sokur konjuk Gusti Allah!**

PS: Sumangga kita pratélakaken panuwun sokur kita awit sih-nugrahanipun Gusti punika srana sami sumanggem kagem tansah gesang salebeting kayektèn lan karsanipun Gusti. Samia milih margi katresnanipun Gusti lan sumanggema kagem nindakaken pangandikanipun.

U:*(ngidungaken)* **KPJ 236:1-3 “Pinujia Tansah”**

KPJ 236 PINUJIA TANSAH

1. Pinuji tansah Allah Mamirah

kang asih mirma maring manungsa,

nladani kita welas asih ira

mring tyang kang ringkih nandhang sangsara.

1. Pinuji - puji Gusti Masuci

paring aksama dosaning jalma,

nladhani kita dimèn olah – tresna

ambek-paramarta dhemen ngapura.

1. Pinuji Gusti Kang Maha Kwasawasa

tedhak manjalma nandhang sangsara,

nladhani kita nresnani pepadha,

temah tiyang papa manggih raharja.

**PALADOSAN SABDA** (*lenggah*)

PS: (Pandonga Èpiklésé)

Waosan Kapisan

L1: Waosan kapisan saking **I Samuèl 2:18-20:26**

Makaten sabdanipun Gusti

U: **Puji sokur konjuk Gusti Allah!**

Mazmur Tanggapan

L2: Sumangga kita tanggapi Waosan Kapisan kalawau srana **Jabur Mazmur 148** (*saged dipun waos utawi kakidungaken sesautan*)

Waosan Kaping Kalih

L3: Waosan Kaping Kalih saking **Kolosé. 3:12-17**


Makaten sabdanipun Gusti

U: **Puji sokur konjuk Gusti Allah!**

Pamaosing Injil

PS: Pamaosing Injil, saking **Lukas 2:41-52**

Makaten Injiling Yésus Kristus. Ingkang rahayu inggih punika ingkang mirengaken pangandikanipun Gusti, ngrimati saha nindakaken kanti setya ing gesang padintenan. Amin Haléluya!

U: (*ngidungaken* ***Amin, Haléluya***)

**Khotbah : “Sangsaya Dipun Remeni déning Allah lan Sesami”**

**Wekdal Ening**

**PANGAKEN PITADOS RASULI** (*Jumeneng*)

P3: Sesarengan kaliyan umatipun Allah ing sauruting wekdal, sumangga kita ikraraken saha kita santosakaken malih punapa ingkang kita imani kanthi sesarengan ngucapaken Pangaken Pitados Rasuli.

U: (*Sesarengan ngucapaken* ***Pangaken Pitados Rasuli***)

**Pandonga Syafaat** (*lenggah*)

PS: (*Ngonjukaken pandonga syafaat*)

**PISUNGSUNG** (*lenggah*)

P4: Panuwun sokur punika wujud sikep masrahaken dhiri kagem Gusti Allah, Gustining Sarwa Dumadi ingkang gesang. Sadaya gesang kita tansah dipun cekapi lan dipun berkahi srana cara ingkang mboten jinajakan déning budi kita. Sumangga kita misungsungaken gesang kita minangka panuwun sokur kanthi tetales pangandikanipun Gusti saking **Ibrani 12:28** : “*Kang iku, sarèhn**é kita padha nampani nagara kang ora bisa gonjing, payo padha ngaturaké panuwun lan padha ngabekti marang Gusti Allah, miturut cara kang kakarsakaké, kanthi hurmat lan wedi-asih*.”

U: *(ngidungaken)* **KPJ 164 :1-3 “Klawan Bungah Muji”**

KPJ 164 KLAWAN BUNGAH MUJI

1. Klawan bungah muji nggonku ngaturké,

pisungsung mring Gusti, nadyan sepélé.

1. Pira kacuwané Gusti mirsani,

kang dak aturaké kalawan bekti.

1. Aku sru kepéngin bisaa tansah,

males katresnané Pangeran Allah.

**Pandongan Pisungsung** (*jumeneng*)

P4: (*Mimpin Pandonga* ***Pisungsung*** *lan* ***Donga Rama Kawula***)

**KIDUNG PANGUTUSAN** (*jumeneng*)

U: *(ngidungaken)* **KPJ 431 :1-3 “Gusti Adhawuh”**

KPJ 431 GUSTI ADHAWUH

1. Gusti adhawuh yèn kita sami,

kinèn kadya lilin kang amadhangi

supaya saben wong padhang ing ati,

wah anggluhuraké Hyang Ma suci

1. Saka suwarga Gusti mirsani,

ngendi lilin kang bentèr lan kang mati.

Gusti ya mirsa, apa kita iki,

urip kadya lilin kang madhangi.

1. Ing jagad kéné peteng wurahan,

kebak ing dosa miwah kawusahan.

Mula payo padha nyunarké cahya,

Injil peparingé Gusti kula.

**PANGUTUSAN LAN BERKAH** (*jumeneng*)

PS: Enerna gesang panjenengan ing sadaya kakiyatan kagem sangsaya dipun remeni ing Allah lan sesami.

U: **Kawula sumadya** **damel renaning manahipun Allah lan sesami.**

PS: saé punapadéné mboten saé wekdalipun, angèl utawi gampil marginipun

U: **Kawula sumadya tansah gesang damel renaning penggalihipun Allah lan sesami.**

PS: Pinujia Gusti Allah kita.

U: **Sapunika lan salaminipun.**

PS: Tampènana berkahipun Gusti: “Pangéran Yéhuwah mugi maringana berkah dhateng panjenengan (kita), lan ngayomi panjenengan (kita); Pangéran Yéhuwah mugi nyunaraken cahyaning wadananipun dhateng panjenengan (kita), lan maringana sihrahmat; Pangéran Yéhuwah mugi karsaa nungkulaken wadananipun dhateng panjenengan (kita), lan maringi tentrem rahayu.” Amin

U: (*ngidungaken* ***“Haléluya Amin”***)

**Haléluya** (5X) **Amin** (3X)

[CLS-hw]

🕮

Mawas Dhiri miwah Tata-tata

🙦0🙤

**BAHAN LITURGI**

**Malem Warsa Énggal**

*Selasa, 31 Dhésèmber 2024*

Katrangan:

PS.: Palados Sabda

Prd: Pradata

Psw: Pasamuwan

**PACAWISAN *(kajumbuhaken kaliyan pakulinan ingkang sampun kalampah)***

* *Organis/pianis* ngungêlakên lelagon, ndhèrèkakên pasamuwan lumebet ing swasana pangibadah.
* Pasamuwan nyawisaken dhiri kanthi tidhem.
* Pamaosing pawartos pasamuwan.

**TIMBALAN NGABÊKTI** (*Jumeneng*)

Prd1: Pasamuwan ingkang dipun tresnani Gusti, wekdal punika kita lumebet ing pangibadah malem warsa anyar 2025, utawi pangibadah ndungkap pungkasaning warsa 2024. Menawi kita gegilut saèstu, saiba ageng lan ngéramaken pakaryanipun Gusti tumrap gesang kita sadanguning warsa 2024 punika. Panjenenganipun tansah nuntun, nganthi salampah gesang kita. Panjenenganipun tindak nyarêngi jangkahing suku kita. Wekdal punika Panjenenganipun nimbali kita marak ngabekti, caos sokur awit panuntun lan panganthinipun. Awit saking punika, sumangga kita sanggêmi timbalanipun Gusti kanthi memuji sesautan manut suraosing Jabur 16: 7-11.

Prd1: Aku ngalembana marang Sang Yéhuwah, kang paring pitedah marang aku; malah ing wayah bengi aku digegulang déning têlênging batinku.

Psw: **Aku tansah madhêp marang Sang Yéhuwah, manawa Panjenengané jumeneng ana ing têngênku, aku mesthi ora nganti kéguh**.

Prd1: Mulané atiku bungah-bungah lan nyawaku asurak-surak, malah dagingku bakal manggon kalawan tentrem.

Psw: **Amargi Paduka boten masrahaken kawula dhateng ing teleng palimengan; Paduka boten marengaken manawi kekasih Paduka ngantosa sumerep kluwat**.

Prd1: Paduka ingkang nedahaken margining gesang dhateng kawula; kabingahan pinanggih lubèr wonten ing ngarsa Paduka; ing asta Paduka ingkang tengen wonten kanikmatan ingkang langgeng.

Sumangga ngonjukaken kekidungan ngluhuraken Asmanipun Gusti kanthi rêpèning KPJ 14: 1, 2 KULA SAMYA TETUNGGILAN**.**

U: (*ngidungaken*) **KPJ 14: 1,2 KULA SAMYA TETUNGGILAN**

1

Kula samya tetunggilan, ngabekti mring Pangéran,

wit sinungan kacekapan wah bagas kasarasan

refr: Kula tansah nggunggung Gusti lan ajrih asih yekti,

wit ing ayoming sihira sèstu tentrem raharja.

2

Kula rinoban ing begja rinten-dalu tan kendhat,

ing lelampahan prasaja dalah srana mukjijat. Refr.:

**VOTUM**

PS: Kita lumebet ing pangibadah dalu ndungkap pungkasaning warsa 2024 punika kanthi pengakên: Pitulungan kita inggih Gusti Allah ingkang nitahaken langit lan bumi, ingkang setya-tuhu ngreksa sadhéngah rêriptanipun.

Psw: (*ngidungaken*) **Amin, amin, amin**.

**SALAM**

PS: Sihrahmat lan tentrem rahayu saking Gusti Allah, Rama kita, lan saking Gusti Yesus Kristus nunggil ing panjenengan.

Psw: **Nunggila panjenengan ugi.**

**CECALA** *(Lenggah)*

Prd2: Warsa punika sampun kita langkungi jangkep kaliyan mawarni-warni kanyatanipun. Bingah-sisah, panangis-panggêgujêng, sedhih-giyak, nglokro-lêga lan taksih kathah cariyos sanès ingkang njangkepi gesang kita. Kita mitadosi bilih sedaya punika saged kalangkungan, inggih awit pitulunganipun Gusti. Panjenenganipun boten négakakên kita ngadhêpi piyambakan. Panjenenganipun, Sang Mahatresna tansah nunggil, nresnani lan nyarêngi. Dugèng delahan, sadanguning kita taksih manggèn ing jagad punika, kita mesthi mbetahaken panganthinipun.

U: (*ngidungaken*) **KPJ 2: 1, 3 ALLAH MAHASUCI**

**1**

Allah Maha suci, kula asung puji

ing pangibadah puniki

agung kamulyanta, ageng sih Paduka

kang nitahken jagad raya.

Pinuji Hyang Widi, kang siyang lan ratri

ngreksa lan ngrimati.

**3**

Dhuh Allah Mamirah, sru adrenging manah.

kula sami nyadhong berkah.

Nggih sabda kang suci, sabdanipun Gusti:

kang paring gesang sejati.

Pinuji Roh Suci kang ngénggalken budi.

nilar gesang lami.

**PANGAKENING DOSA**

*(PS mratitisaken pasamuwan kinn lumebet ing swasana tidhem lan nuntun nggegilut cak-cakaning gesang sadanguning warsa kawuri)*

PS: Sumangga kita ngilo. Niti priksa manah lan pikiran kita. Punapa sadanguning warsa 2024 punika, kita taksih marêngakên dhiri kita ginubêl ing pangawulaning dosa? Punapa kita taksih nggêgêgi gêtiring manah, kanêpson, rékadaya, srèi, drêngki, boten saged ngêndhalèni dhiri, pikiran lan pangucap awon? Sumangga kita ngakêni saben dosa lan kalepatan kita ing ngarsanipun Gusti.

Dhuh Allah, kawula mugi Paduka welasi awit saking sih-kadarman Paduka, mugi karsaa nglebur dosa kawula awit saking gunging sih-kadarman Paduka.

Psw: **Mugi kawula Paduka resiki babar pisan saking sakathahing dosa kawula, sarta dosa kawula mugi Paduka ruwat**.

PS: Amargi kawula ngrumaosi panerak kawula, saha dosa kawula tansah wonten ing ngajeng kawula.

Sareng : Kawula damel dosa dhumateng Paduka, inggih namung dhumateng Paduka piyambak anggèn kawula sampun damel dosa punika, sarta nglampahi ingkang Paduka galih awon, supados tetélaa bilih pancasan Paduka punika adil, saha patrap anggèn Paduka ngadili punika resik.

Psw: (ngidung) **KPJ 54 KULA SAÈSTU NGLENGGANA**

**1**

Kula saèstu nglenggana

anyisahaken sesami.

Mila getun manah kula,

nalangsa ing ngarsaning Gusti

**2**

Ilat kula nyenyidrani,

gurung kadya kubur menga

lambé kebak wisa mandi,

ngrerantam saliring piala.

**3**

Kula nyuwun katentreman,

cinelakna mring kraharjan,

nebih saking karisakan,

wit Gusti paring panganyoman.

**PAWARTOS SIHRAHMAT** *(Jumeneng)*

PS: Tumrap saben tiyang ingkang nglênggana, ngakêni, lan nelangsani dosa-dosanipun ing ngarsanipun Gusti. Panjenenganipun ingkang Mahaasih lan lubèr ing kamirahan tansah nampi lan ngapunteni dosa kita. Kita sampun nelangsani dosa-dosa kita ing ngarsanipun, pramila Panjenenganipun ngrentahaken sihrahmatipun tumrap kita. Pawartos sihrahmat kapethik saking Éfesus 2: 1, 4-5, ingkang mekaten: 1 Kowé biyèn padha mati marga saka panerak-panerak lan dosa-dosamu. 4 Nanging Gusti Allah kang sugih kawelasan, awit saka gêdhéning katresnan kang kaluberaké marang kita, 5 wus nguripaké kita bareng karo Sang Kristus, sanadyan ta kita wis padha mati, awit saka kaluputan-kaluputan kita -- marga saka sih-rahmat kowé padha kapitulungan rahayu -- Makaten pawartos sihrahmat saking Gusti.

Psw: **Puji sokur konjuk Gusti Allah**

**Psw:** (ngidung) **KPJ 84: 1, 3 MARA WONG DOSA, WONG CILAKA, MAREKA**

**1**

Mara wong dosa, wong cilaka,

mareka mring Gusti Pamarta;

temah binirat dosanira, krana gunging sihnya.

Refr.: Saiba karaharjanira, yèn sira wus manjing pracaya

sinung begja ing gesangira, uwal sing antaka.

**3**

Aja semaya, gya mareka,

wit tan ngerti praptaning pati.

Gusti ngantya mring tobatira, krana sih-rahmatnya.

**WEDHARING SABDA** (*lenggah)*

PS: (*Nuntun pandonga pacawisan*)

Waosan kaping sepisan

L: Waosan kaping sepisan kadhasaraken manut suraosing Kitab **1 Para Raja 3: 5-14**

Makaten pangandikanipun Gusti.

Psw: **Puji sokur konjuk Allah.**

Pamaosing Injil

PS: Pamaosing Injil, kadhasaraken manut **Yohanes 8: 12-19**

Makaten pamaosing Injil, ingkang rahayu inggih punika saben tiyang ingkang mirengaken pangandikanipun Gusti lan ingkang ngèstokaken kanthi tumêmên ing gesang padintenan. HALÉLUYA

Psw: (*ngidung)***“Haléluya”** (3x)

**Khotbah “Mawas Dhiri miwah Tata-tata”**

**Wekdal Tidhem**

**Pengaken Pitados** (*Jumeneng*)

Prd3: Sesarengan kaliyan pasamuwanipun Gusti Allah samangsa taksih pinaringan wewengan gesang, sumangga kita antepaken malih tekad kapitadosan kanthi nglisanaken Sahadat Kalih Welas, ingkang mekaten....

Psw: (*Sesarengan nglisanaken Sahadat Kalih Welas*)

**Pandonga Syafaat** (*Lenggah*)

PS: (*Nuntun pandonga syafaat*)

**PISUNGSUNG**

Prd4: Saiba agengipun katresnanipun Gusti ingkang maujud nyata ing gesang kita. Pramila sampun samesthinipun kita ngonjukaken panuwun sokur awit kasaénanipun Gusti. Kita badhé caos pisungsung konjuk Gusti kanthi linandhesan pangadika ing Jabur 96: 8, ingkang mekaten: Pangéran Yéhuwah caosana kamulyaning asmané, nggawaa pisungsung lan sébaa marang ing platarané.

Psw: (*ngidungaken*) **KPJ 181 PUJI SOKUR KONJUK GUSTI**

**1**

Puji sokur konjuk Gusti, wit sihrahmat Paduka;

datan kendhat angasihi. cihnaning kawlasanta.

Sokur paringing pakaryan, nadyan badamba ringkih;

sokur déné kadang mitra tansah anandukken sih.

**2**

Sokur, déné sesekaran, sedhep, éndah ing warni

sokur méga ngantariksa, miwah surya ndhadhari.

Sokur krana bingah-sisah, Gusti tansah rumeksa;

awit Paduka kang tansah nuntun lampah kawula.

**3**

Sokur, wit brayat kawula rukun samnya sinihan;

sokur déné pasamuwan nuwuhken katentreman.

Sokur, krana wancinira bingah utawi sisah;

sokur dé gesang kawula neng pamengkuning Allah.

**Pandonga Pisungsung** *(Jumeneng)*

Prd4: (*Nuntun pandonga pisungsung, mungkasi pangibadah, lan Donga Rama Kawula*)

**Kidung Pengutusan** (*taksih jumeneng)*

Psw : (*ngidungaken*) **KPJ 203: 1, 3 RAHAYU KANG UTAMA LAKUNÉ**

**1**

Rahayu kang utama lakuné

ngambah dalaning préntahé Pangéran.

Rahayu kang netepi dhawuhé;

wong kang manut ing sapangrèhé Gusti.

sarta tansah telatèn netepi

sakarsané klawan éklas ing ati.

**3**

Gusti mugi ngirid lampah kula

manut-mituruta préntah Paduka,

datan pegat salami-laminya;

kula kaparingana manah padhang.

Dhawuh Paduka kula èstokna

klayan éklas lan gumolonging manah.

**PANGUTUSAN** (*taksih jumeneng)*

PS: Tansaha mawas lan mranata dhiri. Gesanga anyar ing pepadhang katresnanipun. Samangké, sami ngenerna manah panjenengan dhumateng Gusti.

Psw : **Kawula ngeneraken manah dhumateng Gusti**.

PS: Dadosa seksinipun Sang Kristus.

Psw : **Kawula nyamektakaken dhiri minangka seksi kagem Sang Kristus**.

PS: Tansah pinujia Asmanipun Gusti, Allah kita.

Psw : **Ing wekdal samangké lan langgeng salaminipun**.

PS: Sami mengkera kanthi bingah, tansah ngemutana pangandikanipun Gusti, bilih Panjenenganipun tansah makarya ing gesang penjenengan. Nglampahana gesang ing raos sokur lan setya ngèstokaken timbalanipun. Gusti ngirid gesang panjenengan kanthi berkahipun.

**BERKAH**

PS: Gusti Allah Sang Maharahim ngrengkuh panjenengan (kita) lumebet ing katresnan lan pangrimatipun. Gusti Allah ingkang Maharosa nganthi panjenengan (kita) kalawan karosan lan tentrem rahayu. Lan Sang Roh Suci tansah ngreksa penjenengan (kita) murih tansah gesang ing margining katresnan lan kayektosanipun. Amin.

Psw: **Amin**.

[SR – mgk]



Berkahipun Gusti

ing Salebeting

Resolusi 🙦0🙤

**BAHAN LITURGI**

**Warsa Énggal 2025**

*Rebo, 1 Januari 2025*

Katrangan:

PS.: Palados Sabda

Prd: Pradata

Psw: Pasamuwan

L: Lèktor

**PACAWISAN *(kajumbuhaken kaliyan pakulinan ingkang sampun kalampah)***

* *Organis/pianis* ngungêlakên lelagon, ndhèrèkakên pasamuwan lumebet ing swasana pangibadah.
* Pasamuwan nyawisaken dhiri kanthi tidhem.
* Pamaosing pawartos pasamuwan.

**TIMBALAN NGABEKTI** *(Jumeneng)*

Prd1: Winilanging titi wanci sampun kalangkungan, pranata wekdal ugi sangsaya lumampah majeng ngeteraken lampah kita lumebet ing warsa anyar 2025. *Sang Kronos* lestantun lumampah majeng, punapa kita sawéga ing dhiri utawi dèrèng ngadhêpi kanyatanipun. Lan Gusti Allah ugi ngrawuhaken *Kairos*, temah kita kasagedaken nêgêsi warsa anyar punika manut Karsanipun.

Sumangga kita nelakaken raos sokur, kabingahan ing purwakaning warsa punika kanthi pangibadah konjuk Gusti kanthi kapitadosan lan pangajeng-ajeng bilih tansah wonten berkahipun Gusti ingkang nyarengi éwah-éwahaning gesang ingkang langkung pramana. Sesarengan kita ngonjukaken kidung sokur kakanthi ngluhuraken Asmanipun Gusti lumantar repèning **KPKA 334 Pamuji Warsi Anyar**

Psw : (*ngidungaken*) **KPKA 334 Pamuji Warsi Anyar**

**1**

Pinuji puji Gusti sih rahmatnya gung yekti

sajroning warsi lami kita rineksa sing pati

nadyan tinempuh panggodha nging mantep pracaya,

wit kinanthi ing Gusti temahan tansah basuki

**2**

Ginunggung Hyang Maagung gung lubèr ing pitulung,

sajroning warsa lami kula tansah dèn rimati,

nadyan awrat sanggèn kathah tan semplah ing manah,

cekap ing kabetahan wah misungsung mring Pangéran.

**VOTUM**

PS: Pangibadah Warsa Anyar 2025 punika lumampah kanthi pengaken bilih pitulungan kita inggih wonten Asmanipun Gusti ingkang nitahaken langit kaliyan bumi, ingkang nglêstarèkakên kasetyanipun salami-laminipun, lan ingkang boten naté nilar pakaryan Astanipun.

Psw: (*ngidungaken*) **Amin, Amin, Amin**

**SALAM**

PS: Sihrahmat lan tentrem rahayu saking Gusti Allah, Rama kita, lan saking Gusti Yésus Kristus nunggila ing panjenengan sedaya.

Psw: **Mugi nunggila panjenengan ugi.**

**CECALA** *(Lenggah)*

Prd2: Menawi kita méngo ing sadanguning gesang ing warsa ingkang sampun kita langkungi, tetéla kathah momotaning gesang ingkang ndadosaken gesang kita rumaos kothong, buntêt, lan lungsé. Inggih amargi boten wonten margining pepadhang nalika ngadhepi momotan kita. Éwasemanten wonten cakepan ing KPJ 395 kanthi jejer SAWATARA AKU NOLÈH, saèstu saged ngèngêtakên kita, sinaosa kita kaabên-ajêngakên kaliyan mawarni-warni pepalanging gesang, katresnan lan panuntunipun Gusti ndadosaken kita éram, ngugun, dadosaken manah kita tentrem. Inggih punika katresnan lan kasetyanipun Gusti ingkang tansah kaéjawantahakên ing gesang kita. Sumangga kita télakaken, lampahi, lan wiyaraken katresnanipun Gusti ingkang ngungunaken.

U: (*ngidungaken*) **KPJ 395 SAWATARA AKU NOLÈH**

**1**

Sawatara aku nolèh marang dalan kang dakliwati,

sihé Gusti kang dak tampa kanthi éraming ati.

Sanadyan akèh alangan wah kandhang lelimengan,

nanging Gusti karsa nuntun.

Mulané aku ngungun, wit asta ning Allah ngreksa,

temah rumangsa begja

**2**

Ora merga aku becik, tanganku tinuntun astanya;

ora jalaran sampurna, aku tansah rineksa.

Aku tansah kaéraman, wit tansah binerkahan.

Kadiparan nggonku nampa sih tresnané Kang Kwasa?

Daklakoni, dakedumken marang umat sadonya.

**PENGAKEN DOSA**

PS: Dinten sepisanan ing warsa anyar 2025, minangka wêwêngan kanggé kita niti-priksa lan ngrumaosi jêjêr kita ing ngarsanipun Gusti. Sumangga ngaturaken pangaken kita ing ngarsanipun Gusti, inggih *Sang Rahmani lan Rahimi.*

Psw: (*ngidungaken*)**KPJ 46 AWIT KATHAH DOSA KULA**

Awit kathah dosa kula, mila tansah kèmêngan

Gusti kang madhangi manah myang tuking kabingahan

PS: Gusti Allah, Kang Mahatresna, Paduka ingkang ngreksa lan netepaken wekdal, kawula namung manggèn ing wekdal Paduka. Éwasemanten, cak-cakaning gesang kawula ngginakaken wekdal malah tékad-tékad ngrêrêsik dhiri taksih asring boten kasil, inggih amargi patrap gesang kawula ingkang langkung nêngênakên pikajeng pribadi. Dhuh Gusti mugi kersaa ngapunteni kawula.

Psw: (*ngidungaken*)**KPJ 46 AWIT KATHAH DOSA KULA**

Awit kathah dosa kula, mila tansah kèmêngan

Gusti kang madhangi manah myang tuking kabingahan

PS: Mugi ngapuntenana kawula ingkang dèrèng saged nggêmèni dinten-dinten kawula kanthi wicaksana. Kepara kawula asring boten nganggep panuntun Paduka, temah pangupadi lan paladosan kawula boten dados berkah tumrap sesami. Dhuh Gusti kersaa ngapunteni kawula.

Psw: (*ngidungaken*)**KPJ 46 AWIT KATHAH DOSA KULA**

Awit kathah dosa kula, mila tansah kèmêngan

Gusti kang madhangi manah myang tuking kabingahan

**PAWARTOS SIHRAHMAT** *(Jumeneng )*

PS: Rahayu wong kang kaapura panêraké, kang dosané kaaling-alingan! Rahayu wong kang durakané ora kaétang déning Yéhuwah, sarta kang atiné ora kadunungan cidra!

Samangké sami nampia Pawartos Sihrahmat saking Yérémia 29: 11, ingkang mekaten: Awit Ingsun iki nguningani rancanganingSun tumrap sira, yaiku: rancangan tentrem rahayu lan dudu rancangan bilai, yaiku supaya sira kebak pangarep-arep kang becik tumrap ing bésuké, -- mangkono pangandikané Sang Yéhuwah --. Mekaten pawartos sihrahmat saking Gusti.

Psw : Puji sokur konjuk Gusti Allah.

Psw: (*ngidungaken*) **KPJ 353: 1-3 SEMBAH BEKTI WAH PUJI**

**1**

Sembah bekti wah puji konjuk ngarsèng Gusti,

kang mberkahi gréjanya, temah tansah begja.

Injil kraton ing Allah ingundhangken sumrambah.

Asmané kamulyakna déning sagung bangsa.

**2**

Sagung kidung kamulyan konjuk mring Pangéran

dalah pisungsung katur tandha saos sokur

wit pangrèhnya nyata dhateng umat kang setya.

Asmané kamulyakna kanthi trus ing driya.

**3**

Salir kidung panggunggung konjuk Hyang Maagung,

kang maring pasamuwan tansah sung pitulung.

Nadyan panggodha nempah, gréja panggah tan dhawah

Asmané kamulyakna salami - laminya.

**WEDHARING SABDA** *(Lenggah)*

PS: (*Nuntun pandonga pacawisan*)

Waosan kaping sepisan

L1: Waosan kaping sepisan kadhasaraken manut Kitab **Wilangan 6: 22-27**

Makaten pangandikanipun Gusti.

Psw: **Puji** **Sokur konjuk Gusti Allah.**

Waosan Tanggapan

L2: Sumangga kita sanggêmi pangandika ing Kitab **Wilangan 6: 22-27**, kanthi maos *(ngidung manut cakepan ing)* **Jabur 8** kanthi sesautan.

Waosan kaping kalih

L3: Waosan kaping kalih kadhasaraken manut serat **Galati 4: 4-7**

Makaten pangandikanipun Gusti.

Psw: **Puji** **Sokur konjuk Gusti Allah.**

Pamaosing Injil

PS: Pemaosing Injil, kadhasaraken ing **Lukas 2: 15-21.**

Makaten pamaosing Injil, ingkang rahayu inggih punika saben tiyang ingkang mirengaken pangandikanipun Gusti lan ingkang ngèstokaken kanthi tumêmên ing gesang padintenan. HALÉLUYA

Psw: (*ngidungaken*) ***“Haléluya” (3x)***

**Khotbah: “Berkahipun Gusti ing Salebeting Resolusi”**

**Wekdal Tidhem**

**Pengaken Pitados** (*Jumeneng*)

Prd3: Sesarengan kaliyan pasamuwanipun Gusti Allah samangsa taksih pinaringan wewengan gesang, sumangga kita antepaken malih tékad kapitadosan kanthi nglisanaken Sahadat Kalih Welas, ingkang mekaten....

Psw: (*Sesarengan nglisanaken Sahadat Kalih Welas*)

**Pandonga Syafaat** *(lenggah)*

PS: (*Nuntun pandonga syafaat*)

**PISUNGSUNG**

Prd4: Sumangga ngaturaken pisungsung kanthi suka-bingah lan manah ingkang tulus-éklas mawi cecaosan kita kakanthi pangandikanipun Gusti ing Kitab Pangandharing Torèt 16: 16b-17, ingkang mekaten dhawuhipun: “Aja lêgèh anggonmu séba marang ngarsané Pangéran Yéhuwah,nanging saben wong uga nggawaa pisungsung sakuwaté, cundhuk karo berkah peparingé Pangéran Yéhuwah, Gusti Allahmu, marang kowé.”

U: (*ngidungaken*) **KPJ 373 APA KOWÉ BISA NGÉTUNG**

**1**

Apa kowé bisa ngétung lintang kang nèng angkasa?

Mangkono uga mring mendhung dalah sakèhing méga?

Kabèh iku nut pangrèhé Pangéran kang nitahaké,

ora ana siji bae kang uwal king astané.

**2**

Apa kowé wruh cacahé lemud - lemud ing njaba?

Apa kowé wruh wernané iwak jroning sagara?

Kabèh iku saben dina dèn ingoni Hyang Makwasa;

ora ana siji baé kang kliwatan takêré.

**3**

Apa kowé weruh bocah kang atresna mring Gusti?

Saben dina mesthi tansah tumenga saos bekti.

Marang bocah kang ngibadah saben dina muji Allah,

Gusti mesthi datan kendhat amaringi sih-rahmat!

**Pandonga Pisungsung** (*Jumeneng*)

Prd4: (*Nuntun pandonga pisungsung, mungkasi pangibadah, lan Donga Rama Kawula*)

**Kidung Pengutusan** (*taksih jumeneng)*

Psw: (*ngidungaken*) **KPJ 379 LAH AKU BOCAH RAHAYU**

**1**

Lah aku bocah rahayu, aku kudu ngidung,

"Duwé omah lan wong tuwa, sadulur lan mitra.

Ngarah apa manèh aku? Aku bocah kang rahayu

**2**

Lah aku bocah rahayu, saiba begjaku.

Dé badanku bagas-waras, lan atiku énggar

Wong tuwa ngopèni aku; aku bocah kang rahayu

**3**

Lah aku bocah rahayu, saiba bungahku.

Saben - saben dina aku nampani piwuruk

saka wong tuwa lan guru. Lah aku bocah rahayu.

**4**

Ya, aku bocah rahayu, banget panuwunku

mring Allah, kang amarengi aku angrerepi,

"Ngarah apa manèh aku, dé aku bocah rahayu"

**PANGUTUSAN** (*Jumeneng)*

PS: Sami ngenerna manah dhumateng Gusti.

Psw: **Kawula eneraken manah dhumateng Gusti**.

PS: Dadosa seksi kagem Sang Kristus.

Psw: **Kawula nyamektakaken dhiri minangka seksinipun**.

PF: Tansah pinujia Asmanipun Gusti, Allah kita.

Psw: **Samangké lan langgeng salaminipun**.

PS: Sami mengkera kalayan pitados lan nggadhahi pangajeng-jeng bilih berkahipun Gusti Allah tansah mitulugi mujudaken anyaring tékad panjenengan. Panjenenganipun tansah makarya lan nunggil gesang panjenengan lumantar berkahipun.

**BERKAT**

PS: Gusti Allah mberkahi lan ngayomi panjenengan (kita). Gusti Allah nyunaraken cahyaning wadananipun dhateng panjenengan (kita) lan maringi sih-rahmat. Gusti Allah nungkulaken wadananipun dhateng panjenengan (kita) lan maringi tentrem rahayu. Amin.

Psw: (*ngidungaken*) **Haléluya** [5x] **Amin** [3X]

[SCY – mgk]



Pakaryaning Katresnanipun Allah

🙦0🙤

**BAHAN LITURGI**

**Minggu II Sasampunipun Natal**

*Minggu; 5 Januari 2025*

Katrangan:

PS: Palados Sabda

P: Pradata

U: Umat

L: Lèktor

**PACAWISAN** (kajumbuhaken kaliyan pakulinan ing gréja piyambak-piyambak)

* Organis/pianis ngungelaken lagu-lagu ingkang mbekta pasamuwan ngraosaken pangibadah.
* Wekdal ening minangka pacawisan pribadi.
* Pamaosing pawartos pasamuwan.

**TIMBALAN PANGIBADAH** (*jumeneng*)

P1: Pasamuwan ingkang kinasih, Gusti sampun nindakaken sakathahing pakaryan ageng kanggé kita, sapunika kita sowan kanthi manah ingkang bingah.

U: **Pinujia Gusti ingkang sampun nindakaken pakaryan ageng kanggé kita!**

P1: Gusti sampun nganthi kita ing taun kapengker lan marengaken kita mlebet taun anyar tuwin ing Minggu sepisanan ing taun anyar!

U: **Pinuia Gusti!**

P1: Gusti mboten naté nilar kita lan tansah nrensnani kita ing sadhéngah kawontenan!

U: **Pinujia Gusti!**

P1: Sumangga kanthi bingah ngluhuraken asmani-Pun!

U: (*Ngidungaken KPJ 7:1, 2*) **KPJ 7 GUSTI, KAWULA SOWAN**

**1**

Gusti, kawula sowan atur pangabekti,

pasrah nyawa lan badan kanthi trusing ati.

Mugi Paduka tampi, wah paring kadarman,

dimèn kula lestantun wonten ing kraharjan.

**2**

Kawula sèstu ngudi manut rèhing Gusti,

nanging ringkihing budi tansah memalangi.

Dhuh Gusti, mugi rawuh, mulunga ing asta,

dadya gondhèlan bakuh, kula tan suwala.

**VOTUM** (*jumeneng*)

PS: Pangibadah minggu kaping kalih sasampuniun Natal punika katindakaken wonten ing asmanipun Allah Sang Rama, Sang Putra lan Sang Roh Suci.

U: (*Ngidungaken: Amin*) **Amin, Amin, Amin**

**SALAM** (*jumeneng*)

PS: Gusti nunggil ing panjenengan sadaya.

U: **Nunggil ing panjenengan ugi.**

**ATUR PAMBUKA** (*lenggah*)

P2: Gusti Allah kita punika tansah makarya, mboten naté mèndel. Panjenenganipun anggatosaken sadhéngah prakawis ingkang kalampahan ing gesang kita lan nindakaken sakathahing pakaryan wonten ing gesang kita karana Panjenenganipun nresnani kita. Awit katresnanipun “Pakaryaning Katresnanipun Allah” rawuh lan sumadya dados manungsa. Panjenenganipun ingkang Mahakawasa sumadya dados manungsa ingkang ringkih, Panjenenganipun ingkang Mahaluhur sumadya dados sami kaliyan kita. Awit katresnanipun, Gusti Allah tansah makarya ing wekdal punika. Nyarengi kita salebeting tumapak ing manéka kawontenaning gesang.

U: (*Ngidungaken: KPJ 96*) **KPJ 96 TYAS KITA DIMÈN SLAMANYA BUNGAH**

**1**

Tyas kita dimèn slamanya

bungah lan sukarena,

déné Sang Rama ing swarga

nganggep putra mring kita.

Reff.: Mara tansah abebungah

saben dina antuk trang

Dalaning urip éndah apadhang,

mara tansah dèn girang

**2**

Hyang Agung kang njangkung kita,

rineksa ing panggoda.

Sih-rahmatnya kang anglipur,

paring kuwat-santosa.

Reff.: ………

**3**

Lamun kita nyingkur Gusti,

nèng ati peteng, uwas.

ilang kekuwatan kita,

wah kabungahaning tyas.

Reff.: .........

**PANGAKENING DOSA** (*lenggah*)

PS: Sumangga kita ngakeni dosa-dosa kita ing ngarsanipun Gusti. Kita ndedonga sacara pribadi. (*Umat ndedonga kairingan instrumental Kidung:* ***KPJ 61 SAÈSTU KEDUWUNG*** *pada 1*). Kalajengaken déning PS:

Dhuh Gusti, Paduka karsaa midhangetaken pangakening dosa kawula. Kawula ngrumaosi minangka tiyang-tiyang ingkang sejatinipun mboten pantes. Kawula nglenggana, lumantar cangkem kawula asring kawula damel dosa cidra, nepsu, lan samukawis ingkang damel tatuning sesami. Lumantar tangan, suku lan sadaya pandamel kawula, asring kawula nindakaken punapa ingkang mboten karenan ing panggalih Paduka. Malahan ingkang sumimpen ing gesang kawula, manah lan pikiran kawula kinebakan dening dosa lan jejember. Gusti, Paduka rengkuh kawula lan apuntenana kawula. Amin.

U: (*Ngidungaken: KPJ 61*) **KPJ 61 SAÈSTU KEDUWUNG**

**1**

Saèstu keduwung kula, déné kirang setya.

Kadhawuhan kinèn tresna dhateng Allah wah sesami,

nging tan ana bukti Aduh Gusti, nyuwun suci

**2**

Saèstu keduwung kula, dé gesang mung nglaha.

Kèlu pangwasaning dosa, mung nguja sengseming driya,

lampah tan prayogi. Adhuh Gusti, nyuwun suci.

**3**

Saèstu keduwung kula, dé ndlarung ing dosa.

Nadyan rinoban sih-rahmat, nging datan énggal mratobat,

mangkotaken ati. Adhuh Gusti, nyuwun suci.

**PAWARTOS SIH-RAHMAT** (*jumeneng*)

PS: Awit sih-piwelasipun Gusti ingkang tanpa winatés, Panjenenganipun karsa nampèni keduwunging manahipun umat. Pamratobat ingkang kaaturaken kanthi tulus badhé mulihaken. Pramila Ingkang Mahaasih nindakaken pangapuntening dosa lumantar pakaryanipun ingkang agung lan mulya. Wekdal punika nampènana pangandikanipun wonten ing 1 Yokanan 3:1 “Kawruhana, sapira gedhéné katresnan kang diparingaké dening Sang Rama marang kita, nganti kita padha kasebut para putraning Allah.”

Makaten pawartos sih-rahmat saking Gusti.

U: **Puji sokur konjuk Gusti**.

U: (*Ngidungaken: KPJ 55*) **KPJ 55 KULA TYANG DOSA**

**1**

Kula tyang dosa klangkung ageng,

rinentahan palimirma.

Punika ngéram-éramaken,

kawula sèwu tan nyana.

Mangké tan wonten paniksa

mangké tan wonten paniksa

Ming rumentahing sih mirma,

ming rumentahing sih mirma.

**2**

Allah ngasihi dhateng kula,

dosa kula ingaksama.

Tan wonten mulading bendunya,

wit kula ingangkat putra.

Kula punika sinten, ta, (2x)

dé rinentahan sih-mirma? (2x).

**PALADOSAN SABDA** (*lenggah*)

PS: (*Pandonga Epiklése*)

U: (Ngidungaken..... para lektor sami cecawis)

Waosan kapisan:

L1: Waosan kapisan saking: **Yérémia 31:7-14**

Makaten sabdanipun Gusti

U: **Puji sokur konjuk Gusti**

Mazmur Tanggapan

L2: Sumangga kita nanggapi pangandikanipun Gusti wau sarana ngidungaken Jabur 147:12-20 (*utawi dipun waos*)

Waosan kaping kalih:

L3: Waosan kaping kalih saking: **Éfesus 1:3-14**

Makaten pangandikanipun Gusti

U: **Puji sokur konjuk Gusti**

Pamaosing Injil

PS: Pamaosing Injil saking: **Yokanan 1:10-18**

Makaten Injilipun Gusti Yésus Kristus, ingkang rahayu inggih punika ingkang sami mirengaken Pangandikanipun Gusti lan nindakaken ing gesang padintenan. HALÉLUYA.

U: (*Ngidungaken: Haléluya*) **Haléluya, haléluya, haléluya.**

**Khotbah “Pakaryaning Katresnanipun Allah”**

**Wekdal Ening**

**Pangaken Pitados** *(jumeneng)*

M3: Sesarengan kaliyan umatipun Gusti ing sadhéngah wekdal, sumangga kita mratélakaken punapa ingkang kita pitados kanthi sesarengan ngucapaken Pangaken Pitados Rasuli.

U: (*Sesarengan ngucapaken* ***Pangaken Pitados Rasuli***)

**Pandonga Syafaat** (*lenggah*)

PS: (*Mimpin pandonga syafaat*)

**PISUNGSUNG** (*lenggah*)

M4: Tandha panuwun ingkang kita aturaken ing pangibadah punika lumantar pisungsung, kinanthénan tetales ing pangandikanipun Gusti kados ingkang kaandharaken déning Rasul Paulus ingkang sinerat ing 1 Korinta 6:19-20, “*Apa kowé padha ora sumurup, yèn badanmu iku dadi padalemané Sang Roh Suci kang ana ing kowé, Sang Roh Suci kang kaparingaké marang kowé déning Gusti Allah, sarta yèn awakmu iku dudu awakmu dhéwé? Sabab kowé wus padha tinuku lan wus kabayar lunas: Mulané padha ngluhurna Gusti Allah srana badanmu!*”

U: (*Ngidungaken: KPJ 176*) **KPJ 176 PADHA SAOSA SOKUR**

**1**

Padha saosa puji sokur marang Allah Kang Mahaluhur;

wulang bab asmané suci, dèn gelarna anèng bumi.

Pangwasané disuwurna, anèng tengahé pra bangsa.

**2**

Padha saosana pamuji klawan masmur lan kidung suci.

mukjijaté caritakna marang sakèhing manungsa.

Padha luhurna asmanya klawan panabuhing gangsa.

**3**

Abungaha wong kang ngupaya pangayunané Kang Makwasa,

padha anitik-nitika, mungguh kwasané Pangéran.

Ngupayaa wedanané, éinga mring mukjijaté.

**Pandonga pisungsung** (*jumeneng*)

M4: (Mimpin pandonga pisungsung)

**Kidung Pangutusan** (*jumeneng)*

U: *(Ngidungaken: KPJ 203*) **KPJ 203 RAHAYU KANG UTAMA LAKUNÉ**

**1**

Rahayu kang utama lakuné

ngambah dalaning préntahé Pangéran.

Rahayu kang netepi dhawuhé;

wong kang manut ing sapangrèhé Gusti.

sarta tansah telatèn netepi

sakarsané klawan éklas ing ati.

**2**

Dhuh Gusti, punapa sarananya

tyang nèm-nèman saged jujur ing lampah

kejawi dipun rèh, mituruta

sapangandika lan préntahing Allah?

Kawula sampun Paduka uja

nyalèwèng nilar pepakèn Paduka.

**3**

Gusti mugi ngirid lampah kula

manut-mituruta préntah Paduka,

datan pegat salami-laminya;

kula kaparingana manah padhang.

Dhawuh Paduka kula èstokna

klayan éklas lan gumolonging manah.

**PANGUTUSAN** (*jumeneng*)

PS: Enerna manah panjenengan dhumateng pakaryan katresnanipun Allah ingkang nyata wonten ing gesang panjenengan

U: **Kawula ngeneraken manah dhumateng Allah**

PS: Sumanggema dados seksinipun Sang Kristus ingkang andum katresnan tumrap sesami

U: **Kawula sumanggem dados seksinipun Sang Kristus**

PS: Pinujia Gusti Allah kita

U: **Sapunika lan salaminipun**

**BERKAH**

PS: Nampènana berkahipun Gusti:

Mugi katresnanipun Allah Sang Rama tansah njangkung gesang panjenengan. Mugi kawilujenganipun Sang Kristus nyantosakaken manah panjenengan nalika lumampah ing gesang punika. Mugi pitulunganipun Sang Roh suci tansah nuntun panjenengan. Lan Gusti Allah tansah mberkahi panjenengan wiwit sapunika ngantos salaminipun. Amin.

U: (*Ngidungaken: Haléluya, Amin*) **Haléluya, Amin.**

[SH-tk]

&

**BAHAN LITURGI**

**Minggu**

**Baptisanipun Gusti Yésus**

*Minggu; 12 Januari 2025*

Katrangan

PL: Palados Liturgi

PS: Palados Sabda

P: Pradata (Pnt/Dkn)

U: Umat

L: Lèktor

Baptisanipun Gusti Yésus Minangka Béla Roasipun Allah

🙦0🙤

|  |
| --- |
| **Pacawisan**   * Prosèsi wiwitan kajumbuhaken kaliyan pakulinan gréja piyambak-piyambak. * Menawi wonten kekidungan ingkang anyar prayogi dipun gladhi sesarengan kaliyan pasamuwan sadèrèngipun pangibadah kawiwitan. * Umat cecawis sacara pribadi. |

**TIMBALAN PANGIBADAH** (*lenggah*)

PL: Para sadhèrèk ingkang dipun tresnani Gusti. Minggu punika kita pahargya minangka minggu baptisanipun Gusti Yésus. Sacara taun liturgi, kita sampun mlebet ing minggu biasa. Pratandha minggu biasa kita ngginakaken warni ijem. Warni ijem nggambaraken gesang lan ngrembaka. Gesang wonten ing Sang Kristus ateges tuwuh salebeting sih-rahmati-Pun. Sumangga kita jumeneng lan mlebet ing pangibadah punika tuwin ngunjukaken pamuji ngrepekaken Kidung: KPJ 298 GUSTI KULA MAHATRESNA

U:(*ngidungaken KPJ 298*) **KPJ 298 GUSTI KULA MAHATRESNA**

**1**

Gusti kula Mahatresna,

Juru Pangèn utami;

kanthi setya

pangreksanya,

mrih gesang kula suci.

**2**

Manah sisah dados bingah,

wit Gusti kang mberkhai.

Nadyan rempu miwah semplah,

nggih Gusti kang ngrimati.

**VOTUM** (*jumeneng*)

PS: Pangibadah punika katindakaken awit pitulunganipun kita wonten ing Gusti ingkang nitahaken langit lan bumi.

U: (*ngidungaken: Amin*) **Amin, Amin, Amin.**

**SALAM** (*jumeneng*)

PS: Gusti Allah nunggila ing panjenengan sadaya!

U: **Nunggila ing panjenengan ugi**.

**ATUR PAMBUKA** (*lenggah*)

PL: Kénging punapa Gusti Yésus ngersakaken dipun baptis déning Yokanan Pambaptis? Miturut panampining jagad, bab punika karaos anèh. Baptisan ingkang kaladosaken Yokanan kanggé pangapuntening dosa. Gusti Yésus ngersakaken baptisan mboten amargi Panjenenganipun dosa. Lumantar baptisan, Gusti Yésus mbabaraken béla raosipun dhateng manungsa ingkang dosa. Béla raos wujud angraosaken tetanggelan ingkang sami. Lumantar baptisani-Pun, Gusti Yésus mulangaken gesang salebeting béla raos supados gesang punika tuwuh ngrembaka sesarengan wonten ing sih-rahmati-Pun.

U: (*Ngidungaken KPJ 141*) **KPJ 141 TIYANG PITADOS**

**1**

Tiyang pitados tentrem gesangnya,

yèn nunggil Sang Pamarta.

Panggah seger kadya epang

lamun ing witira.

Reff.T tyang kang tansah manut rèhing Gusti

amung begja kang pinanggya.

Binerkahan siyang lan ratri

lestantun rineksa.

**2**

Tiyang pitados gesang lestari, lamun nunggil lan Gusti.

Kadya epang lan wohira, yèn nunggil ing witnya.

Reff.: .......

**PANGAKENING DOSA** (*lenggah*)

PS: Para sadhèrèk ingkang kinasih, ing madyaning gesang punika, pinanggih manéka patrap, klèntu, kalépyan lan dosa dados sandhanganing gesang. Gusti Allah nimbali kita supados mratobat. Ing ngarsanipun Gusti Allah, sumangga kita ngakeni dosa (*umat ndedonga pribadi kalajengaken déning PS*).

Dhuh Gusti, kawula manungsa ingkang dosa. Apuntenana kawula. Namung dhumateng Paduka kawula nyuwun sih-rahmat awit Paduka punika Gusti Allah ingkang Mahaasih. Wonten ing sihipun Gusti Yésus Kristus kawula ndedonga. Amin.

**KIDUNG PANGAKENING DOSA** (*lenggah*)

U: (*ngidungaken KPJ 53*) **KPJ 53 KAPYARSI GUSTI NIMBALI**

**1**

Kapyarsi Gusti nimbali, "Hé, wong kamomotan,

mareka lan mbukak ati nampi pangluwaran!"

Kula ngayom maring Gusti, dyan ayem sejati,

awit tansah binerkahan, sinung karaharjan.

**2**

Kapyarsi Gusti nimbali, "Wong ngelak, mareka,

ngombé banyu panguripan kang saka ing swarga'

Kula ngungsi maring Gusti, sinunga Roh Suci.

tinuntun mrih mursid yekti, tresna mring sesami.

**3**

Kapyarsi Gusti nimbali, "Wong dosa, mareka,

nampanana kurban suci, rah, srira sampurna!"

Kula pasrah maring Gusti, kalis saking pati,

wah ingangkat putrèng Allah, lantaraning berkah.

**PAWARTOS SIH-RAHMAT** (*jumeneng*)

PS: Gusti Allah tansah anggatosaken kita, satemah Gusti Yésus Sang Putra, Putraning Allah sumadya nampèni baptisan kadosdéné manungsa dosa, awit baptisan punika tandha pamratobat. Tumrap tiyang ingkang tumemen mratobat lan pitados dhumateng Gusti, Gusti karenan paring pangapunten tumrap dosa lan kalepatan kita. Pangandikanipun Gusti wonten ing Galati 3:26-29 ngendika,

“Sabab marga saka pracaya marang Gusti Yésus Kristus kowé padha dadi putrané Gusti Allah. Awit kowé kabeh, kang padha kabaptis ana ing Sang Kristus, wus padha ngrasuk marang Sang Kristus. Ing bab iki ora ana wong Yahudi utawa wong Yunani, ora ana batur tukon utawa wong mardika, ora ana lanang utawa wadon, awit kowé kabeh padha dadi siji ana ing Sang Kristus Yésus. Mangka yèn kowé kagungané Sang Kristus, ateges kowé padha dadi trahing Rama Abraham lan padha dadi ahli waris miturut prasetya.”

Makaten pawartos sih-rahmat saking Gusti.

U: **Puji sokur konjuk Gusti!**

(*umat sesalaman lan pratéla* ***“tentrem rahayu”***)

**KIDUNG PAMUJI**

U: (*ngidungaken KPJ 162*) **KPJ 162 KATUR NGARSA PADUKA, GUSTI**

**1**

Katur ngarsa Paduka, Gusti sawetahing gesang kula.

Jiwa lan raga kula mugi aso nèng asta Paduka.

Manah kula tansah lipura, sumaos mring Kang Maha kwasa.

Amin

**2**

Srana Gusti kawula Yésus, Paduka paring Panebus.

Tresna miwah suka-pirena Paduka srahken mring kula.

Lamun tiyang purun ngakeni, Paduka tansah dipun lari.

**3**

Katresnanta Paduka, Gusti wonten ing Yésus kawedhar.

Kula pasrah kang trusing ati, sumarah kalayan lejar.

Kula sèstu rumaos begja linubèran rahmat Paduka.

**PALADOSAN SABDA** (*lenggah*)

PS: (*mimpin pandonga épiklése*)

Waosan kapisan

L: Waosan kapisan saking: **Yésaya 43:1-7**

Makaten Pangandikanipun Gusti.

U: **Puji sokur konjuk Gusti!**

Mazmur Tanggapan

L: Sumangga kita nanggapi pangandikanipun Gusti wau kanthi maos **Jabur 29** (*saged kakidungaken).*

Waosan kaping kalih

L: Waosan kaping kalih saking: **Lelakoné Para Rasul 8:14-17**

Makaten pangandikanipun Gusti

U: **Puji sokur konjuk Gusti!**

Pamaosing Injil

PS: Waosan Injil kita waos saking Injilipun Gusti Yésus Kristus miturut **Lukas 3:15-17, 21-22**

Makaten Injilipun Gusti Yésus Kristus. Ingkang rahayu inggih punika ingkang mirengaken pangandikanipun Gusti lan ngèstokaken. Haléluya!

U: (*ngidungaken: Haléluya*) **Haléluya.**

**KHOTBAH**

PS: “Baptisanipun Gusti Yésus Minangka Béla Raosipun Allah”

**Wekdal ening**

**PANDONGA SYAFAAT** (*lenggah*)

PF: *(mimpin padonga syafaat)*

**PANGAKEN PITADOS** (*jumeneng*)

P: Sesarengan umatipun Gusti ing wekdal kapengker, samangké lan ing mangsa ngajeng, sumangga kita mratélakaken pangaken kita kanthi sesarengan ngucapaken Pangaken Pitados Rasuli.

U: (*sesarengan ngucapaken* ***Pangaken Pitados Rasuli***)

**PISUNGSUNG** (*lenggah*)

P: Kanthi katresnan, kita aturaken panuwun kita sesarengan sarana ngempalaken pisungsung. Sabdanipun Gusti ngèngetaken, “Padha ngunjukna panuwun ing sabarang kang tinemu, awit iku kang dikarsakaké déning Gusti Allah ana ing Sang Kristus Yésus tumrap kowé. (1 Tesalonika 5:18).

**KIDUNG PISUNGSUNG**

U: (*ngidungaken KPJ 171*) **KPJ 171 MANGGA SAOS PISUNGSUNG**

**1**

Mangga saos pisungsung mring Allah

Maagung krana gunging sihrahmat

kang luber tan kendhat

**2**

Misungsung kanthi loma cihnaning panuwun,

de gesang tansah begja wit Allah kang nuntun.

**3**

Bandha, arta pethingan kang katur mring Gusti,

bludaging kabingahan wit berkah tan sepi.

**PANDONGA PISUNGSUNG** (*jumeneng*)

P: (mimpin pandonga pisungsung)

**KIDUNG PANGUTUSAN** (*jumeneng*)

U: (*ngidungaken KPJ 439*) **KPJ 439 ING JAGAD KANG PETENG**

**1**

Ing jagad kang peteng krana dosa

kathah tyang kang nggresula

Karana panandhang, samya nggresah

miwah semplah ing manah.

Reff.: Sumangga, Gusti, ngagem kawula,

mrih ngengetna para kanca

sengkut makarya nglawan godha,

dadosa berkah tumrap tyang kathah

**2**

Angundhangna sih rahmaté Gusti

kanthi setya nglampahi;

margining luwar saking sangsara,

temah samya raharja

Reff.: .......

**3**

Ngundhangna Injil Kratoning Swarga,

kinanthia pandonga,

mrih luwar saking kwasaning dosa,

wah gesangnya sembada

Reff.: .......

**PANGUTUSAN** (*jumeneng*)

PS: Gusti Yésus kabaptis awit béla raosipun. Enerna manah panjenengan dhumateng Gusti.

U: **Kawula ngeneraken manah dhumateng Gusti**.

PS: Sumanggema dados seksi kanthi katresnan lan béla raos dhateng sesami

U: **Kanthi kebak ing panuwun, kawula dados seksi kanthi béla raos lan katresnan**

PS: Saosa pamuji dhumateng Gusti lumantar gesang panjenengan

U: **Pinujia Gusti Sang Sumber sadaya sumber**

**BERKAH** (*jumeneng*)

PS: Pinujia Gusti Allah lan Ramané Gusti kita Yésus Kristus, kang wus mberkahi kita ana ing Sang Kristus kalawan sarupané berkah kasukman kang ana ing swarga. (Éfesus 1:3). Gusti Allah Sang Rama, Sang Putra lan Sang Roh Suci ngrengkuh gesang panjenengan (kita) supados panjenengan (kita) sembada lan dados margining berkah. Amin.

U: (*ngidungaken Haleluya, Amin*)

**Haléluya** (5x), **Amin** (3x)

[WSN-tk]

🕮

“BAHAN PANYURAOS KITAB SUCI”

**Bahan ingkang kaladosaken ing buku menika**

**saged kaolah kajumbuhaken kaliyan kawontenan saha kabetahanipun gréja utawi pasamuwan sapanggénan.**

Netepi Janji 🙦0🙤

**BAHAN**

**PANYURAOS KITAB SUCI 1**

*Nggegilut Mangsa Advèn*

Waosan:

Yérémia 33:14-16

**Ancas:**

1. Pasamuwan kaajab saged nyebataken wohing panggegiluting dhiri bab prasetyaning Allah ingkang temtu badhé kelampahan/kajangkepi.
2. Pasamuwan saged ngendikakaken pangertosan imanipun bilih prasetyaning Gusti bab karawuhanipun ingkang angka kalih punika temtu kelampahan/kajangkepi.
3. Pasamuwan nuladha Gusti, tansah setya netepi janjinipun dhateng sesami minangka wujuding imanipun dhumateng Gusti.

**Dhedhasaring Pamanggih**

Tetembungan “Janji adalah hutang” asring kita pireng ing gesang padintenan. Tetembungan punika ngémutaken kita bilih saben janji punika kedah dipun jangkepi. Janji ingkang mboten dipun jangkepi sinebat ngapusi. Tumindak ngapusi punika ngrisak pasrawungan. Kejawi punika, tumindak ngapusi ingkang sampun dados padatan ugi badhé ngrisak watakipun tiyang. “Janji adalah hutang” nandhesaken bilih menawi setunggaling tiyang ingkang janji punika nembé ngampil utawi nyambut dhateng tiyang ingkang dipun janjèni. Kados déné pranatan limrah, bilih sambutan punika kedah dipun wangsulaken, mekatena ugi tumraping janji ingkang sampun kalairaken.

Ing Kitab Suci kathah ayat ingkang ngendikakaken bab janji utawi prasetyanipun Gusti dhateng para umat. Salah setungalipun ing Kitab Yérémia 33:14-16. Ing ngriku kapratélakaken bilih ing titi wancinipun mangké Gusti Allah badhé nuhoni prasetyanipun. Minangka Allah ingkang Adil, Panjenenganipun mboten badhé mblénjani janji. Bab ingkang prelu dipun lampahi déning para kagunganipun, inggih punika tumemen lan sumanggem anggènipun rumanti jangkeping janji. Sikep ingkang tumemen lan sumanggem minangka pérangan ingkang baken ing salebeting para umat rumanti jangkeping prasetyanipun Gusti. Kanthi sikep punika umat badhé sangsaya kekah gesangipun.

Ing Minggu Advèn I punika, kita badhé nyinau Pangandikanipun Gusti bab Prasetyanipun. Salah setunggaling prasetyanipun Gusti inggih punika, bilih Panjenenganipun badhé rawuh malih ing bumi. Wondéné mbénjing punapa prasetyan punika badhé dipun jangkepi? Wonten ing Sang Kristus, Panjenenganipun sampun rawuh ing jagad punika. Rawuhipun Sang Kristus dados bukti jangkeping janji dhateng para umat ingkang sami nganti-anti rawuhipun Sang Mesih. Menawi samangké, Panjenenganipun prasetya badhé rawuh malih ing pungkasaning jaman, prasetyanipun temtu dipun jangkepi. Ing ngriki kita sami kaatag supados tumemen lan sumanggem rumanti rawuhipun ingkang angka kalih punika.

|  |
| --- |
| **Lampahipun PKS**   * PKS saged kawiwitan kanthi ngaturaken ancasing PKS * Pasamuwan kaajak ngrembag purwakaning pirembagan kados ingkang sampun kacawisaken ing bahan punika. |

**Purwakaning Pirembagan – Andum Pengalaman**

1. Kados pundi tanggapan panjenengan nalika manggihaken tiyang ingkang sampun janji nanging mboten naté dipun jangkepi?
2. Saking Kitab Suci, kita mangertos wonten kathah janji lan prasetyaning Allah dhateng para umatipun. Miturut panjenengan, kénging punapa Gusti Allah kedah maringaken prasetyanipun dhateng para umatipun?

**Mirengaken Sabda**

*(pasamuwan kaajak maos Kitab Yérémia 33:14-16, kalajengaken maos andharan)*

Kitab Yérémia 33 minangka kalajengan saking pameca bab paukuman lan pulihing umat awit pakaryaning Gusti Allah tumraping bangsa Israèl. Nalika semanten Yèrusalèm kakepung déning mengsah lan Nabi Yérémia kinunjara ing plataraning pajagan (ay. 1-13). Nabi Yérémia ngundhangaken pameca bab punapa ingkang badhé dipun alami déning para umat. Nabi Yérémia ngendikakaken bilih Umat badhé kawangun déning Allah. Umat badhé ngalami paukuman awit dosa durakanipun dumateng Gusti Allah. Éwa semanten, Gusti Allah tetep badhé mitulungi umat kagunganipun. Gusti Allah badhé paring pulih lan nucèkaken umat saking dosa ingkang sampun dipun lampahi. Gusti Allah badhé paring pangapunten lan miwiti prasetyanipun malih dhateng para umat ing mangsa ingkang badhé dhateng.

Wiwit ing sakawit timbalanipun, Gusti Allah paring jejibahan dhateng Nabi Yérémia, inggih punika “mbedhol lan ngrubuhaken, ngrusak lan nggempuri, apadéné mbangun lan nandur” (Yér. 1:10). Punapa tegesipun jejibahan “mbedhol lan ngrubuhaké... apadéné mbangun lan nandur”? Lumantar nabi Yérémia pawartos paukuman kaundhangaken (mbedhol lan ngrubuhaké). Nanging sinarengan kaliyan punika ugi wonten prasetya paring pulih saking Gusti Allah (mbangun lan nandur).

Lumantar Kitab Yérémia 33:12, kita saged mangertosi kawontenanipun bangsa Israèl nalika Gusti Allah mulihaken kawontenanipun. Ayat 12 nggambaraken bilih ing wewengkon ingkang sadèrèngipun minangka gempuran - tanpa manungsa lan kéwan, kadya kitha mati – ing ngriku badhé wonten tandha-tandha ingkang gesang. Kagambaraken bilih kitha-kitha punika badhé tuwuh pasamunan ingkang kebak suketipun lan dados papaning para pangèn mlégungaken ménda-méndanipun. Gambaran punika mratélakaken bilih ing kitha-kitha mati wau badhé muncul tandha-tandha wontenipun ingkang gesang. Malahan ing Yérémia 33:11, kagambaraken ugi kawontenan ingkang mbingahaken, ingkang badhé dipun alami déning tiyang ingkang dedunung (*penduduk*) ing kitha Yérusalèm. Ing kitha punika sewaunipun sepi mamring tanpa manungsa, “bakal keprungu manèh sabawaning kabungahan lan sukarena, swaraning pengantèn lanang lan wadon,” Inggih mekaten gambaran anggènipun Gusti Allah paring pulih tumrap umat kagunganipun.

Ing ayat 14-16, pangandikanipun Gusti mratélakaken malih, “Lah, bakal tumeka ing mangsané anggoningSun bakal nuhoni prasetya, kang Sunparingaké marang tedhak turuné Israèl lan Yéhuda...Ingsun bakal nuwuhaké Trubusing kaadilan tumrap Dawud, kang bakal nindakaké kaadilan lan kabeneran ana ing nagara. Ing wektu iku Yéhuda bakal linuwaran lan Yérusalèm uripé bakal tentrem...”

‘Trubusan’ punika nggambaraken bab ingkang gesang. Munculipun trubusan dados tandha bilih gesang ingkang anyar sampun kawiwitan. Menawi kita maspadakaken thukul lan tuwuhipun tetaneman, mila kita badhé nitik bilih tetaneman punika gesang nalika kita manggihaken trubusanipun. Ing mangsa sekar, trubusan-trubusan ingkang anyar lan kiyat badhé muncul saking pok-pokanipun wit anggur, najan ing mangsa asrep kawéstingal kados sampun mati. Inggih kados mekaten gambaranipun prasetyaning Allah. Ing titi wancinipun, prasetya punika badhé jinangkepan lan badhé muncul kawontenan gesang ingkang anyar, ingkang kawontenanipun béda sanget kaliyan kawontenan sadèrèngipun.

**Kalajenganing Pirembagan – Methik Makna Saking Pengalaman Sacara Anyar**

1. Samangké, para kagunganipun Gusti lumebet ing Minggu Advèn I. Gusti Allah prasetya badhé rawuh ingkang angka kalih. Prasetyanipun temtu kelampahan/kajangkepi. Minangka pendhèrèkipun Gusti, punapa ingkang panjenengan mangertosi bab prasetya badhé rawuhipun Gusti ingkang angka kalih?
2. Punapa sikep utawi patrap ingkang kedah dipun lampahi déning para umat ing salebeting rumanti jangkepipun prasetyaning Allah punika?

**Nganyaraken Gesang – Patrap Ing Saben Dintenipun**

1. Ing gesang padintenan, kita asring nélakaken janji dhateng sesami. Punapa ingkang kedah dipun lampahi supados janji saged kajangkepi?
2. Sasampunipun ngraos-ngraosaken prasetyaning Allah ingkang tansah dipun jangkepi, punapa ingkang badhé panjenengan lampahi kanggé nuwuhaken iman dhumateng Gusti?

*Prasetyaning Gusti kadya lintang; sangsaya peteng ing dalu sangsaya padhang cahyanipun.*

(David Nicholas)

[WSN-ip]

Tetep Waspada

🙦0🙤

**BAHAN**

**PANYURAOS KITAB SUCI 2**

*Nggegilut Mangsa Advèn*

Waosan:

Filipi 1:3-11

**Cecala**

Wonten tetembungan ingkang nyebataken mekaten, bilih saèstu langkung angèl rumeksa tinimbang nalika ngudi ngasilaken. Punapa panjenengan sedaya sarujuk kaliyan tetembungan punika? ***(Pasamuwan dipun aturi wekdal kanggé nélakaken pemanggihipun)***

Samngké kita badhé sesarengan sinau saking Serat Kintunanipun Rasul Paulus dhateng Pasamuwan ing Filipi. (***Pasamuwan kaajak maos Filipi 1:3-11***).

Pasamuwan Filipi punika pasamuwan ingkang saé. Pasamuwan sami sengkut ing peladosan lan sami nyengkuyung ing pangundhanging pawartos Injil. Nanging mekaten, pasamuwan Filipi mboten kepareng énggal rumaos sampun cekap jejibahanipun, lajeng sami léna. Pasamuwan kedah tansah waspada supados punapa ingkang sampun saé saged tansah dipun reksa lan malah sageda kaindhakaken malih.

**Andharan Cekak Filipi 1:3-11**

Kados déné jejer ingkang kaparingaken déning Lembaga Alkitab Indonesia (LAI), paling mboten wonten kalih bab ingkang penting, ingkang kepareng dipun pratélakaken déning Rasul Paulus ing waosan punika. **Sepisan**, pangucap sokur awit kawontenanipun pasamuwan Filipi. Punapa ingkang ndadosaken Rasul Paulus tansah ngaturaken pangucap sokur? Ayat 5 mratélakaken, “*Aku ngunjukaké panuwun marang Allahku marga saka anggonmu padha tetunggalan ing bab Kabar Injil wiwit ing dina wiwitan nganti sapréné.*”. Rasul Paulus ngucap sokur krana pasamuwan Filipi tansah ndhèrèk nyengkuyung ing pangundhanging pawartos Injil. Serat punika kakintunaken kinten-kinten sedasa tahun sasampunipun pawartos Injil wiwit kaundhangaken ing Filipi. Tegesipun, selami punika pasamuwan Filipi, ingkang kagolong taksih anèm tansah ndhèrèk sengkut ing pakaryan pangundhanging pawartos Injil. Pasamuwan Filipi asring paring pambyantu dhateng kiprahing peladosanipun Rasul Paulus. (Filipi 4:10-18), lan ugi dhateng para sedhèrèk ing Yérusalèm (II Korinta 8:1-5). Pasamuwan mboten namung kèndelan kémawon lan nengga gumrégahipun tiyang sanès, nanging pasamuwan pranyata wantun miwiti lan malah maringaken patuladhan. Malah-malah, pasamuwan Filipi punika anggènipun paring pambyantu nglangkungi tumrap kekiyatanipun piyambak, sanajan kawontenanipun pasamuwan taksih wonten ing kecingkrangan.

Kejawi awit saking kasetyan lan kamirahaning manahipun pasamuwan Filipi, Rasul Paulus ugi ngucap sokur krana kapitadosanipun pasamuwan ingkang kekah. Gusti Allah ingkang sampun miwiti pakaryan ingkang saé ing satengahing gesangipun pasamuwan Filipi, badhé tansah nglajengaken pakaryan punika ngantos dumugi rawuhipun Sang Kristus Yésus. (Filipi 1:6). Rasul Paulus yakin, menawi pasamuwan Filipi badhé tansah kasagedaken ndhèrèk ing pakaryan peladosan lan pangundhanging pawartos Injil ing wekdal-wekdal badhé dhateng, malah ngantos Sang Kristus rawuh malih.

**Ingkang angka kalih**, ingkang kaemot ing waosan punika inggih pandonganipun Rasul Paulus kanggé pasamuwan Filipi. Kanthi suka bingah, Rasul Paulus ndedonga kanggé pasmuwan ingkang karenan ing manahipun. Saking pandonga punika, ketingal bilih wonten sesambetan ingkang caket lan raket ing antawising Rasul Paulus kaliyan pasamuwan Filipi. Ing pandonganipun Rasul Paulus ngunjukaken pangajeng-ajengipun lan panyuwunanipun, “Muga-muga katresnanmu saya mundhak-mundhaka ing pangawruh kang bener lan ing sarupaning pangretèn, satemah kowé padha bisa milih apa kang becik, supaya kowé padha dadia resik lan ora cacad ngarepaké dinané Sang Kristus, padha kapenuhan wohing kabeneran pakaryané Gusti Yésus Kristus minangka kamulyan lan pangalembananing Allah..” (Filipi 1:9-11). Rasul Paulus ndedonga supados pasamuwan Filipi mboten namung kasagedaken andum katresnan, nanging ugi sangsaya dipun jangkepi kanthi kawicaksanan lan pangertosan. Rasul Paulus ngersakaken bilih sedaya tumindak saé lan pisungsunging pasamuwan punika tansah linandhesan kayektosan lan manah ingkang tulus. Sampun ngantos tumindak saé punika dipun lampahi kanthi panggrundel punapa déné panggresah (Filipi 2:14). Rasul Paulus ugi ngajab supados pasamuwan Filipi “*dipadha sarujuk, tunggal katresnan, tunggal budi, tungal sedya, sepi ing pamrih utawa pangalembana kang tanpa guna.*” (Filipi 2:2-3). Kanthi mekaten, tumindak saé ingkang dipun lampahi mboten muspra. Pramila Rasul Paulus ugi ndedonga supados pasamuwan Filipi mboten kacirèn lan tanpa cacad ngantos dumugi rawuhipun Sang Kristus Yésus ingkang angka kalih.

**Pokok-Pokok Pirembagan:**

1. Kasaénan punapa ingkang saged panjenengan tuladhani saking gesangipun pasamuwan Filipi? Mugi kaparingan katrangan!
2. Punapa kémawon tantangan ingkang panjenengan adhepi ing salebeting mujudaken gesang ingkang tanpa cacad nungka rawuhipun Gusti Yesus? Mugi kaparingan katrangan!
3. Punapa ingkang perlu panjenengan tindakaken kanggé ngawékani tantangan wau (mirsanana pitakènan angka 2)?

[ERY-ip]

🕮

Pamratobat Minangka Tuking Kabingahan

🙦0🙤

**BAHAN**

**PANYURAOS KITAB SUCI 3**

*Nggegilut Mangsa Advèn*

Waosan:

Filipi 4:4-7

**Ancas:**

1. Pasamuwan sageda sami déné andum pengalaman ing bab pitobat minangka tuking kabingahan.
2. Pasamuwan nglampahi gesang padintenan ing salebeting pamratobat minangka tuking kabingahan ing gesangipun.

**Dhedhasaring Pamanggih**

Kabingahan punika minangka bab ingkang penting tumraping manungsa. Kabingahan mbereg saben tiyang ngraosaken dhirinipun gesang kanthi saé, gadhah pangajeng-ajeng lan dados kekiyatan ing satengahing ngadhepi sawernaning kawontenan. Tiyang ingkang gesangipun ngraosaken kabingahan badhé tansah grengseng ngranggèh cita-citanipun. Tiyang punika badhé gadhah *optimisme* utawipangajeng-ajeng saé kanggé mujudaken cita-citanipun. Kawontenan punika badhé kosok wangsul kaliyan kawontenanipun tiyang ingkang mboten ngraosaken kabingahan. Wontenipun namung loyo, nglokro, ketingal sisah, sayah, tanpa daya kanggé ngudi pangajeng-ajengipun.

Tiyang ingkang gesangipun tansah bingah ketingal saking gesangipun. Tandha ingkang paling gampil kanggé niti tiyang ingkang bingah inggih punika wontenipun èsem ing pasuryanipun. Èseman ingkang kados punapa? Awit wonten tiyang ingkang sajak mèsem ning kaliyan manah ingkang mangkel. Èseman kados mekaten mboten ngetingalaken kabingahan. Kita badhé rumaos mboten sekéca ing manah nalika pinanggih kaliyan tiyang ingkang mèsem ning manahipun mangkel. Kabingahan kawistingal saking èsem ingkang tulus, ingkang thukul saking telenging manah. Pramila nalika tiyang manggihaken satunggaling tiyang mèsem kanthi tulus, mesthi badhé ngraosaken kumudu-mudu mèlu mèsem. Kabingahan dados sumebar.

|  |
| --- |
| **Lampahipun PKS**   * PKS saged kawiwitan kanthi ngaturaken ancasing PKS * Pasamuwan kaajak ngrembag purwakaning pirembagan kados ingkang sampun kacawisaken ing bahan punika. |

**Purwakaning Pirembagan – Andum Pengalaman**

1. Saking pengalaman saben dinten, kedadosan punapa kémawon ingkang njalari panjenengan ngraosaken bingah?
2. Miturut panjenengan, punapa wonten gandhèng-cènèngipun antawising pamratobat lan kabingahan? Mugi karsaa andum pengalaman bab pamratobat ingkang mbèkta kabingahan!

**Mirengaken Sabda**

(*Pasamuwan kaajak maos Serat Filipi 4:4-7, kalajengaken maos andharan*)

Rasul Paulus pratéla, *”Padha tansah bungah-bungaha ing sajroning Gusti! Dakpindhoni manèh pituturku: Padha bungah-bungaha!”* (Filipi 4:4). Nalika Rasul Paulus pratéla: *padha tansah bungah-bungaha* *ing sajroning Gusti!* Saèstunipun gesanging Rasul Paulus nembé mboten wonten ing kawontenan ingkang nengsemaken, ing kabegjan (*keberuntungan*), ing kasembadan (*keberhasilan*), ing kauntungan (*kesuksesan*), mboten! Rasul Paulus nembé ing kawontenan gesang ingkang sarwi angèl lan rekaos. Panjenenganipun pancèn asring ngadhepi kawontenan gesang ingkang rekaos. Ing kitha Filipi, Rasul Paulus ngraosaken rekaosing gesang, ing antawisipun:

1. Rawuhipun ing kitha Filipi kanggé nggelaraken Injil nampi ancaman lan malah katundhung déning sagolongan tiyang (Kis. 16:2). Dipun tundhung punika mboten ngremenaken. Tiyang ingkang katundhung punika padatan badhé rumaos dhirinipun mboten aos. Akibatipun, kabingahanipun ugi ical.
2. Rasul Paulus mboten namung katundhung. Panjenenganipun wongsal-wangsul dipun sakiti, dipun lebetaken ing pakunjaran ingkang paling lebet lan sukunipun dipun belok (*dipasung*). Kinunjara ing papan ingkang lebet punika kawontenanipun singup, peteng lan atis. Kamangka ing sisih sanès, kawontenan kesehatanipun Rasul Paulus asring mboten saé. Punika kawontenan ingkang mboten ngremenaken sanget.

Mboten namung ing Filipi, ing kitha sanes, kados déné ing kitha Rum, Rasul Paulus ugi ngalami pametek ingkang awrat. Panjenenganipun kinunjara kanthi pawadan ingkang mboten cetha. Saking pakunjaran punika Rasul Paulus mireng kabar bab kawontenaning pasamuwan ingkang ngalami mawerni-wernining kasangsaran. Inggih dhateng pasamuwan ingkang nembé ngalami kasangsaran punika, Rasul Paulus pratéla, *”Padha tansah bungah-bungaha ing sajroning Gusti!”* Lan katandhesaken malih, *“Dakpindhoni manèh pituturku: Padha bungah-bungaha!”*

Kanggé ngadhepi kawontenan gesang ingkang awrat, padha bungaha! Menawi dipun raos-rosaken kanthi bebles, tetembungan punika ngemu teges ingkang lebet. Kasangsaran, menawi dipun tanggapi kanthi manah ingkang sedhih badhé ndadosaken gesang sangsaya ndlarung ing panglemprek. Gesang ingkang kebak tantangan menawi dipun tanggapi kanthi pepesing manah, inggih badhé ngicalaken *optimisme* (pangajeng-ajeng saé).

Saking pundi tuking kabingahan punika? Rasul Paulus ngémutaken, “*Ing sajroning Gusti!*” Tetembungan ing sajroning Gusti punika menawi dipun titi kanthi lebet, tegesipun *“krana Gusti, déning Gusti”* (*en kurio).* Rasul Paulus tetep ngraosaken bingah mboten karana panjenenganipun punika remen ing kasangsaran. Panjenenganipun tetep bingah sanajan ing salebeting pakunjaran ingkang singup, peteng lan atis. Panjenenganipun tetep bingah ing sadhéngah kawontenan awit krana ing ngriku wonten Gusti Allah. Gesang ingkang tinunggil déning Gusti badhé mbludakaken raos bingah ing dhirinipun, ing kawontenan kados punapa kémawon, kalebet ing salebetipun pamratobating gesang. Pamratobat ingkang dipun lampahi kanthi suka bingah nukulaken kesadharan dhiri bilih manungsa punika sanès pribadi ingkang sarwi saged punapa kémawon. Manungsa ing salebeting karingkihanipun, merlokaken sih rahmat supados saged mujudaken gesang ingkang laras kaliyan marginipun Allah. Pamratobat ingkang dipun lampahi kanthi suka bingah ugi nglairaken woh-wohing pamratobat. Woh-woh punika mawujud lumantar gesang ingkang jujur, remen andum berkah, kebak pangucap sokur lan raos cekap, mratélakaken béla raos lan pangalembana dhateng sesami, sarta mawujud ing patrap gesang ingkang linandhesan semangat nggelaraken Injil.

Ing Minggu advèn kaping tiga punika, kita kaajab ngresepi, bilih pamratobat saged dados tuking kabingahan linandhesan sabdanipun Gusti. Nalika kita nampèni tuking kabingahan punika ing salebeting gesang, kabingahan punika badhé nyrambahi sauruting gesang kita lan nguwohaken piguna ingkang ageng tumraping gesang. Woh punika kados ingkang dipun ngendikakaken Rasul Paulus, *“Kabecikanmu iku disumurupana ing wong kabèh. Gusti wus celak! Aja padha nyumelangaké bab apa baé, nanging padha lairna sakèhing pepénginanmu marang Gusti Allah ing pandonga lan panyuwun kalawan caos sokur. Temahan tentrem-rahayu kang saka ing Gusti Allah, kang ngungkuli saliring budi, bakal rumeksa marang ati lan pangangen-angenmu ana ing Sang Kristus.”* (Filipi 4:5-7).

Pérangan punika menawi dipun andharaken, badhé kapanggihaken makna ingkang mekaten:

* Kabecikan saged dipun tembungaken kanthi tembung sanès, kados to kesabaran, kawigatosan, lan katemenan. Tiyang-tiyang ingkang gesangipun kebak ing kabingahan badhé andum kabingahanipun dhateng sesami. Pramila, kabecikan ingkang sinèksènan déning kathah tiyang punika sanès wujuding pamèr, nanging ngetingalaken cara gesang ingkang *otomatis*.
* Gusti wus celak. Punapa sambetipun antawising kabecikan kaliyan tembung Gusti wus celak? Abinéno (2009), nafsiraken mekaten: Krana Gusti sampun celak, inggih bab punika ingkang ndadosaken pasamuwan manggihaken kabingahan lan gesang ing kabecikan kaliyan sedaya tiyang.
* Aja padha nyumelangaké bab apa baé, nanging padha lairna sakèhing pepénginanmu marang Gusti Allah ing pandonga lan panyuwun kalawan caos sokur. Kuwatir, minangka sikep ingkang ngrisak kabingahan. Supados kuwatir punika sirna, kedah pasrah sumarah dhumateng Gusti, ingkang kawujudaken kanthi pandonga. Sedaya prekawis saged kaaturaken dhumateng Gusti Allah.
* Temahan tentrem-rahayu kang saka ing Gusti Allah, kang ngungkuli saliring budi, bakal rumeksa marang ati lan pangangen-angenmu ana ing Sang Kristus. Para umat kagunganipun Gusti ingkang ing gesangipun mratélakaken punapa ingkang kinersakaken Rasul Paulus ing ayat 4-6, namung tentrem rahayu ingkang badhé tansah rumeksa ing gesangipun.

Pamratobat dados tuking kabingahan karana ing pamratobat, para umat sami mbuka dhiri kanggé tansah sesambetan kaliyan Gusti. Sesambetan kaliyan Gusti ndadosaken umat sangsaya rumaos kabereg nglampahi sedaya ingkang dados karsanipun.

**Kalajenganing Pirembagan – Methik Makna Saking Pengalaman Sacara Anyar**

1. Sasampunipun mirengaken andharan bab pamratobat minangka tuking kabingahan saking Serat Filipi 4:4-7, pengalaman anyar punapa ingkang saged panjenengan pethik? Karsaa andum pengalaman punika kaliyan pasamuwan sedaya!
2. Miturut panjenengan, kados pundi sambetipun kabingahan kaliyan rawuhipun Gusti ingkang angka kalih?

**Nganyaraken Gesang – Patrap Ing Saben Dintenipun**

Sasampunipun ndhèrèk ing Panyuraos Kitab Suci punika, punapa ingkang badhé panjenengan tindakaken kanggé mujudaken pamratobat ingkang ndhatengaken kabingahan ing gesang padintenan?

[WSN-ip]

🕮

Saking Guwa Garba ingkang kebak katresnan

🙦0🙤

**BAHAN**

**PANYURAOS KITAB SUCI 4**

*Nggegilut Mangsa Advèn*

Waosan: Jabur Masmur 145:8-21

**Patrapipun Ngladosaken Panyuraos Kitab Suci**

* Langkung rumiyin ngaturaken péranganing Cecala Pambuka dhumateng pasamuwan.
* Kasuwun pasamuwan maos Jabur Masmur 145:8-21 sesarengan kanthi sesautan.
* Ngandharaken Katrangan Ringkes Jabur Masmur 145:8-21.
* Salajengipun ngaturi wekdal dhateng pasamuwan karsaa maos ing salebeting manah Jabur Masmur 145:8-21, wongsal-wangsul anggènipun maos ing salebeting manah ngantos manggihaken péranganing ayat ingkang ndadosaken kawigatosan.
* Wusana makaten, ngaturi wekdal kagem pasamuwan jlèntrèhaken sacara ringkes péranganing ayat ingkang dados kawigatosan, lan nampi pamrayogi punapa déné tanggapan saking pasamuwan sanèsipun murih beblesing pangertosan.

**Cecala**

Tanggal 22 Dhésèmber dipun pèngeti minangka Hari Ibu. Wonten ing dinten tanggal 22 Dhésèmber punika, para laré lan ugi garwa sami mahargya lan nélakaken panuwun sokur dhumateng para ibu anggènipun sami kepareng ngrimati lan nggulowenthah kayuwananing brayat kalawan kebaking pambudi daya punapa déné pangurbanan. Sinaosa makaten, kanyataning sejarah mratélakaken bilih Hari Ibu punika boten ngemungaken bab pambudidayaning pawèstri minangka ibu kémawon, ananging ugi mratélakaken pambudidayaning para pawèstri anggènipun nggayuh kamardikan lan pambanguning bangsa Indonesia. Konggrès Perempuan Indonesia ingkang kapisan, katindakna ing tanggal 22 Desember 1928, mapan wonten Ngayogyakarta. Wonten ing pepanggihan punika, kridhaning para pawèstri anggènipun mratélakaken pawartos kabingahan, karaosaken minangka pérangan ingkang wigatos lan pangaji.

Nalikanipun ngrembag babagan kridhaning para pawèstri, pérangan punika boten ngemungaken mligi kanggé para pawèstri punapa déné para ibu kémawon, ananging ugi kagem sedayanipun. Mirungganipun anggènipun mawas sedaya prekawising gesang miturut pamawasing tiyang éstri satemah sageda darbéni wewatekan welas asih ingkang dados sipating Gusti Allah. Gusti Allah ingkang nresnani, ngayomi lan nggulowenthah yeyasaning Astanipun. Wondéné tembung basa Ibrani ingkang asring kaginakaken kanggé nélakaken sih piwelasipun Gusti Allah inggih punika *khèsèd (tresna asih; kesaénan)* lan *rahamim*. Wondéné *rahamim* magepokan kaliyan *rèhèm* ingkang ngemu pangertosan “rahim utawi guwa garba”. Pramila makaten, rahamim inggih punika tresna asihing Gusti Allah apindha guwa garbaning pawèstri. Guwa garba ingkang asipat “ngayomi, nggesangi, nuwuhaken, ngreksa lan nampèni ditanpa syarat, sarta nggémbol (mbekta wonten pundi kémawon). Inggih makaten katresnanipun Gusti Allah tumrap sedaya yeyasanipun. Apindha wohing wetengan *(janin)* ingkang boten saged gesang lan tuwuh tanpa guwa garbaning biyungipun, makaten ugi manungsa boten saged gesang tanpa sih katresnan guwa garbaning Gusti Allah.

Pakaryan kawilujenganing Gusti Allah ingkang sekedhap malih dipun riyadinaken wonten ing Natal, minangka bukti ingkang sanyata katresnanipun guwa garbaning Gusti Allah, ingkang kebabar ing wiyosan Ndalem Gusti Yésus Kristus ing satengahing jagad. Pakaryan kawilujengan ingkang sanyata agung lan mulya punika kawitanipun saking guwa garbaning pawèstri, kaparingaken kagem sedaya ingkang tumitah. Lumantar Jabur 145:8-21, kawula badhé nggegilut “Guwa Garbaning Allah Ingkang Kebak Katresnan”.

**Katrangan ringkes Jabur Masmur 145:8-21**

Jabur 145 kalebet ing jabur pamuji ingkang ngewrat pangalembana lan pamuji sokur kagem Gusti Allah. Wonten ing jabur punika kalawan cetha kasebutaken “Pepujian anggitané Prabu Dawud”. Wonten ing jabur punika, Prabu Dawud nglairaken kidunging pangalembananipun dhumateng Gusti Allah srana nyariosaken sipating Allah ingkang élok lan pandamel-pandamelipun ingkang agung. Pakaryanipun ingkang élok lan agung punika kaundhangna lumintu, gilir gumantos, turun-tumurun. Wiwit ing mangsa kapengker, samangké lan ing tembé.

Ayat 8, “Pangéran Yéhuwah punika ambek asih sarta welasan, sabar sanget saha ageng sanget sih-kadarmanipun.” Mratélakaken sipating Gusti Allah ingkang kebak ing sih piwelas. Sih piwelas ingkang kaparingaken tumrap sedaya ingkang tumitah (ayat 10: “sadaya ingkang Paduka titahaken punika sami badhé ngunjukaken panuwun dhumateng Paduka”). Wondéné ayat 8-9, nélakaken pérangan ingkang laras kaliyan Kitab Pangentasan 34:6-7, “Ing kono Pangéran Yéhuwah banjur tindak langkung ngarepé sarta nguwuh-uwuh: “Yéhuwah, Yéhuwah, iku Allah kang asipat welas lan asih, luwih déning sabar, gedhé kamirahané lan kasetyané, kang netepaké sih susetyané marang wong éwon, kang ngapura kaluputan, panerak lan dosa; nanging babar pisan ora ngalisaké wong kang salah saka ing paukuman, kang malesaké kaluputaning bapa marang anak-putuné, turun ping telu lan ping pat.” Saking pratélaning kapitadosan punika, kawistara sipating Allah ingkang kebak sih rahmat, pangapunten, sabar sarèh paramarta, asih tresna, kesaénan lan mreduli.

Ayat 10-13 nelakaken pamujining sokur saking para kekasihing Allah awit pakaryanipun Gusti ingkang sanyata élok wonten pagesanganipun lan kepareng badhé ngundhangaken kaluhuraning asmanipun Gusti. Laras kaliyan pratélaning pamuji sokur ing ayat 1-7 ingkang wosipun gunggung sih piwelasipun Gusti Allah ing sadhèngah mangsa. Wondéné ayat 14–21 mratélakaken kumandeling para pitados dhumateng prasetya lan sih rahmatipun Gusti. Mirunggan panjurung pitulunganipun Gusti tumrap tiyang ingkang katindhes lan kinaniaya. Pérangan punika kacetha wonten ing pamijining tetembungan menggah Gusti Allah ingkang minangka “Tetuwak”, “Ngegaraken asta lan paring tuwuk”, “Gusti Allah celak” lan “Gusti Allah ngreksa”. Péranganing pandamel ingkang nyasmitani sipating Gusti Allah ingkang kebak ing sih lan piwelas.

Ingkang punika, Jabur 145 saged dipun wastani kanthi trawaca menggah guwa garbaning Gusti Allah tumrap sedaya ingkang tumitah, ingkang mbetahaken kasantosaning gesang mligi saking Gusti Allah. Tanpa Gusti Allah, gesanging titah boten saged kebak/tuwuk. Kados ingkang sampun kaandharaken ing pambuka bilih kadosdéné wohing wetengan *(janin)* ing guwa garbanipun simbok, makaten ugi gesanging manungsa lan sedaya ingkang tumitah, tuwuh lan ngrembaka ing guwa garbaning Gusti Allah. Inggih wonten ing guwa garbaning Allah, sedaya yeyasanipun Gusti dipun tresnani, diadegaken, dipun gulowenthah, dipun ayomi lan dipun tuwuki kaliyan tresna-asih.

**Beblesing Pirembagan:**

1. Ayat pundi kémawon ing Jabur 145:8-21 ingkang nedahaken sipating guwa garbaning Gusti Allah? Mugi Katerangna!
2. Kados pundi katresnaning guwa garbaning Allah ingkang sampun karaosaken, mbereg kawula mbabaraken katresnaning guwa garbaning Allah punika kagem, sedaya titahipun Gusti Allah?
3. Mangga sami ngedumaken seserepaning pribadi menggah ayat ingkang dados kawigatosan *(berkesan)* saking Jabur 145:8-21!

[KA-aj]

🕮

**BAHAN**

**PANYURAOS KITAB SUCI 5**

Waosan: Éfesus 1:3-14

Inisiatif Allah

🙦0🙤

**Cecala**

Manut Kamus Basa Jawa (Bausastra Jawa) Wedalan kaping kalih ingkang kadhapuk déning Tim Balai Bahasa Yogyakarta, tembung inisiatif ngemu teges ada-ada, réka. Nalikanipun wonten sedhèrèk ingkang nggadhahi inisiatif, adhakanipun kawitan saking gagasan, dipun lajengaken ing pandamel saking dhirinipun piyambak. Tuladhanipun, nalika saweg kèndel-kèndelan jothakan, amrih rukunipun, kedah wonten salah satunggaling pihak ingkang nggadhahi inisiatif kanggé rujuk utawi bedhamèn. Kados paseksinipun sémah ingkang mratélakaken bilih garwanipun; ingkang kakung, nalikanipun padudon, nggadhahi inisiatif anggènipun nyuwun pangapunten langkung rumiyin. Mbok menawi ingkang garwa boten nggadhahi inisiatif langkung rumiyin anggènipun nyuwun pangapunten, piyambakipun boten badhé nélakaken pangapunten. Wusana prekawisipun boten rampung. Kamangka inisiatif saèstunipun saged katindakna ing antawisipun para-para ingkang sami prakaran. Saged sémah utawi garwa.

Lajeng kados pundi menawi sesambetan ingkang risak punika kelampahan ing antawisipun manungsa lan Gusti? Punapa manungsa saged nggadhahi inisiatif murih sesambetan punika pulih lan kabangun malih? Boten saged. Margi awit dosa lan karingkihanipun, tangèh lamun manungsa saged nélakaken inisiatif. Mligi namung Gusti Allah ingkang kagungan inisiatif. Wondéné manungsa ananggapi inisiatifipun Gusti Allah.

Inisiatifipun Gusti Allah kebabar amargi awit agunging sih lan katresnanipun dhateng manungsa. Ugi amargi Gusti Allah pirsa bilih dosa lan panerakipun manungsa njalari manungsa mboten gadhah daya. Pramila makaten, Gusti Allah kagungan inisiatif kanggé ngrukunaken manungsa kaliyan Panjenenganipun. Prakawis punika kedah dipun sokuri déning manungsa, awit ing salebetipun nindakaken inisiatifipun, Gusti Allah milih margi ingkang mboten gampil. Panjenenganipun Ingkang Mahaluhur, karsa ngrucat kamulyanipun, sarta ngagem sipating abdi dados sami kaliyan manungsa. Punapa malih ing salebeting wujud manungsa, Panjenenganipun sampun ngasoraken sariranipun piyambak lan sumuyud ngantos séda wonten ing kajeng salib, paring pangapunten awit dosa-dosaning manungsa.

**Panyuraos Ringkes Serat Éfesus 1: 3 - 14**

Seratipun Rasul Paulus dhateng pasamuwan Éfesus kawiwitan kanthi katrangan sinten ing nyerat, ancasing serat lan atur pambagya (1:1-2). Salajengipun pepujèn konjuk Gusti Allah Rama kita lan Gusti Yésus Kristus (3). Wondéné pepujèn kaunjukaken awit saking mawarni-warnining berkah kaswargan ingkang sampun kaparingaken Sang Kristus Yésus.

Salajengipun, Rasul Paulus jlèntrèhaken punapa ingkang dipun wastani berkahing kaswargan/karohanèn ing ayat 4-13, inggih punika:

(1) Wonten ing Sang Kristus, Gusti Allah sampun karenan miji lan ndhapuk kita dados putra-putranipun (4-5).

(2) Panebusaning dosa namung lumantar rahipun Gusti Yésus Kristus ingkang sampun paring pangapuntening dosa awit sakathahing dosa lan panerak (7).

(3) Nampèni panduman ingkang kaprasetyakaken wonten ing Sang Kristus ingkang sampun kaecap ing Roh Suci (11-14).

Berkahing kaswargan punika ingkang mbok menawi mbereg Lembaga Alkitab Indonesia (LAI), nélakaken jejer waosan *perikop* (pérangan) punika “Kasugihané para wong kang pinilih”. Kasugihan ingkang pinangkanipun saking berkahing kaswargan, ingkang saèstunipun boten saged ginayuh nganggé srana punapa kémawon. Sadaya kasugihan ingkang pinangkanipun saking berkahing kaswargan punika katingal cetha wéla-wéla sanès wohing pambudidayanipun manungsa. Awit kanthi pambudidayaning manungsa ingkang ringkih, tangèh lamun anggènipun saged ngupadi berkahing kaswargan punika.

Waosan ing pérangan (*perikop*) punika nedahaken kalawan trawaca bilih inisiatif punika pinangkanipun namung saking Gusti Allah piyambak. Inggih Gusti Allah piyambak ingkang nggadhahi ada-ada, rancangan punapa déné karsa anggènipun miji lan nemtokaken para pitados minangka putra-putranipun. Nampèni tetebusan pangluwaraning dosa lan pikantuk panduman ingkang kaprasetyakaken wonten ing Sang Kristus. Mligi awit inisiatifipun Allah kémawon, manungsa saged nampèni berkahing kaswargan ingkang sanyata élok punika. Sampun samesthinipun kita sedaya sami ngaturaken panuwun sokur awit inisiatifipun Gusti Allah punika.

Inisiatifipun Gusti Allah dhateng manungsa ngemu karsanipun Gusti. Inggih punika murih sedaya tiyang pepilihaning Gusti sageda gesang suci, ditanpa cacat wonten ing ngarsanipun (4). Wosipun inggih punika para tiyang pepilihanipun Gusti sageda netepi bebahan lan timbalanipun Gusti wonten ing pagesangan. Satemah sageda nyondhongi kersanipun Gust Allah lan dadosa pepujèn murih kaluhuraning Allah.

Inisiatifipun Gusti Allah ingkang miji lan nemtokaken, nebus lan maringi panduman ingkang kaprasetyakaken, boten ngemungaken nggugah raos panuwun satléraman, ananging mbereg manungsa gesang karenan ing ngarsanipun Gusti cundhuk kaliyan punapa ingkang dipun kersakaken Gusti.

**Beblesing Pirembagan:**

1. Ngatag-atag pasamuwan, ngrepèkaken KPJ 53:1-2. Salajengipun nélakaken pandangu: Sinten ingkang nimbali, nuntun, ngluwari lan mberkahi? Wusana makaten, ngaturi katerangan bilih kidung punika saèstunipun nelakaken inisiatifing Allah anggènipun milujengaken manungsa.
2. Punapa ingkang karaosaken nalikanipun mangertosi bilih Gusti Allah kagungan inisiatif anggènipun miji lan nélakaken pakaryaning kawilujengan? (pasamuwan kaparingan wekdal nglairaken punapa ingkang dipun raosaken)
3. Pérangan punapa kémawon ingkang saged katindakaken ananggapi inisiatifipun Gusti Allah, murih ing bebahan lan timbalaning gesang, kasagedaken gesang nyondhongi kersanipun Gusti?
4. Ngatag-atag pasamuwan mratélakaken kesanggeman, kalawan nyerat tékading gesang, minangka pratandhaning sokur awit inisiatifipun Gusti Allah!

[SH-aj]

🕮

**BAHAN**

**PANYURAOS KITAB SUCI 6**

*Minggu Baptisanipun Gusti Yésus*

Waosan: Lelakoné Para Rasul 8:14-17

Bela Raos Kanggé Sesami 🙦0🙤

**Ancas**

1. Pasamuwan saged nyebataken péranganing cara anggènipun nélakaken béla raos kanggé sesami.
2. Pasamuwan kasagedaken mbabaraken béla raos kanggé sesami ing gesang padintenan.

**Tetalesing Pamanggih**

Salah satunggaling sipatipun Gusti Allah ingkang kamot wonten ing kitab suci inggih punika Béla Raos utawi *solidèr*. Makaten ugi pakaryan kawilujenganipun Gusti Allah wonten ing Gusti Yésus Kristus ingkang sinerat ing injil ugi nélakaken pérangan ingkang sami. Wiyosanipun, baptisanipun, kasangsaranipun, sédanipun, wungunipun, lan sumengkanipun dhateng swarga, tumedhakipun Sang Roh Suci mratélakaken pambéla raosipun Gusti Yésus Kristus dhateng jagad. Jagad ingkang samesthinipun nampi paukumaning Allah jalaran dosa lan panerakipun, kalawan kebaking katresnan; dipun rangkul, dipun pulihaken lan dipun wilujengaken. Kitab suci mratélakaken bilih pambéla raos punika minangka dhasaring sipatipun Gusti Allah. Sedaya pandameling pambéla raos, manggihaken punjeripun ing Sang Kristus. Makaten ugi paseksining Lelakoné Para Rasul 8:14-17, mratélakaken pambéla raosipun para sakabat dhumateng para tiyang Samaria. Pandameling béla raos punika nélakaken bilih para sakabat saèstu nuladha pandamelipun Gusti Yésus, Gurunipun.

Pituwasing pambéla raos inggih punika pagesangan ingkang samidéné nampèni lan nyantosakaken satunggal lan sanèsipun. Tiyang Samaria ingkang suwaunipun nglawan dhumateng para sakabatipun Gusti Yésus amargi asalipun saking bangsa Yahudi, samangké tarbuka lan kepareng nampèni para sakabatipun Gusti Yésus. Pandameling pambéla raosipun para murid kados ingkang sinerat wonten Lelakoné Para Rasul 8:14-17 dadosa pambereg tumrap sakabatipun Gusti Yésus ing jaman samangké.

Saben tiyang ingkang ngetut wingking Gusti Yésus, tinimbalan mbabaraken pambéla raos dhateng sesami, ingkang mbetahaken panjurung pitulung, datan mawang adeg lan kalenggahanipun. Lumantar panyuraos Kitab Suci punika, pasamuwan sageda nyebataken péranganing cara anggènipun nélakaken béla raos kagem sesami lan mbabaraken pambéla raos punika wonten ing gesang saben dintenipun.

|  |
| --- |
| **Lampahipun Panyuraos Kitab Suci**   * Wiwitana panyuraos kitab suci kalawan ngaturaken ancasing panyuraos punapa déné pirembagan. * Ngatag-atag pasamuwan nélakaken pambukaning pirembagan kados ingkang kaserat ing ngandhap. |

**Purwakaning Pirembagan – Andum Pengalaman**

1. Adhedasar pengalamaning gesang, adhakanipun tembung “béla raos” kapireng lan kaaturna wonten ing kawontenan kados punapa?
2. Miturut Panjenengan, tembung béla raos punika nggadhahi teges punapa?
3. Miturut Panjenengan, punapa Kitab Suci ngewrat piwulang bab béla raos? Punapa tuladhanipun?

**Mirengaken Pangandika**

*(Ngaturi pasamuwan maos Lelakoné Para Rasul 8:14-17, salajengipun lumebet ing andharaning pangandika)*

Waosan Lelakoné Para Rasul bab 8 nyariosaken lelampahan sabibaripun panganiaya ingkang tinampi déning para rasul ing kitha Yérusalèm. Amargi panganiaya ingkang kelampahan, pangundhanging injil ingkang katindakaken déning para rasul, katindakaken ing sajawining kitha Yérusalèm. Para Rarul sami sumebar ing wewengkon Yudéa, Samaria lan ing sauruting margi tumuju ing Damsyik, Siria. Satunggaling sakabatipun Gusti Yésus ingkang katundhung késah saking Yérusalèm inggih punika Filipus. Miturut Injil Lukas, pinangkanipun Filipus sanès bangsa Yahudi. Amargi pinitados déning para rasul, Filipus katetepaken minangka dhiaken ingkang kajibah nélakaken peladosan dhateng para warganing pasamuwan ingkang sèkèng (6:5). Filipus lajeng tindak nuju Samaria lan ngundhangaken injil ing wewengkon punika, kalawan pandameling kaélokan mawerni-werni. Wusana kathah tiyang Samaria ingkang sami mratobat lan pitados (8:12).

Para tiyang Samaria ingkang manjing pitados awit saking pangundhanging injil déning Filipus, masrahaken gesang nampèni pratandha baptis. Kalebet Simon ingkang sewaunipun nindakaken sihir lan klawan panguwaos ingkang ageng sami nindakaken pérangan ingkang dados pangéram-éraming tiyang Samaria. Simon saèstu kepranan lan éram nyawang pandamelipun Filipus ingkang langkung luhur lan élok, ingkang katindakaken ing asmané Gusti Yésus. Sapengkeripun nampi pratandha baptis, sedayanipun gesang ing patunggilaning katresnan sesarengan kaliyan Filipus.

Para Rasul ing Yérusalèm sami mireng pagesanganing pasamuwan wonten ing wewengkon Samaria. Para Rasul ugi mireng bilih satanah Samaria sampun kepareng nampèni pangandikanipun Gusti. Panampining pangandikaning Gusti saged dipun jarwakaken bilih tiyang Samaria sami ngenut margining Gusti. Pawartos kabingahan punika, mbereg para rasul ing Yérusalèm sami ngutus Pétrus lan Yokanan, nuwèni wewengkon Samaria. Pangutusaning Pétrus lan Yokanan dhateng Samaria nélakaken kawigatosaning para Rasul dhumateng pasamuwan Samaria. Lan kerawuhanipun Pétrus lan Yokanan ugi dipun tampi kalawan saé. Lah mbok menawi para tiyang Samaria punika dèrèng nampèni pangandikanipun Gusti lan dèrèng nampèni pratandha baptis, tangèh lamun anggènipun saged nampi Petrus lan Yokanan. Jer tiyang Yahudi lan Samaria punika sami déné memengsahan. Pramila makaten, Lelakoné Para Rasul 8:14-17 nélakaken bilih raosing memengsahan, ing antawisipun bangsa Yahudi lan Samaria ingkang lestari atusan taun, samangké saged dipun éwahi dados patunggilaning katresnan lan pambéla-raos.

Ancasing para Rasul ing Yérusalèm ngutus Pétrus lan Yokanan boten sanès inggih mratélakaken kalawan gumathok, bilih sedhèrèk Samaria sampun kepareng dados pandhèrèkipun Gusti Yésus ingkang sejatos. Awit saking punika kekalihipun sami kepareng dedonga kagem sedhèrèk Samaria supadosa sami nampèni Sang Roh Suci. Tumuli sami kepareng katedhakan ing Sang Roh Suci kados déné pandhèrèkipun Gusti Yésus sanèsipun. Kanthi makaten, témboking pasinggetan ing antawising Yahudi lan Samaria, wiwit atusan taun kapengker, samangké sampun karubuhaken. Sedayanipun katunggilaken ing Sang Kristus Yésus.

Waosan kitab suci punika kepareng badhé nerangaken bilih pakaryan kawilujenganipun Sang Kristus, sampun kepareng sangsaya sumebar kaundhangaken déning para rasul. Pawartosing Injil lumampah tebih, anjangkung pagesanganipun umat sedayanipun. Tuwuh lan ngrembakanipun pangun-dhanging injil kedah kinanthènan raosing manah ingkang sumadya gesang ing salebeting patunggilan. Sedaya memengsahan, padudon, pasinggetan kedah dipun éwahi tumuju ing patunggilan. Langkung saking punika, waosan kitab suci punika ugi ngandharaken pambéla-raosipun para rasul kagem para tiyang Samaria. Pambela-raos ingkang kebabar awit punjering gesangipun para rasul boten sanès inggih Gusti Yésus piyambak.

**Kalajenganing Pirembagan – Methik Makna Saking Pengalaman Sacara Anyar**

1. Saksampunipun maos lan mirengaken andharaning Lelakoné Para Rasul 8:14-17, kados pundi anggèn kita nélakaken pangertosan bab béla raos?
2. Pandameling pambéla-raos kados punapa ingkang samesthinipun katindakaken ing gesang padintenan?
3. Kados pundi pemanggih Panjenengan magepokan raos kumandel ing Gusti Yésus lan pambéla-raos?

**Nganyaraken Gesang – Patrap Ing Saben Dintenipun**

1. Punapa wujuding pambela-raos ingkang badhé katindakaken kanggé sesami?
2. Kados pundi mbabaraken pambéla-raosing Gusti Yésus Kristus kathi sesarengan ing antawising brayat lan patunggilan dhumateng sesami?

Panyuraos kitab suci saged dipun pungkasi kalawan anggènipun sami dongakaken satunggal lan sanèsipun. Pagesangan ingkang samidéné ndongakaken, tulung-tinulung mujudaken béla raos ingkang sanyata wonten ing gesang sesarengan.

*“Sih piwelas inggih punika tresna-asih, kesaénan, mreduli, lan pangapura. Éwasemanten, sih rahmat punika berkah lan sih kadarmaning Gusti Allah ingkang déréng kantenan pantes kita tampèni. Sih piwelas sarta pantes tinampènan mligi awit kasabaran, katresnan lan panebusing dosa ing Sang Kristus Yésus.”*

~Brent L. Top~

[WSN-aj]

🕮

“BAHAN PAKEMPALAN PANDONGA”

**Bahan ingkang kaladosaken ing buku menika**

**saged kaolah kajumbuhaken kaliyan kawontenan saha kabetahanipun gréja utawi pasamuwan sapanggénan.**

*Adventus Continua*

🙦0🙤

**BAHAN**

**PAKEMPALAN PANDONGA I**

Waosan:

**Matius 25:34-40**

**1. WEKDAL ENING**

**2. KIDUNG PAMBUKA**

KPJ 231:1-3 KADOSPUNDI, DHUH GUSTI

* 1. Kadospundi, dhuh Gusti, nggèn kula sung urmat,

methukken klayan puji mring Ratuning jagad? Mugi Gusti madhangi lantaran Roh Suci.

Salam kula ndadosna kepareng Paduka.

* 1. Saking dhampar kang mulya lan kluhuran swarga,

Gusti tedhak ing donya nunggil lan pra-jalma,

tumut nandhang sangsara, ngrembat kasisahan,

ngrukunken tiyang dosa dhumateheng Pangeran.

* 1. Punapa kang njalari, dhuh Ratu kang mulya,

Paduka rawuh mriki, karsa nandhang papa?

Inggih piwlas Paduka saha palimirma,

lan katresnan Paduka dhateng tiyang dosa.

**3. PANDONGA**

**4. KIDUNG NYAWISAKEN NAMPENI SABDA**

KPJ 435:1,3 GUSTIMU KEPARENG MUNDHUT

1. Gustimu kepareng mundhut, papan anèng atimu

Resik ana dimèn patut, Gusti karsa lumebu!

Refr. Rungokna pangandikanya, aja padha semaya!

Nyawisna papan mring Gusti, anèng sajroning ati!

3. Rahayu tyang kang samekta, saos papan mring Gusti; antuk padhanging wardaya, kang tedhak saking swargi. Refr. .......

**5. PAMAOSING SABDA: Matéus 25:34-40**

**6. RENUNGAN**

***Adventus Continua***

Nalika kita lumbet ing Mangsa Advèn, asring pengangen-angen kita ngarahaken dhateng kalih prekawis ageng bab karawuhanipun Sang Kristus. *Kapisan*, kita ngémuti bab wiyosipun ing Bètléhèm watawis kalih taun kepengker minangka satunggaling prekawis ingkang mratandhani kerawuhanipun dhateng donya minangka manungsa. *Kaping kalih*, kita ngarahaken pamawas kita dhateng dinten ingkang badhé dhateng, ngantu-antu karawuhanipun malih ing pungkasaning jaman, nalika Panjenenganipun badhé rawuh ing kamulyan kagem ngadili tiyang ingkang gesang kaliyan tiyang pejah.

Kalih prekawis punika—karawuhanipun Sang Kristus ing wekdal kepengker lan ing dinten ingkang badhé dhateng — saèstu wigatos ing gesang kapitadosan kita. Nanging wonten satunggaling bab karawuhanipun Sang Kristus ingkang asring kalirwakaken, inggih punika karawuhanipun ingkang tansah kebabar, lumintu, saben dinten, ing satengahing kita, mirungga lumantar sedhèrèk-sedhèrèk kita ingkang asor piyambak.

Wonten ing Matéus 25:34-40, Gusti Yésus kanthi cetha mratélakaken bilih punapa ingkang kita tindakaken dhateng salah satunggaling sedhèrèk ingkang asor piyambak, punika ateges kita nindakaken kagem Panjenenganipun. Ing ngriki, Sang Kristus mratélakaken dhirinipun minangka ingkang miskin, kerapan, kasatan, tiyang lelana, kelukaran, gerah lan kinunjara. Lumantar waosan punika, Gusti Yésus ngémutaken dhateng kita bilih saben wekdal kita manggihaken tiyang ingkang mbetahaken pitulungan, sakyektosipun kita nembé aben-ajeng kaliyan Sang Kristus ingkang rawuh ing tengah-tengah kita. Punika ingkang kasebut minangka *adventus continua*, karawuhanipun Sang Kristus ingkang lestantun mboten kendhat.

*Adventus continua* mucalaken dhateng kita bilih mangsa Advèn mboten saderma wekdal kanggé ngèngeti mangsa kepengker utawi ngantu-antu dinten ingkang badhé kelampahan kémawon, ananging ugi kanggé ngraosaken bilih Sang Kristus rawuh ing ngriki lan samangké, lestantun ing saben pepanggihan kita kaliyan sesami. Nalika kita nyaosi tetedhan tumrap ingkang kerapan, nyaosi pangombèn tumrap ingkang kasatan, utawi nuwèni soksintena ingkang nandhang sakit lan kinunjara, kita mboten namung nélakaken katresnan tata kamanungsan kémawon, nanging ugi mapag karawuhanipun Sang Kristus ingkang tansah lumampah, lestantun mboten kendhat ing jagad punika.

Mangsa Advèn kedahipun dados wekdal ingkang nuntun kita linangkung tanggap tumrap karawuhanipun Sang Kristus ing gesang padintenan. Panjenenganipun Rawuh ngéjawantah wonten ing para sedhèrèk kita ingkang kasisihaken, ingkang mbetahaken pambiyantu lan katresnan kita. Kanthi ngraosaken *adventus continua*, kita kaajak mbikak telenging manah kita lan mirsani karawuhanipun Sang Kristus ing saben sisih gesang kita, mboten namung ing antawisipun gebyaring pahargyan Natal utawi ing antawisipun prasetyan kamulyaning èskatologis (piwulang téologi ingkang ngrembag pungkasning gesang), ananging ing antawisipun kawontenan ingkang prasaja lan gesang padintenan kita.

Minangka umat ingkang nembé ngantu-antu karawuhanipun Sang Kristus, badhéa punika lumantar pèngetan Natal utawi lumantar pengajeng-ajeng èskatologis, sumangga kita ugi sinau lumantar migatosaken lan nampèni Panjenenganipun wonten ing *adventus continua* — kerawuhanipun Gusti ingkang tansah lumampah, lan lestantun wonten ing dhirinipun sedhèrèk-sedhèrèk kita ingkang asor piyambak. Awit ing wekdal kita mratélakaken katresnan, ing wekdal kita mbabar kawigatosan lan kapredulèn, sejatosipun kita nembé mahargya Advèn ingkang sejati, ing pundi Sang Kristus rawuh ing tengah-tengah kita, dinten punika lan ing saben dintenipun.

Sumangga kita nglampahi mangsa Advèn punika kanthi pamawas bab *adventus continua Kristus*, kanthi mbikak manah kanggé mapag Sang Kristus ingkang rawuh wonten ing wujuding sedhèrèk ingkang saèstu mbetahaken pambiyantu lumantar sih katresnan kita. Punika makna sejati saking karawuhanipun Sang Kristus ingkang kedah kita pahargya lan raosaken ing saben wekdal ing gesang kita. Amin.

**7. KIDUNG NANGGAPI PANGRAOSING SABDA**

KPJ 198:1,2 LAMPAHING GESANG PUNIKI

1. Lampahing gesang puniki tan kalising pepalang,

nanging astanipun Gusti nuntun maring pepadhang. Kadya langit kalimputan mendhung kandel lan méga,

ing sasirnanira tamtu padhang njingglang sanyata

Refr. Bibar jawah mijil kluwung,

mengku janji prasetya; sasisihing sisah ngantya, kluwunging sih Njeng Gusti.

2. Lamun prahara anrejang, peteng ndhedhet limengan,

yakina trusing wardaya, dhatenging pitulungan. Rumentahing sihé Allah, cihnaning kawlasannya,

awit Gusti angandika, "Aja sumlang ing driya!"

Refr. ......

**8. PANDONGA**

* Umat ingkang rawuh samidéné ndongakaken setunggal lan setunggalipun tumrap geguletaning manah sarta perjuanganing gesang ingkang nembé dipunlampahi lan dipunadhepi.
* Umat ndedonga kanggé kelompok ringkih sarta ingkang kasisihaken — sedhèrèk-sedhèrèk ingkang kaanggep asor piyambak — ingkang wonten ing satengah lan sakiwa-tengen kita.

**9. KIDUNG PANUTUP**

KPJ 212:1,2 AKU MBOK CARITANANA

1. Aku mbok caritanana bab Yésus Sang Pamarta;

pepadhanging wong sabumi, Putrèng Allah Masuci.

Ya jatining kauripan, langgeng tan winatesan.

Margané tumekèng swarga, Imam Agung sampurna.

Juru Pangon kang utama, wah pangruwat manungsa.

1. Aku mbok caritanana bab Yésus Sang Pamarta;

yéku Sang Kristus Masuci, Gustining para gusti,

Ratuning salir pra ratu, ya Sang Guru satuhu.

Sabdeng Allah kang manjalma, wah putraning Manungsa.

Jumeneng cempéning Allah, Abdining Sang Yéhuwah.

[RAE-ww]

🕮

Patuladhanipun

Yokanan

Pambaptis

🙦0🙤

**BAHAN**

**PAKEMPALAN PANDONGA II**

Waosan:

**Lukas 3:1-6**

**1. WEKDAL ENING**

**2. KIDUNG PAMUJI**

KPJ 242:1,2 “RAWUHA SANG IMANUEL”

1. Rawuha Sang Imanuèl

ngluwari umat Israèl,

dènnya nandhang kasangsaran;

ngantu-antu pitulungan.

Refr. Gya surak a! Hé, Israèl!

Pethukna Sang Imanuèl

2. Rawuha trubus Isai

ngesorken dosa lan pati.

Umat kang nandhang sangsara

luwara saking cintraka

Refr. ......

**3. PANDONGA**

**4. KIDUNG PAMUJI**

KPJ 242:3,4 “RAWUHA SANG IMANUEL”

3. Sang Surya kang nembé prapta,

linipura umatira.

singkirna peteng nglimputi

sarta wayanganing pati.

Refr. Gya surak a! Hé, Israèl!

Pethukna Sang Imanuèl.

4. Tedhaké Daud, rawuha mbikak

gapuraning swarga;

tinutup lawanging satru,

mring umat tentrem-rahayu.

Refr. ......

**5. PAMAOSING SABDA PANGANDIKA:** Lukas 3:1-6

**6. RENUNGAN**

**“Patuladahnipun Yokanan Pembaptis”**

Yokanan Pambaptis asring kaparapan minangka sang révolusionèr utawi pengatag éwah-éwahan ingkang révolusionèr. Piyambakipun wantun mratélakaken panyaruwé dhateng para panguwaos ingkang dakwenang, otoritèr, kejem, diktaktor lan korup. Mboten maiben, menawi awit saking tumindak punika, para panguwaos sami sengit dhateng piyambakipun. Pepinginanipun ingkang mbekta dhateng éwah - éwahan ingkang ndhatengaken prekawis ingkang linangkung saé kaanggep minangka tumindak nglawan lan mbebayani tumrap negari. Swanten kanabianipun kaanggep minangka sikep nglawan stabilitas lan ngrisak swasana kondusif satunggaling bangsa. Awit saking sikepipun ingkang kritis dhateng pamarintah punika, pramila kita saged mirsani pungkasan gesangipun Yokanan ingkang nrenyuhaken sanget. Mustakanipun katigas lan kapamèraken ing satunggaling pista krajanipun. Migatosaken lampahing gesang sang révolusionèr ingkang nrenyuhaken sanget punika, kita sedaya trenyuh. Ingkang mratélakaken prekawis ingkang leres malah dados korban raos sengit, kadiktaktoran déning kaperluan-kaperluan tertemtu. Menawi kita ngèngeti lampah gesangipun Yokanan ingkang nrenyuhaken punika, kita ugi kaémutaken dhateng lelampahanipun para tiyang ingkang kajibah nyuwantenaken kayektosan, keadilan lan gesang ingkang prayogi minangka korban raos sengitipun tiyang-tiyang ingkang gesangipun tebih saking kasaénan.

Wonten ing pakempalan pandonga mangsa Advèn-Natal punika, kita katuntun migatosaken Yokanan Pambaptis ingkang mratélakaken pawartos pamratobat: “Padha mratobata, lan pasrahna awakmu supaya dibaptis, Gusti Allah bakal ngapura dosamu kabeh...” Mratobat punika ateges nilaraken tata cara gesang lami lan sumadya lumebet ing tata cara gesang énggal. Pamratobat ugi mboten ateges saderma tobat, ananging kanthi tata cara ingkang saèstu, malik ngener saking ingkang klèntu dhateng ingkang leres. Menawi samangké Yokanan wonten ing ngajeng kita, temtu ugi badhé martosaken baptisan tobat. Ing Kitab Suci TB LAI I, Injil Markus 1:4 kasebutaken: “Padha mratobata lan padha kabaptisa, temah Gusti Allah bakal ngapura dosamu.”

Sumangga kita mbayangaken menawi samangké kita wonten ing sakiwa tengenipun Yokanan Pambaptis ingkang nguwuh-uwuh “Mratobata!” Punapa ingkang badhé kita tindakaken? Wonten sawetawis prekawis ingkang mbokbilih badhé katindakaken tiyang nalika mireng pangajak “mratobata”. Inggih punika: Kapisan, saged ugi kita kraos mboten sekéca ing manah lan dados duka amargi panguwuh punika. Wujuding duka punika saged awujud manéka, kadosta duka lan mitakènaken: mratobat? Punapa lepat kula?” Utawi saged kanthi cara sanès, kadosta ngginakaken tumindak kekerasan minangka wujud pratéla adeging dhiri amargi sampun mboten sekéca ing manah sasampunipun kasaruwé déning tiyang sanès. Sikep mbregudul lan mboten kersa kasaruwé saged ugi wonten ing dhiri kita, kadosdéné ingkang katindakaken déning Filipus lan brayat agengipun nalika mireng panyaruwénipun Yokanan Pambaptis. Kaping kalih, saged ugi kita namung mèndel kémawon, mboten nanggapi panyaruwé kasebut. Kaping tiga, kanthi panyaruwé punika nuntun kita mawas dhiri, maturnuwun awit panyaruwé punika lan saged ménggokaken enering gesang kita. Saking gesang ingkang klentu nuju dhateng gesang ingkang leres.

Mirengaken panyaruwé punika mboten prekawis ingkang gampil, sami kaliyan mboten gampilipun nélakaken panyaruwé dhateng ngasanès. Ananging wonten ing gesang sesarengan punika, lha nggih punika ta ingkang samesthènipun kita lampahi? Samidéné nyaruwé kanggé ngarahaken gesang tumuju dhateng ener ingkang langkung saé, sanès dhateng prekawis ingkang awon. Mboten prayogi menawi manggihaken kalepatan, lajeng kita namung mèndel kémawon. Temtu kémawon, murih panyaruwé punika saged kasil, panyaruwé kedah adhedhasar kasunyatan, sanès panyakrabawa utawi awit kaperluan-kaperluan tertemtu. Selajengipun, murih panyaruwé dados saé, lumantar panyaruwé, kita perlu nawakaken margi luwar tumrap tiyang ingkang kasaruwé punika, kadosdéné Yokanan Pambaptis ingkang ngendika, “Ana swaraning wong kang nguwuh-uwuh ana ing ara-ara-samun. Padha nyawisna margining Pangéran, lencengna lurung-lurungé! Saben jurang bakal kaurugan, lan saben gunung lan punthuk bakal karata; kang ménggak-ménggok bakal kalencengaké, kang mendhakmandhukul bakal karata, apadéné sakabèhing daging bakal weruh karahayon kang saka ing Pangéran.”

Sanadyanta nyaruwé lan kasaruwé punika sanès prekawis ingkang sekéca, sumangga kita sesarengan nyobi nindakaken prekawis punika. Kanthi sumadya nyaruwé lan kasaruwé, kita sesarengan mbagun gesang kita sangsaya prayogi. Mugi-mugi patuladhanipun Yokanan ingkang sangsaya kita raosaken ing jaman samangké, ing pundi sikep mburu pikajengipun dhiri pribadi sangsaya kiyat lan saged dados pambengan tumrap gesang sesarengan.

**7. KIDUNG PAMUJI NANGGAPI SABDA**

KPJ 245:1-3 SANG PEPADHANG SEJATI

1. Sang pepadhang sejati samangya wus prapti,

nyirnakna rehing pati, mrih jalma basuki.

2. Sang pepadhang sayekti wus rawuh ing bumi

mbirat kwasaning dosa, sung tentrem-raharja.

3. Sang pepadhang sanyata manjalma mangungsa

ngasoraken pepeteng, sung gesang kang langgeng.

**8. PANDONGA**

* Nyenyuwun berkahipun Gusti murih kasagedaken nuladhani Yokanan Pambaptis
* Nyuwun berkahipun Gusti murih saged maujudaken pakempalan ingkang samidéné nyaruwé lan nglipur, ngiyataken lan ngémutaken.

**9. NYANYIAN**

KPJ 239:1-3 PINUJI TANSAH

1. Pinuji tansah Allah Mamirah

kang asih mirma maring manungsa,

nladani kita welas asih ira

mring tyang kang ringkih nandhang sangsara.

2. Pinuji - puji Gusti Masuci

paring aksama dosaning jalma,

nladhani kita dimèn olah – tresna

ambek-paramarta dhemen ngapura.

3. Pinuji Gusti Kang Maha Kwasa

tedhak manjalma nandhang sangsara,

nladhani kita nresnani pepadha,

temah tiyang papa manggih raharja.

[WSN-ww]

Ngèngeti,

Mratobat, lan

Tumindak

🙦0🙤

**BAHAN**

**PAKEMPALAN PANDONGA III**

Waosan:

**Lukas 3:8-14**

**1. WEKDAL ENING**

**2. KIDUNG PAMUJI**

KPJ 158:1,4 DITANSAH PADHA BUNGAHA

1. Ditansah padha bungaha nampèni kabegjan swarga,

karana kita wong dosa ingentas saking antaka.

Refr. Tansah bungah ing patunggilané Gusti,

tansah bungah, wit sinung gesang sejati

4. Ditansah padha bungaha, wit antuk tentrem-raharja.

Gustimu ngreksa slamanya, saparan lakunira.

Refr. ........

**3. PANDONGA**

**4. KIDUNG PAMUJI**

KPJ 192:1,2 ISINING KABAR KABINGAHAN

1. Isining kabar kabingahan

winangsit ken déning Pangéran,

dadya srana paring piwulang

margining kautaman.

Refr. Dimen tyang pitados tansah arumantos

mbangun turut Gusti, nresnani sesami

2. Tyang lepat winelèhken samya

déning sabdaning Kang Makwasa;

tyang dosa kang samya mratobat

anampèni sih-rahmat.

Refr. .......

**5. PAMAOSING SABDA PANGANDIKA :** Lukas 3:8-14

**6. RENUNGAN**

**Ngèngeti, Mratobat lan Tumindak**

Minggu Advèn kaping tiga punika asring sinebut minangka Minggu Gaudaté utawi Minggu Sukarena. Gaudaté asalipun saking tembung basa Latin ingkang ateges soraksorak utawi sukarena!

Pitakènan agengipun inggih punika, “Kadospundi mahargya rawuhipun Sang Mesih kanthi kebak sukarena ing wekdal ingkang **sangsaya celak punika**?”

Puji konjuk Gusti, lumantar waosan kita samangké kita nampèni satunggaling pitedah ingkang kiyat saking Yokanan Pambaptis. LAI nyerat, Yokanan kasebut minangka “nabi Prajanjian Lami” ingkang pungkasan, amargi piyambakipun ngèngetaken umat bab pengadilanipun Gusti Allah (ay. 9)1 nuju rawuhipun “Tiyang Pinilih” Gusti Allah (Mesias)2. Piyambakipun ngajak sedaya umat mratobat nuju dinten rawuhipun Sang Mesih.

Nanging ingkang narik kawigatosan, Yokanan mboten namung ngèngetaken bab pamratobat kémawon, nanging ugi paring pitedah bab tumindak-tumindak nyata ing gesang padintenan. Satemah, Yokanan mratélakaken satunggaling panguwuh ingkang jangkep: ngajak umat ngèngeti bab rawuhipun Sang Mesih ingkang sampun celak lan ngajak **mratobat** kanthi **tumindak** nyata ing gesang padintenan!

Tiyang kathah sami pitakèn dhateng piyambakipun: **"Manawi makaten, punapa ingkang kedah sami kula tindakaken?"** (ay. 10). Tumrap pitakènan punika, Yokanan

maringi 2 prekawis praktis ingkang saged katindakaken. Kapisan, kanthi andum berkah dhateng sedhèrèk ingkang mboten kagungan. "Sapa kang duwé klambi loro, wong kang ora duwé wènèhana siji, lan sing sapa duwé pangan, iya tumindaka mangkono." (ay. 11).

Panguwuh punika prayogi menawi kita raos-raosaken samangké. Nalika kita sampun wiwit repot nyawisaken pahargyan Natal, kalamangsanipun kita kesupèn kanggé andum berkah dhateng sedhèrèk ingkang “**mboten kagungan**” punika. Saged ugi kita namung migatosaken reroncèning acara Natal ingkang ngremenaken kémawon. Dékorasi ingkang sarwa **instagramable**. Kadangkala, kita ugi wantun ngaturi pelados sabda (pengkhotbah) saking njawi kitha! Lha inggih temtunipun, wragadipun linangkung awis kanggé acara ingkang ngremenaken punika. Utawi, sacara pribadi, kita ugi nyawisaken wragad mirungga kanggé memaès dhiri: mundhut ageman énggal, sepatu énggal, tatanan rekma énggal, lsp. Tanpa kita sadhari, punika sedaya tundhonipun ndadosaken wragad Natal kita dados awis.

Ing wekdal Yokanan ngèngetaken bilih wohing pamratobat inggih punika andum berkah, pramila kita mbetahaken wekdal kanggé ngraos-raosaken bab punika. Punapa kita sampun mranata wragad kanggé ngèngeti dhateng soksintena ingkang “mboten kagungan” punika? Punapa kita ugi sampun “nyisihaken” saperangan saking budgeting Natal kita pribadi?

**Kaping kalih**, Yokanan ngèngetaken supados kita mboten nyahak dhateng hak-hakipun tiyang sanès. Tumrap para juru mupu béa, Yokanan ngendika "Aja padha mupu ngluwihi kang wis katamtokaké tumrap kowé!" Tumrap para prajurit Romawi, Yokanan nengenaken, “Aja ngrampas lan aja memeres, nrimaa ing blanjamu dhéwé.

Kalih prekawis punika narik kawigatosan. Kénging punapa? Amargi ing prekawis punika, sedaya ingkang mitakèn inggih punika para tiyang ingkang kagungan panguwaos! Para panguwaos kaèngetaken murih mboten ngrampas, meres sarta mboten nagih linangkung kathah tumrap sedhèrèk ingkang mboten kagungan utawi kekirangan. Ing wekdal panguwaos tumindak dakwenang dhateng warganipun, punika ateges tiyang-tiyang punika nyahak gesangipun tiyang sanès.

Tumrap tiyang-tiyang alit, arta punika mboten gampil kaudi. Mustaka dados samparan, samparan dados mustaka. Para tiyang alit punika nyambut damel kanthi wekel mboten kendhat wiwit énjing, siang lan dalu. Punika sedaya kanggé nyekapi kabetahanipun gesang ingkang baken, inggih punika kanggé ngisi padharan murih saged gesang ing saben dintenipun. Kadhangkala taksih nanggel panandhanging brayat utawi tiyang-tiyang kinasih ingkang caket sesambetanipun.

Dados, menawi hak-hak punika karampas, kaperes, kapeksa mbayar linangkung kathah, punika badhé dadosaken sungkawaning manah tumrap gesangipun tiyang-tiyang punika sesarengan kaliyan brayatipun! Yokanan mboten ngersakaken prekawis punika kelampahan. Yokanan ngendika, “**nrimaa ing blanjamu dhéwé**.” Ing wekdal kita nyekapi kabetahan kita lan brayat lumantar asil ingkang kita tampèni, punika satunggaling kabingahan, wonten raos mongkog lan katrentreman. Tetedhan ingkang kita cawisaken kanggé brayat kita badhé dados daging. Amargi asil ingkang kita cawisaken punika mboten kaudi kanthi cara ingkang lepat, mboten jujur, lan ngadeg ing saknginggilipun panandhangipun tiyang alit.

Pitakènan selajengipun inggih punika “Lajeng kadospundi kaliyan kita? Punapa kita badhé mahargya Natal kanthi sukarena? Punapa kita sagah andum sukarena punika?” Menawi kersa, sumangga kita mratobat lan ngèngeti para tiyang ingkang ing wekdal samangké samidéné “kalirwakaken utawi kabucal” saking sukarena pista-pista Natal kita. Sumangga kita mboten ngrampas hak-hakipun tiyang sanès ingkang wonten ing “sangandhaping panguwaos” kita. Punika sedaya woh-wohing saking satunggaling tembung: mratobat.

**7. KIDUNG NANGGAPI SABDA PANGANDIKA**

KPJ 230:1,2 KABINGAHAN KANG SEJATI

1. Kabingahan kang sejati sumrambah sa bumi.

Ratu Adil sampun prapta, sinung gesang mulya,

sinung gesang mulya, sinung, sinung gesang mulya

2. Kaslametan wit sih-rahmat sinrahken mring jagad

Sang Pamarta wus manjalma ngrembat sagung dosa:

ngrembat sagung dosa, ngrembat, ngrembat sagung dosa.

**8. PANDONGA**

* + Ngucap sokur tumrap sedaya pengalamaning gesang sanadyanta ugi gesang ing satengahing pepeteng ingkang kedah dipun lampahi.
  + Nyuwun kekiyatan lan semangat kanggé nglajengaken gesang ingkang kedah tansah setya tuhu dhateng Gusti Yésus sumbering terang sejati

**9. KIDUNG PAMUJI**

KPJ 236:1-3 LINUHURNA! GUSTI PAMARTA

1. Linuhurna! Gusti Pamarta karsa rawuh ing donya.

Linuhurna! Gusti Pamarta karsa rawuh ing donya.

Jagad bilai, Kristus ngrawuhi, daweg kanca, den pepuja!

Rawuhé Gusti datan ngadili, malah nulungi tyang dosa.

2. Linuhurna! Gusti Pamarta karsa mlasi tyang dosa.

Linuhurna! Gusti Pamarta karsa mlasi tyang dosa.

Jagad bilai, Gusti ngrawuhi karsa nucèkken tyang dosa.

drapon muktia saha mulyakna asmané Hyang Mawilasa.

3. Linuhurna! Gusti Pamarta karsa manjing manungsa.

Linuhurna! Gusti Pamarta karsa manjing manungsa.

Jagad bilai, Gusti ngrawuhi paring tladha mring tyang

dosa;

ngirid mring swarga tyang kang pracaya; swawi ndhèrèk,

para kanca!

[KAI-ww]

**BAHAN**

**PAKEMPALAN PANDONGA IV**

Waosan:

**Yokanan 1:1-13**

Rancangan Kasaénanipun Gusti Allah tumrap Manungsa

🙦0🙤

**1. WEKDAL ENING**

**2. KIDUNG PAMUJI**

KPJ 212 AKU MBOK CARITANANA

1. Aku mbok caritanana bab Yésus Sang Pamarta;

pepadhanging wong sabumi, Putrèng Allah Masuci.

Ya jatining kauripan, langgeng tan winatesan.

Margané tumekèng swarga,

Imam Agung sampurna.

Juru Pangèn kang utama,

wah pangruwat manungsa.

1. Aku mbok caritanana bab Yésus Sang Pamarta;

yéku Sang Kristus Masuci, Gustining para gusti.

Ratuning salir pra ratu, ya Sang Guru satuhu.

Sabdèng Allah kang manjalma,

wah Putraning Manungsa.

Jumeneng cempéning Allah,

Abdining Sang Yehuwah.

1. **PANDONGA**

**4. KIDUNG PEPUJÈN**

KPJ 169 LAMUN KAWULA

1. Lamun kawula, dhuh Rama, darbé atur panyuwun,

mugi kula nggih sageda nrimah sakarsanipun.

Lir pandonganipun Gusti, “Ywa pikajeng kawula,

mung karsèng Rama pribadya kang tansah binabarna.

1. Sagung peparingé Allah saèstu mumpangati,

mila kula tansah nrimah, sarta kanthi pamuji.

Lir pandonganipun Gusti, “Ywa pikajeng kawula,

mung karsèng Rama pribadya kang tansah binabarna.

1. **PAMAOSING KITAB SUCI:** Yokanan 1:1-13

**6. RENUNGAN**

**Rancangan Kasaénanipun Gusti Allah tumrap Manungsa**

Wiwitan mila nalika Gusti Allah nitahaken jagad, Panjenenganipun sampun kagungan rancangan lan ngersakaken manungsa badhé gesang ing salebeting kasaénan sesarengan kaliyan Panjenenganipun. Manungsa sesandhingan ing salebeting tetunggilan ingkang raket kaliyan Gusti Allah lan titah sanèsipun ing Taman Éden. Nanging nalika manungsa dhumawah dhateng pilihanipun nindakaken dosa, Gusti Allah kanthi sedhih ngusir manungsa saking ngriku. Éwasemanten, Gusti Allah maringi papan dhateng manungsa kanggé nanggapi kalodhangan bedhamèn kaliyan Panjenenganipun. Gusti Allah tetep kangen supados manungsa gesang saé lan wangsul manunggal ing salebeting tetunggilan kaliyan Panjenenganipun.

Sejatosipun ingkang kangen ing bab kawilujengan mboten namung Gusti Allah. Manungsa ugi kangen. Pramila manungsa ngudi kanthi mawarni-warni cara kanggé mbangun margi rékonsiliasi tumuju bedhami kaliyan Gusti Allah. Manungsa gagal ing satengahing margi. Sedaya kegagalan punika kelampahan awit piangkuhipun lan anggènipun manungsa mboten mangertos. Kados pundi menggah ing Gusti Allah? Gusti Allah ingkang saé lan kebak ing sih-susetya tetep migatosaken umatipun. Panjenengnipun prihatos lan kepéngin sanget manungsa saged sowan malih dhumateng Panjenenganipun. Gusti Allah pirsa bilih manungsa mboten badhé gadhah kasagedan kanggé mbangun margi rékonsiliasi lantaran marginipun piyambak. Panjenenganipun ingkang welas-asih ingkang kagungan prakarsa nawèkaken margining rékonsiliasi kanggé manungsa.

Injil Yokanan 1:1-13 martosaken kawilujenganipun Gusti Allah. Manungsa dosa ingkang kaibarataken kados tiyang ingkang ngulandara (*musafir*) ingkang mlampah ing pepeteng kaparingan padhang. Ayat 4-5 nélakaken: “*Sang Sabda kuwi sumbering uripé sakèhing titah sing ana ing donya iki, lan dadi pepadhanging para manungsa. Pepadhang sumunar ana ing pepeteng, lan pepeteng ora bisa ngalahaké Pepadhang mau.”* Pepadhang kamulyanipun Gusti Allah mulihaken lan milujengaken manungsa. Ing ngriki kita manggihaken kasaénanipun Sang Rama anggènipun ngrengkuh jagad ingkang peteng lelimengan. Panjenenganipun maringaken Putranipun ontang-anting dados kurban tebusan kanggé manungsa. Dados Juru Wilujeng tumrap manungsa kingkang mboten kuwawi mbangun margining kawilujenganipun piyambak. Sok sintena ingkang pitados dhumateng Panjenenganipun badhé kawilujengaken. Miyos lan rawuhipn Sang Juru Wilujeng ing satengahing umatipun ngasta pangapunten, panebusan, sarta kawilujengan.

Pawartos punika pantes katampi kanthi kebak ing kabingahan. Minangka para putraning Allah, kita kaajak nanggapi sih-rahmatipun Gusti Allah kanthi gesang ing salebeting pambangun turut sarta manut dhumateng karsa lan rancanganipun. Menawi kita pitados dhumateng Panjenenganipun, kapitadosan punika kedah kita gegesang srana tumindak nyata. Ing pérangan Injil sanèsipun Sang Juru Wilijeng ngendika: "*Sing dadi umat ana ing Kratoné Allah kuwi dudu angger wong sing matur marang Aku: 'Gusti, Gusti', nanging mung wong sing padha nglakoni kersané Rama-Ku ing swarga (Matéus 7:21).”* Pratélan punika nandhesaken bilih saben putraning Allah katimbalan gesang ing racangan kasaénanipun Allah tumrap manungsa. Mangga kita ngetut wingking srana nindakaken bab-bab ingkang saé lan leres ing gesang kita minangka wujuding sokur kita awit rancangan kasaénanipun Gusti.

**7. KIDUNG**

KPJ 431 GUSTI ADHAWUH

1. Gusti adhawuh yèn kita sami

kinèn kadya lilin kang amadhangi,

supaya saben wong padhang ing ati,

wah angluhuraké Hyang Masuci.

**8. PANDONGA**

* Saos sokur awit sih-katresnanipun lan sih-kamirahanipun Gusti Allah ingkang tansah ngrancang kasaénan kanggé gesang kita umat tebusanipun.
* Nyuwun kekiyatan sarta pangrèhipun Gusti kita saged gesang ing salebeting pambangun turut lan manut dhumateng kersanipun lan rancanganiun Gusti Allah.

**9. KIDUNG**

KPJ 118 KASETYANING ALLAH DATAN GUNGSIR

1. Kasetyaning Allah datan gingsir.

Saking kang tinimbalan, dèn pilihi.

Samukawis tansah pinirsanan.

Prasetyanya tamtu dèn leksanani.

Dalasan sakathahing pakaryan sinembadan.

1. Sabda lan kwasané Allah nyata.

Saben jaman winengku ing pangrèhnya.

Astanya kukuh miwah santosa,

ngasta pangadlan ing salamanya.

Landheping sabdanya nyirnaken kadurakan.

[SJW-wies]

🕮

**BAHAN**

**PAKEMPALAN PANDONGA V**

*Malem Natal Brayat*

Bacaan:

**Matéus 1:18-25**

Mbangun-turut

Marginipun Berkah

🙦0🙤

**1. WEKDAL ENING**

**2. KIDUNG PAMUJI**

KPJ 222 DUMELING KAPYARSA

1. Dumeling kapyarsa sabawa sung warti,

supados sami sadhiya rawuhnya Njeng Gusti.

Ref.: Gusti paringa manah kang suci

kénging kanggé ngurmati rawuhnya Njeng Gusti.

1. Kabingahan amba saèstu nglangkungi,

jalaran rawuhing Gusti, jagad dèn resiki

Ref.:

1. Kasucèning manah, karesikaning tyas,

dédé saking labet amba, kejawi mung sihnya

Ref.:

**3. PANDONGA**

**4. KIDUNG PAMUJI**

KPJ 223 GUMEBYAR

1. Gumebyar! Gumebyar! Lintang wétan sumunar.

Pra pujangga saking wétan madosi Putra kaswargan

ingkang sampun binabar.

1. Bètléhèm! Bètléhèm! Pujinen Ratu Salam!

Linuhurna Hyang Makwasa!

Tentrem-rahajeng nèng bumi,

manungsa sinarjonan.

**5. PAMAOSING KITAB SUCI:** Matius 1:18-25

**6. RENUNGAN**

**Mbangun-turut Marginipun Berkah**

*“Selamat tidur sayang, mimpi indah ya!”* Punika tetembungan ingkang limrahipun kaucapaken déning tiyang-sepuh dhateng anakipun sadèrèngipun tilem. Utawi tiyang dhateng kekasihipun sadéréngipun tilem. Saben tiyang naté ngimpi nalika tilem, saged impèn saè saged impèn awon. Pokokipun, kathah tiyang ingkang remen yèn impènipun éndah, upaminipun ngimpi pikantuk arta kathah, ngimpi pinanggih kaliyan *pujaan hati*, ngimpi minggah klas utawi lulus ujian lan impèn sanèsipun ingkang ngremenaken. Nalika tangi, raosipun kepéngin tilem malih lan nglajengaken impèn ingkang éndah wau. Kosokwangsulipun, mboten wonten tiyang remen kaliyan impèn awon, upaminipun ngimpi dipun oyak-oyak tiyang, ngimpi tiyang ingkang palIng caket kapundhut, ngimpi wonten bencana alam lan salajengipun.

Adhedhasar kapitadosan lan tradhisi masyarakat Jawi, impèn saged dipun pérang dados tigang werni adhedhasar wancinipun. Tetiga impèn punika: *titiyoni* (pukul 21.00-24.00), *gandayoni* (pukul 24.00-03.00), *puspa tajem* (03.00-06.00). *Titiyoni punika* impèn ingkang mboten nggadhahi makna babar pisan utawi sinebut kembangé wong turu. *Gandayoni* punika impèn ingkang gegayutan kaliyan kondhisi jiwanipun tiyang ingkang nembé ngimpi, kadhang kala nggadhahi makna kadhang kala mboten nggadhahi makna babar pisan. Déné *puspa tajem* punika impèn ingkang dipun yakini minangka satunggaling pratandha utawi pesen saking ingkang Mahakuwaos, impén punika dipun yakini saged dados kanyatan.

Ing waosan wekdal punika, kita manggihaken satunggling priya ingkang ngimpi ing salebeting tilem. Priya punika Yusuf. Kitab Suci nyebut bilih impènipun saèstu saking Gusti. Lantaran impèn, Gusti karsa nélakaken kersanipun. Kados ingkang kaserat ing Matéus 1:20-21, “*Nanging bareng lagi nggagas-nggagas mengkono, banjur ana Malaékaté Pangéran nemoni Yusuf sajroning impèn. Malaékat mau ngandika: "Yusuf, tedhak-turuné Dawud, kowé aja mangu-mangu ngepèk Maryam dadi bojomu, awit bayi sing ana ing wetengané kuwi asalé saka pangwasané Sang Roh Suci. Maryam bakal mbabar putra kakung. Bayi kuwi namakna Yésus, awit iya Panjenengané kuwi sing bakal nylametaké umaté saka ing dosané*.”

Saking Matéus 1:18-25, kita sinau mboten namung bab impènipun Yusuf. Lantaran Yusuf lan impènipun punika kita sinau bab pambangunturutipun. Yusuf manut rancangan lan pakaryanipun Gusti Allah ingkang dados margining berkah kawilujengan kanggé umat manungsa. Lantaran tèks punika kita sinau tigang bab saking Yusuf ingkang mbangun turut dhumateng Gusti Allah:

1. Manut dhumateng dhawuhiun Gusti.

Nalika Yusuf badhé medhot Maria pacanganipun kanthi sesidheman, malaékatipun Gusti dhateng, rembagan kaliyan Yusuf lantaran impèn. Gusti ngendika bilih laré ing guwa garbanipun Maryam punika asalipun saking Roh Suci, ingkang ing tembé wingking nindakaken misi kawilujengan lan panebusan tumrap dosaning manungsa. Pramila Yusuf kadhawuhan supados mboten medhot Maryam lan mendhet Maryam minangka sémah/sisihan. Dhawuhipun Gusti punika sanès bab ingkang gampil tumrap Yusuf. Ing ayat 24 dipun ngendikakaken, *“Sawisé tangi, Yusuf banjur nglakoni kaya sing didhawuhaké déning Malaékaté Pangéran mau. Maryam banjur diningkah.*Yusuf mboten wawan rembag kaliyan Gusti, Yusuf mboten ngaturaken pawadan utawi alesan kanggé nampik dhawuhipun Gusti. Kados pundi menggah ing kita, kadhang kala kathah sanget pawadan utawi alesan kanggé nampik dhawuhipun Gusti. Nalika kadhawuhan supados setya ngibadah dhumateng Gusti, muncul alesan: badan mboten sekéca, nembé wonten tamu, kathah padamelan, wekdal kanggé brayat. Nalika kasuwun ngladosi Gusti, muncul alesan: mboten saged punapa-punapa, taksih enèm, mboten wonten wekdal lan alesan sanèsipun. Wekdal punika kita saged sinau saking pambangunturutipun Yusuf ingkang mboten ngaturaken sawetawis pawadan utawi alesan kanggé nampik dhawuhipun Gusti. Nanging tanpa mangu-mangu senadyan namunga sekedhik, mbangun turut dhumateng dhawuhipun Gusti.

1. Mbangun turut nampi tanggel jawab.

Pambangunturutipun Yusuf dhumateng dhawuhipun Gusti kakanthènan tanggel jawab ingkang kaemban. Tanggel jawabipun Yusuf mboten namung kèndel ngantos piyambakipun mendhet Maryam minangka sisihanipun. Cariyos-cariyos ing Injil nyebut kados-pundi Yusuf ngemban timbalanipun kanthi setya. Salah satunggaling contonipun inggih punika nalika bayi-bayi wonten ing salebeting pangancamipun Herodes, Yusuf mbekta bayi Yésus ngungsi dhateng Mesir supados kalis saking raja pati. Bab punika nélakaken kados pundi agenging tanggel jawabipun Yusuf minangka bapakipun Gusti Yésus. Yusuf berjuang dados bapak ingkang saé kagem Gusti Yésus. Tumrap kita, punapa ingkang kapitadosaken déning Gusti wekdal punika: putra, sémah, tiyang-sepuh, mitra, bandha, padamelan, peladosan? Punapa kita sampun manut nampi tanggel jawab tumrap punapa kémawon ingkang sampun kaparingaken déning Gusti dhateng kita?

1. Mbangun turut nanggung risiko

Putusan ingkang katetepaken mboten kalis saking risiko. Yusuf wani netepaken putusan lan nanggung risikonipun senadyan mboten gampil. Kita saged nggambaraken kados-pundi anggènipun betah ngadhepi reraosan/wicantenan, pamoyokipun tiyang ing bab kawontenanipun Maryam ingkang ngandheg. Sasampunipun nikah, Yusuf kedah répot njagi Maryam, nyawisaken miyosipun bayi Yésus lan ngagengaken Yésus kanthi sedaya perang batos (*pergumulan*) lan tantanganipun. Yusuf mbangun turut nglampahi bab punika. Punapa sapunika penjenengan nggatosaken panandhang ing gesang kadosta sesakit, perang batos ing bab ekonomi, brayat, padamelan, gesanging para laré ing tembé wingking malah panandhang minangka pendhèrèkipun Sang Kristus? Dadosa kadosdéné Yusuf! Tetepa mbangun turut lan setya dhumateng Gusti. Tansah pitadosa sawetahipun wonten ing kasampurnan rancangan lan kersanipun Gusti, awit Panjenenganipun nunggil kaliyan kita lan wonten ing satengah kita.

Pambangun turut ingkang dados margining berkah. Inggih punika pembangunturutipun Yusuf, ingkang dados lantaran miyosipun Sang Juru Wilujeng ingkang dados margining berkah tumrap jagad. Punapa kita sumadya lan punapa kita purun gesang mbangun turut supaos dados margining berkah tumrap dhiri kita, sesami lan kagem kamulyanipun Gusti? Amin.

**7. KIDUNG**

KPJ 196:1-5 KULA PÉNGIN LIR GUSTI

1. Kula péngin lir Gusti, sumlondhoh ing ati,

tandang tanduk lan tembung m’rak ati ngresepi.

*Refr.:* O, lah, kawula sèstu tan mèmper lan Gusti.

Kula mugi winulang, nulad maring Gusti.

1. Kula péngin lir Gusti, sumarah lan pasrah,

napa kang sunlampahi, nut karsaning Allah.

*Refr.:*

**8. PANDONGA**

* Nyuwun kasagedaken dados abdi ingkang mbangun turut lan setya, senadyan ing satengahing perang batos lan tantanganing gesang.
* Nyenyuwun pambangun turut kita saged ndhatengaken berkah kanggé sesami lan kamulyanipun Gusti.

**9. KIDUNG**

KPJ 230 KABINGAHAN KANG SEJATI

1. Kabingahan kang sejati sumrambah sabumi

Ratu Adil sampun prapta, sinung gesang nulya;

sinung gesang nulya, sinung, sinung gesang nulya

1. Karaharjan kang sanyata pinaringken jalma.

Kristus prapta olah-tresna, tentrem kang pinanggya,

tentrem kang pinanggya, tentrem, tentrem kang pinanggya.

[SCY-wies]

🕮

Maryam: Patuladhan ing Pambangunturut

🙦0🙤

**BAHAN**

**PAKEMPALAN PANDONGA VI**

Waosan:

**Lukas 1: 26 – 38**

**1. WEKDAL ENING**

**2. KIDUNG PAMUJI**

KPJ 26 PINUJI GUSTI

1. Pinuji Gusti kang nitahken jagad,

siyang ratri tan kendhat ngganjar sih-rahmat.

*Ref*.: Haléluya, sagung puji tansah konjuk Gusti.

Haléluya, sagung bekti mring Ratu swargi.

1. Pinuji Gusti Sang Jurubasuki,

kang ngurbanken sarira nebus manungsa.

*Ref.*:

1. Pinuji Gusti Allah Sang Roh Suci,

kang nuntun ing kraharjan wah kasampurnan.

*Ref.*:

**3. PANDONGA**

**4. KIDUNG PAMUJI**

KPJ 239 PINUJI TANSAH

1. Pinuji tansah Allah Mamirah

kang asih mirma maring manungsa,

nladhani kita welas asihira,

mring tiyang kang ringkih nandhang sangsara.

1. Pinuji-puji Gusti Masusi

paring aksama dosaning jalma,

nladhani kita dimèn olah tresna

ambek paramarta dhemen ngapura.

**5. PAMAOSING KITAB SUCI:** Lukas 1 : 26 – 38

**6. RENUNGAN**

MARYAM : PATULADHAN ING PAMBANGUN TURUT

Injil Lukas 1:26-38 nyariyosaken Maryam, wanita ingkang nembé nglampahi mangsa pepacangan kaliyan Yusuf. Ing satengahing mangsa pepacangan kasebut, malaékat Gabrièl ndhatengi Maryam lan martosaken rancanganipun Gusti Allah ingkang sesambetan kaliyan dhirinipun. Maryam manut dhateng kersanipun Gusti srana sumadya ngandheg sadèrèngipun nikah. Bab punika nuwuhaken risiko ingkang ageng sanget. Ing wekdal semanten, paukuman tumrap tiyang ingkang ngandheg ing sajawining neningkahan dipun benturi séla ngantos pejah awit kaanggep nindakaken jina utawi laku bédhang. Nanging awit punika dhawuhipun Gusti Allah, rancanganipun Gusti Allah, mila Maryam manut dhawuhipun Gusti srana celathu, "Kawula menika abdinipun Pangéran. Sedaya wau kelampahana tumraping kawula, kados ingkang Panjenengan ngandikakaken punika."

Maryam ngrumaosi bilih dhirinipun punika abdinipun Gusti; pramila Maryam mboten mbantah lan kanthi pambangunturuting abdi, Maryam sumadya nglampahi bab ingkang mboten gampil punika. Kénging punapa Maryam saged nélakaken pambangunturutipun ingkang kados mekaten punika dhumateng Gusti? Maryam saged nindakaken pambangunturutipun dhumateng Gusti awit Maryam mangertos saèstu sinten Gusti Allah punika. Kanthi tembung sanès Maryam saèstu tepang sinten Gusti Allah punika. Maryam tepang kaliyan Gusti Allah ingkang sampun makarya kanthi ngédab-édabi ing gesangipun Israèl. Gusti Allah punika priyantun ingkang tanggel jawab, ingkang mboten naté klèntu, rancanganipun mboten natè gagal, rancangananipun punika rancanganing kawilujengan lan tentrem ragayu.

Patuladhan ingkang kapratélakaken déning Maryam punika satunggaling pambangun turut ingkang ngéramaken. Patuladhanipun Maryam punika nélakaken kalih bab. **Kapisan,** Maryam ngrumaosi sinten dhirinipun ing ngarsanipun Gusti. Maryam ngrumaosi bilih piyambakipun namung abdinipun Gusti. Senadyan saged ugi Maryam mboten kepéngin bab punika kelampahan tumrap dhirinipun, piyambakipun mengertos bilih Gusti Allah kagungan hak penuh nindakaken punapa kémawon tumrap sinten kémawon, kalebet tumrap dhirinipun. Pramila, piyambakipun sumadya nglampahi dhawuhipun Gusti punapaa konsekuènsinipun. Senadyan saged kémawon Maryam piyambak dèrèng mangertos punapa ingkang badhé kedadosan mangké. Maryam mengertos bilih Gusti kagungan rancangan ingkang ageng lan rancanganipun mboten badhé naté klèntu. Senadyan Maryam mengertos konsekuènsi hukum lan tradhisi ing masyarakatipun saèstu nggegirisi. Menawi namung dipun gosipaken ngandheg ing sanjawining nikah, saged ugi taksih saged kasanggi. Nanging menawi dipun benturi séla ngantos pejah? Ah, punika *tragis*. Nanging Maryam milih sumadya nampi sedaya konsekuènsi punika. Inggih punika ingkang sinebut pambangun turut awit iman. Menawi kita mangertos lan pitados bilih Gusti Allah ingkang nemtokaken lan milih kanggé satunggal rancangan, senadyan srana kacamripating manungsa ketingal pait lan mokal, mila kita kedah masrahaken sedayanipun dhumateng pangrèhipun Gusti lan nyarujuki tumindakaipun kanggé kita.

**Kaping kalih,** Maryam mangertos sedaya idham-idhaman lan pangajengejengipun cundhuk kaliyan kersanipun Gusti. Maryam mesthi gadhah idham-idhaman pribadi minangka kenya anèm, nanging piyambakipun mangertos, rancangan lan kersanipun Gusti langkung penting, senadyan *skenario* gesangipun kedah éwah babar pisan. Piyambakipun ngiwakaken kapentinganipun piyambak lan mapanaken rancangan lan kersanipun Gusti Allah ingatasing samukawis. Piyambakipun sumadya nampi sih-rahmat kanthi andhap asor.

Kados pundi panjenengan? Punapa panjenengan sampun gesang ing salebeting pambangun turut kados-déné Maryam? Punapa sepriki panjenengan nglampahi dinten-dinten ingkang kalimput déning pamangu-mangu dhumateng sedaya kersa lan rancanganipun Gusti Allah? Menawi pamangu-mangu dhumateng kersa lan rancanganipun Gusti Allah tansah ngayang-ayangi gesang kita minangka Abdinipun Gusti Allah, saged ugi kita dèrèng saèstu tepang kaliyan Gusti, Bendara kita.

Kita saged nyonto punapa ingkang kaucapaken lan katindakaken déning Maryam: nampi lan mbangun turut dhumateng rancanganipun Gusti, senadyan kadhang kala pambangun turut kedah katabrakaken kaliyan kangèlan, lan punapa ingkang mokal. Kadhang kala kita kedah wani mendhet risiko mbayar awis lan medal saking *zona nyaman* kanggè nèlakaken pambangun turut kita nglampahi kersanipun Gusti kanthi tulus. Nanging pitadosa, Gusti mboten naté klèntu. Mbangun turut lan ngimani punapa ingkang katindakaken kanggè kita awit seleresipun iman lan pambangun turut punika kalih bab ingkang kedahipun wonten ing gesang kita. Amin

**7. KIDUNG PAMUJI**

KPKA 156 TIMBALAN DADYA DUTA SEMBADA

1. Kathah tyang samya nandhang, tilingna

mbetahken pitulungan, tilingna

*Refr.*: Gusti nimbali sira dadya duta sembada

mbabarken sih rahmatnya, tilingna

1. Kathah tyang samya semplah, tilingna

betah lubèring berkah, tilingna

*Refr.*:

1. Kathah tyang samya sedhih, tilingna

mbetahken welas asih, tilingna

*Refr.*:

1. Kathah tyang dadya kurban, tilingna

mbetahken pangluwaran, tilingna

*Refr.*:

**8. PANDONGA SAFAAT**

* Nyuwun sih-rahmat supados kasagedaken nuladhani Maryam ingkang setya dados abdinipun Gusti.
* Ndongakaken ingkang sami gerah, sèkèng, ing salebeting perang batos (*pergumulan*) supados ngalami rawuhipun Gusti ingkang nyarasaken, neguhaken.

**9. KIDUNG**

KPJ 390 GUNAKNA WEKTUMU PARINGÉ GUSTI

1. Gunakna wektumu paringé Gusti,

wit uripmu cekak pindha kembang.

Endi barang langgeng ing donya iki,

amung katresnan ywa nganti ilang.

*Ref.:* Barang kang ana, isining donya;

sagunging kang éndah bakal sirna

mung katresnanmu dhemi Sang Pamarta,

gedhé ajiné tan bakal sirna.

1. Aja tan migunakaké wektumu,

lipur lan tulungen kang kesasar.

Mulyakna Gusti ana ing uripmu,

dimèn lampumu tansah sumunar.

*Ref.: ….*

1. Pakaryanmu kan dhemi Yésus Kristus,

bakal tinampi klayan karenan.

Katresnan kang kababar kanthi tulus,

ingundhuh mbésuk anèng kaswargan.

*Ref.: ….*

[YH-wies]

🕮

“CATHETANING PISUNGSUNG”

**Kula ngaturaken panuwun dhumateng para mitra awit saking mawarni-warni panyengkuyung saha pambiyanyu kanggé lampahing gesangipun LPP Sinode.**

**Ing ngandhap punika kula ngaturaken cathetaning pisungsung ingkang sampun mlebet saking Pasamuwan-pasamuwan, Bebadan-bebadan, punapadéné Pribadi-pribadi.**



